text:
ၶၢဝ်ႇပၢႆးယူႇလီ
ၸုမ်းၵူၼ်းၼုမ်ႇတႆး TYO လူင်းၵူတ်ႇထတ်းပၼ်ပိုၼ်ႉႁူႉ ၸိူဝ်ႉမႅင်းတၢင်းပဵၼ် B လႄႈ C တီႈၼမ်ႉၶမ်း
- Details
- Published on 18 December 2017
- Written by တႆးလွတ်ႈလႅဝ်း
ၸုမ်းၵူၼ်းၼုမ်ႇတႆး (TYO) ၼႂ်းၸႄႈဝဵင်းၼမ်ႉၶမ်း လႄႈ ထုင်ႉလွႆႁူဝ်သိူဝ် လႆႈႁူမ်ႈမိုဝ်းတင်း မေႃယႃ ၸၢႆးၼေႃႇမိူင်းသေ လူင်းၵူတ်ႇထတ်းပၼ်ပိုၼ်ႉႁူႉ ၵဵဝ်ႇၵပ်းၸိူဝ်ႉမႅင်းတၢင်းပဵၼ် B လႄႈ C ဢၼ်ပဵၼ်တၢင်းပဵၼ်တပ်း တီႈဝၢၼ်ႈၼွင်ၶၢင် ဢိူင်ႇၼွင်ၶၢင် ၸႄႈဝဵင်းၼမ်ႉၶမ်း မိူင်းတႆးပွတ်းႁွင်ႇ ၼႆယဝ်ႉ။
ၽၢႆႇယူႇလီလူင်ပွင်ၸိုင်ႈ တေလူင်းသမ်းယႃႁႄႉၵင်ႈ “တၢင်းပဵၼ်ၸဵပ်းဢွၵ်းဢေႃၵျပၢၼ်ႇ” ပၼ်လုၵ်ႈဢွၼ်ႇ ၼႂ်းဝဵင်းၶူဝ်လမ်
- Details
- Published on 09 December 2017
- Written by တႆးလွတ်ႈလႅဝ်း
ၸွမ်းၼင်ႇလႆႈႁပ်ႉ လွင်ႈၸွႆႈထႅမ်ယႃႈယႃ တီႈၼွၵ်ႈမိူင်းသေယဝ်ႉ ပေႃးထိုင်မႃး ၼႂ်းဝၼ်းထီႉ 10-20 December 2017 ၼႆႉ တေၸႅၵ်ႇပိုၼ်ႉတီႈမၼ်းသေ ယူႇတီႈႁွင်ႈၵၢၼ်ၽၢႆႇယူႇလီ လူင်ပွင်ၸိုင်ႈ တေလူင်းသမ်းယႃႁႄႉၵင်ႈ “တၢင်းပဵၼ်ၸဵပ်း ဢွၵ်းဢေႃၵျပၢၼ်ႇ” (Japanese Encephalitis – JE/ ဂျပန်ဦးနှောက်ရောင်ရောဂါ) ပၼ်လုၵ်ႈဢွၼ်ႇ ဢႃႇယု 9-လိူၼ်ထိုင် 15-ပီႊ ၵႂႃႇတီႈၼႂ်းဝဵင်းၶူဝ်လမ် ၸႄႈတွၼ်းလွႆလႅမ် မိူင်းတႆးပွတ်းၸၢၼ်း ၼႆယဝ်ႉ။
ၸိုင်ႈမိူင်းၸိူဝ်းတိတ်းၸပ်းၸိူဝ်ႉမႅင်း HIV ၼမ်သုတ်း ပႃးမိူင်းႁူမ်ႈတုမ်မျၢၼ်ႇမႃႇ
- Details
- Published on 01 December 2017
- Written by တႆးလွတ်ႈလႅဝ်း
မိူဝ်ႈၼႆႉဝၼ်းထီႉ 01 December 2017 ဝၼ်းသုၵ်းၼႆႉ ပဵၼ်ဝၼ်း AIDS လုမ်ႈၾႃႉ (World AIDS Day) လႄႈ ၵူႈမိူင်းမိူင်းၵေႃႈ လႆႈဢွၼ်ၵၼ်ၸတ်းႁဵတ်း ပၢင်ၵႅဝ်ႈ “ၵူၼ်းတင်းမူတ်း မီးၵႃႈၶၼ်”ၵႂႃႇတင်းလုမ်ႈၾႃႉ၊ ၸွမ်းၼင်ႇလႆႈႁူႉၸွမ်း လွင်ႈမၢတ်ႈမၢႆ AIDS မုၵ်ႉၸုမ်း UN မီးၼၼ်ႉသေ ၵၢၼ်တိတ်းၸပ်းၸိူဝ်ႉမႅင်း တၢင်းပဵၼ် HIV ၼမ်သုတ်း ၼႂ်း 35-မိူင်းၼၼ်ႉ ပႃးမိူင်းႁူမ်ႈတုမ်မျၢၼ်ႇမႃႇ မိူင်းၼိုင်ႈ ၼႆယဝ်ႉ။
ၸုမ်းၵူၼ်းၼုမ်ႇတႆး (TYO) လူင်းၵူတ်ႇထတ်းပၼ်ပိုၼ်ႉႁူႉ ၸိူဝ်ႉမႅင်း B,C ၼႂ်းဢိူင်ႇထုင်ႉလွႆႁူဝ်သိူဝ်ထႅင်ႈ
- Details
- Published on 13 November 2017
- Written by တႆးလွတ်ႈလႅဝ်း
ၸုမ်းၵူၼ်းၼုမ်ႇတႆး (Tai Youth Organization – TYO) ၼႂ်းၸႄႈဝဵင်းၼမ်ႉၶမ်း လႄႈ ဢိူင်ႇထုင်ႉလွႆႁူဝ်သိူဝ် ၵွင်ႉသၢၼ်မိုဝ်းတင်း ၸုမ်းပီႈၼွင်ႉၸၢဝ်းၶိူဝ်း ၽွင်ႇတေးသျိၼ်းသေ လႆႈသိုပ်ႇလူင်းၵူတ်ႇထတ်း ပၼ်ပိုၼ်ႉႁူႉ ၵဵဝ်ႇၵပ်းတၢင်းပဵၼ် ၸိူဝ်ႉမႅင်း B လႄႈ C ၼႂ်းဢိူင်ႇထုင်ႉလွႆႁူဝ်သိူဝ်ထႅင်ႈ ပဵၼ်ပွၵ်ႈၵမ်း-2။
ၵၢၼ်သွၼ်ပၢႆးယူႇလီၵူၼ်းမိူင်း တီႈငဝ်ႈၸိုင်ႈလွႆတႆးလႅင်း ယဝ်ႉတူဝ်ႈ
- Details
- Published on 11 November 2017
- Written by တႆးလွတ်ႈလႅဝ်း
ၵၢၼ်သွၼ် ပၢႆးယူႇလီၵူၼ်းမိူင်း ၸုပ်ႈ-17 ၊ ပိုၼ်ႉထၢၼ်ပၢႆးယႃ ၸုပ်ႈ-18 လႄႈ ပၢႆးယႃၸၼ်ႉ-2 ၸုပ်ႈ-6 ဢၼ်ၶွင်ႇသီႇဢဝ်ၶိုၼ်းၸိုင်ႈတႆး (RCSS) ဢွၼ်ႁူဝ်ပိုတ်ႇၽုၺ်ႇ တီႈႁူင်းယႃ ငဝ်ႈၸိုင်ႈလွႆတႆးလႅင်း တင်းႁိုင် 7-လိူၼ်ပၢႆၼၼ်ႉ ပဵၼ်ဢၼ်ယဝ်ႉတူဝ်ႈသေ လႆႈၸတ်းႁဵတ်းပဵၼ် ပၢင်လူင်း ၵၢၼ်သွၼ်ၵႂႃႇၼႂ်းဝၼ်းထီႉ-11 မိူဝ်ႈၼႆႉ။
More Articles...
- ၸုမ်းၵူၼ်းၼုမ်ႇတႆး (TYO) လူင်းၵူတ်ႇထတ်းပၼ်ပိုၼ်ႉႁူႉ တၢင်းပဵၼ်တပ်း ၸိူဝ်ႉမႅင်း B လႄႈ C ယဝ်ႉ သမ်းၶဵမ်ႁႄႉၾၢင်ႉ ၸိူဝ်ႉမႅင်းပၼ် ၵူၼ်းမိူင်းတႆး ၼႂ်းမိူင်းၶၢင်
- ၸုမ်းၵူၼ်းၼုမ်ႇတႆး TYO ၵူတ်ႇထတ်းတၢင်းပဵၼ် ၸိူဝ်ႉမႅင်းတပ်း B လႄႈ C လႄႈယူတ်းယႃပၼ် ၵူၼ်းမိူင်း တီႈၸႄႈဝဵင်းၼမ်ႉၶမ်း
- ၵူၼ်းပဵၼ် တိတ်းၸပ်းၸိူဝ်ႉမႅင်း H1N1 မီးမွၵ်ႈ 400 ၵူၼ်းတၢႆမီးထိုင် 38
- မႄႈပႃးတွင်ႉ ထုၵ်ႇလီလိူၵ်ႈၸႂ်ႉမုၼ်ႈမဵဝ်းလႂ် ႁႂ်ႈလွတ်ႈၽေး


c: text/html

text:
Dr.Web ပၼ်လၢႆ Serial Number တႃႇ Dr.Web Security Space Pro 12 လိူၼ်
တေလႆႈတွပ်ႇပၼ်ၶေႃႈတွပ်ႇဢၼ်ထုၵ်ႇမႅၼ်ႈ ၶွင်Dotor Web သေ ၸဝ်ႈၵဝ်ႇတေလႆႈ Gift Card ။ Serial Number တေပႃးၼိူဝ်Card ၵူႈဢၼ် ၵူၺ်းၶၢဝ်းယၢမ်း license တေပႅၵ်ႇပိူင်ႈ 1 လိူၼ်တေႃႇ1ပီႊ။
ၶဝ်တေသူင်ႇပၼ် Serial Number ထိုင် Email ၸဝ်ႈၵဝ်ႇဢမ်ႇၼၼ် ၸဝ်ႈၵဝ်ၵႂႃႇဢဝ်Dr.Web gift card တီႈ လုမ်းၶဝ်ႈလႆႈ။ တွၼ်ႈတႃႇတေပေႉၶေႃႈထၢမ်တွပ်ႇၼၼ်ႉ ၸဝ်ႈၵဝ်ႇတေလႆႈတွပ်ႇ ၶေႃႈထၢမ်ဢိတ်းဢွၼ်။ လွၵ်းလၢႆးမၼ်းတႄႉၵႂႃႇလူလႆႈတီႈ drweb.com ဢမ်ႇၼၼ်တီႈ drweb-shop.ru ။
တေလႆႈႁဵတ်းႁိုဝ်တွပ်ႇ-
ၼႃႈလိၵ်ႈၶဝ်တေပဵၼ်ဝႆႉ ၽႃႇသႃႇRussian ၵွပ်ႈၼၼ်တဵမ်းတူဝ်ပိုတ်ႇၽူၺ်Google Translator သေလူႇ။
1- ပိုတ်ႇၽူၺ်ႇတီႈၼႆႈ http://drweb-shop.ru/quizzes%20#
2- တႅမ်ႈသႂ်ႇ ၸိုဝ်ႈ လႄႈ မၢႆ E-mail ၸဝ်ႈၵဝ်ႇ
BBeдиTe Baшe иMя: ၸိုဝ်ႈ
BBeдиTe Baш e-mail: E-mail ၸဝ်ႈၵဝ်ႇ
3- ၸဝ်ႈၵဝ်ႈတေလႆႈ တွပ်ႇပၼ်ၶေႃႈတွပ်ႇတၢင်းတႂ်ႈၼႆႉ-
1. 1992
2. Bce BышeпepeчиcлeHHыe
3. Dr.Web CureIt!
4. ПokyпaTeляM любoro из BышeпepeчиcлeHHыx пpoдykToB
5. Oбa oTBeTa BepHы
4- တဵၵ်းတီႈ - "OTпpaBиTb"
5- ထႅင်ဝၼ်းၼိုင်ႈမႃး ၸဝ်ႈၵဝ်ႇတေလႆႈ email တီႈၶဝ်ဢၼ်ပႃးမႃးၸွမ်း Serial ဢၼ် update ပႃးလႆႈၸွမ်း။

robotstxt: allowed

filter: keep


text:
Wp/shn/မိူင်းမႂ်ႇ၊ ၸႄႈဝဵင်း
ၸႄႈဝဵင်းမိူင်းမႂ်ႇ (IPA: [mɤ́ŋ màɯ]), (မၢၼ်ႈ: မိုင်းမောမြို့နယ်), (ဢင်းၵိတ်ႉ: Mongmao Township ), (သဵင်ဢွၵ်ႇ [Zewaeng Moengmaue]) ၼႆႉပဵၼ်ႄၸႄႈဝဵင်းဢၼ်မီးၼႂ်း တိူင်းဝႃႉၽွင်းငမ်းႁင်းၶေႃ၊ ၸႄႈမိူင်းတႆး၊ မိူင်းမျၢၼ်ႇမႃႇသေ တီႈပၵ်းလုမ်း ၸႄႈဝဵင်းတႄႉ ပဵၼ်တီႈ ဝဵင်းမိူင်းမႂ်ႇယဝ်ႉ။ မိူဝ်ႈပီ ႒႐႑႑ ၼၼ်ႉ ဢဝ်ၸႅၵ်ႇဢွၵ်ႇတီႈၼႂ်း ၸႄႈတွၼ်ႈလႃႈသဵဝ်ႈသေ ၽွတ်ႈႁႅၼ်းပဵၼ် ၸႄႈတွၼ်ႈႁူဝ်ပၢင်ႇသေ ဢၼ်သႂ်ႇၶဝ်ႈၼႂ်း တိူင်းဝႃႉ မႃးယဝ်ႉ။
ၽိုၼ်ဢိင်[edit]
- ↑ GoogleEarth
- ↑ (မေ ၂၀၁၅) သန်းခေါင်စာရင်း အစီရင်ခံစာ, ၂၀၁၄ ခုနှစ် လူဦးရေနှင့် အိမ်ထောင်စု သန်းခေါင်စာရင်း အစီရင်ခံစာ အတွဲ-၂. နေပြည်တော်: လူဝင်မှုကြီးကြပ်ရေးနှင့် ပြည်သူ့အင်အား ဝန်ကြီးဌာန, ၆၆.


text:
Shylock Malware: ပဵၼ်မႅၼ်းဢၼ်ထတ်းဢမ်ႇႁၼ် လၵ်ႉဢဝ်ၶေႃႈမုၼ်းမၢႆ Bank
Shylock ၼႆႉတႄႇႁၼ်မႃးၼႂ်းပီႊ 2011 ပဵၼ် Trojan ဢၼ်ၶိုၼ်သၢင်ႉတႅမ်ႈဝႆႉတွၼ်ႈတႃႇ တႅင်းသူင်ႇ Code ၶဝ်ႈၸူး ၵၢၼ်ငၢၼ်း Browser တႃႇတေ ထိင်းၵမ် ဢဝ် ၶွမ်းၼိုင်ႈဢၼ်ဢၼ် ယဝ်ႉမီးႁႅင်းတႃႇႁႄႉၵင်ႈ Malware Scanners သေဢၼ်ဢၼ်ထတ်းႁၼ်လႆႈ။
ၵွပ်ႈသင်ပဵၼ်ၸိုဝ်ႈၼႆႉ? တေပဵၼ် ၸိုဝ်ႈ Shylock ဝၢႆးမီးပိုၼ်းလွင်ႈၵူႈငိုၼ်းၼႂ်း The Merchant of Venice ၶွင် Shakespeare ၊ ယဝ်ႉတေမွတ်ႇပႅတ်ႈ ၶေႃႈမုၼ်း File Installation မၼ်း၊ တေဢဝ်တီႈယူႇၼႂ်း Memory ယဝ်ႉတေၶိုၼ်းတႄႇၵၢၼ်ငၢၼ်းမၼ်းၶိုၼ်းဝၢႆးၶွမ်းၶိုၼ်းပိုတ်ႇၶိုၼ်ႈမႃးၶိုၼ်း။
Shylock မီးလၢႆးယႃႉမႂ်ႇ- တေပဵၼ်လၢႆးႁူႉႁၼ် ၸွင်ႇပဵၼ်ၶွမ်းဢၼ်ပိုတ်ႇၽုၺ်ႇၼႂ်း Virtual Machine (VM) ဢၼ်ၽူႈထတ်းသၢင်ႈၶဝ်တင်ႈဝႆႉ။
ၼႂ်း2013 ၼႆႉ မႅင်းယႃႉၼႆႉၶိုၼ်းႁဵတ်းဢွၵ်ႇမႃးႁႅင်းလိူဝ်ၵဝ်ႇ ဢိၵ်ႇပႃးလၢႆးတႃႇတေၸႅၵ်ႇၽေၵႂႃႇၸွမ်း Skype။ ယၢမ်းလဵဝ်လႆႈၸိုဝ်ႈလိုဝ်းၼိူဝ်လွင်ႈလၵ်ႉၶေႃႈမုၼ်း Home Banking Systems ။ Code မၼ်းတေမီးၵၢၼ် Update လႄႈလွၵ်းလၢႆးမႂ်ႇလေႃးသႂ်ႇၵူႈၶိင်ႇ။
ၸွမ်းၼင်ႇၸုမ်းလဵပ်ႈႁဵၼ်းတီႈ CSIS ပွင်ႇၶၢဝ်ႇ၊ လွင်ႈၸပ်းမႅင်းၼိူဝ် Skype ၼႆႉဢိင်ၼိူဝ် Plugin ဢၼ်ၸိုဝ်ႈႁွင်ႉဝႃႈ msg.gsm ယဝ်ႉ တေပိုတ်ႇတၢင်းပၼ် Malware တႃႇသူင်ႇ လိၵ်ႈလႄႈၸႅၵ်ႇၽေ Files ၊ လၢင်ႉ လိၵ်ႈမူတ်းမူတ်းလႄႈ ဢဝ်ၶၢႆႉပႅတ်ႈ Skype History သေဢမ်ႇၵႃး ၶၢမ်ႈပူၼ်ႉၶေႃႈၾၢင်ႉ Skype တႃႇသိုပ်ႇၸူးထိုင် Servers။
လၢႆးမႂ်ႇထႅင်ႈတႃႇတေၸႅၵ်ႇၽေၼိူဝ် Skype ၼင်ႇၵၼ်၊ ၸႅၵ်ႇၽေၼိူဝ် Local Shares လႄႈၸွမ်း USB/Pendrive ၶဝ်။ Trojan ဢၼ်ပႃးၼႂ်းၼၼ်ႉတေပိုတ်ႇပၼ်တၢင်း ၽူႈလၵ်ႉတႃႇတေလၵ်ႉဢဝ် Cookies၊ လၵ်ႉတႅင်းၶဝ်ႈ HTTP ထိုင် ၼႃႈဝႅပ်ႉ၊ ၵေႃႇတင်ႈ VNC ယဝ်ႉၶိုၼ်းတၢင်ႇၶိုၼ်ႈၸူးၶဝ် ဢိၵ်ႇပႃးလွင်ႈတူင်ႉၼိုင်တင်းၼမ်။
မႅင်းၼႆႉၶၢမ်ႈပူၼ်ႉ ၶေႃႈၾၢင်ႉလႄႈႁပ်ႉဢဝ်ၶေႃႈတူၵ်းလူင်းဢၼ် Skype ၼႄမႃးတွၼ်ႈတႃႇ Third-Party Program(ပလူဝ်ႇလႅမ်းဢၼ်ဢမ်ႇၸႂ်ႈ Skype ႁဵတ်း) ၶတ်းၸႂ်လွင်ႈၵပ်းသိုပ်ႇ။
ၸွမ်းၼင်ႇၽႅၼ်ႇလိၼ်ၼႄဝႆႉတၢင်းတႂ်ႈ ဢၼ်ၸုမ်း CSIS ပိုၼ်ၶိုၼ်ႈမႃး- မီးလွင်ႈၸပ်းတိတ်းၼႂ်း UK ။ ယဝ်ႉမီးၶွမ်းဢၼ်တိတ်းၼႂ်းမိူင်းလူင် UK လႄႈ US တင်းၼမ်။


text:
Sunday, January 22, 2012
ၸဝ်ႈသြႃႇၼင်ႈဝတ်ႉ ၵျွင်းၶမ်း၊ ဝဵင်းလၢႆးၶႃႈ လႆႈၶဝ်ႈသူၼ်မၢၵ်ႇႁၢၵ်ႈၶမ်း
မိူဝ်ႈဝၼ်းထိ 16. 06. 2012 ယၢမ်းႁူဝ်ၶမ်ႈ 07:24 မွင်းၼၼ်ႉ ၸဝ်ႈသြႃႇၼင်ႈဝတ်ႉ ၵျွင်းၶမ်း၊ ဝဵင်းလၢႆးၶႃႈ လႆႈၶဝ်ႈသူၼ်မၢၵ်ႇႁၢၵ်ႈၶမ်းၵႂႃႇပႅတ်ႈ ပီႈၼွင်ႉတၵႃႇသတ်ႈထႃး မိူင်းလၢႆးၶႃႈ ၶဝ်ၵႂႃႇပႅတ်ႈ ဢေႃႈ။ မိူဝ်ႈဝၼ်းထိ 16.01.2012 ယၢမ်းၵၢင်ၼႂ် 01:00 မွင်းၼၼ်ႉ မၼ်းၸဝ်ႈလႆႈမဝ်းလူမ်ႉလႄႈ လႆႈဢဝ်ၵႂႃႇတၢင်ႇႁူင်းယႃသင်ၶၸဝ်ႈ တီႈၼႂ်းဝဵင်းလၢႆးၶႃႈသေ လႆႈဢဝ်လူမ်း oxgen သႂၢင်းပၼ်တင်း ႁိုင်ၼႆယဝ်ႉ။တၢင်းပဵၼ်ၸဝ်ႈသြႃႇႁဝ်းတႄႉ ပဵၼ်တၢင်းပဵၼ်ငၢၼ်း ၸိူင်ႉၼင်ႇပီႈၼွင်ႉတႆး ႁဝ်းၵႆႉဝႃႈၼၼ်ႉယဝ်ႉ။ မေႃယႃၶဝ်ဝႃႈၸဝ်ႈသြႃႇႁဝ်းၼႆႉ သၢႆငၢႆမၼ်းဢမ်ႇပေႃးလီယဝ်ႉၼႆလႄႈ ယၢမ်းၵၢင်ၼႂ် 08:00 မွင်းပၢႆပၢႆၼၼ်ႉ လႆႈႁပ်ႉပၢင်းဢဝ် တူဝ်ၸဝ်ႈမိူဝ်းၶိုၼ်းတီႈၵျွင်းၶမ်းၼႆၶႃႈယဝ်ႉ။ ၼႂ်းဝၼ်းၼၼ်ႉ မေႃယႃၶဝ်ၸိူဝ်းၸမ်ၸႂ်ၸဝ်ႈသြႃႇၵေႃႈ မႃးပၼ်ႁႅင်းထႅင်ႈယႃယူႇတင်းဝၼ်းၶႃႈယဝ်ႉ၊ ထိုင်ယၢမ်းႁူဝ် ၶမ်ႈ 07:24 ၼၼ်ႉ ဢမ်ႇမုင်ႈဢမ်ႇမွင်းသေ ၸဝ်ႈသြႃႇႁဝ်း လႆႈတမ်းဝႆႉရုပ်ႈလၢပ်ႈ ၶၢပ်ႈတူဝ်ၸဝ်ႈ သေ ၶဝ်ႈသူၼ်မၢၵ်ႇႁၢၵ်ႈၶမ်း ၵႂႃႇပႅတ်ႈပီႈၼွင်ႉတၵႃႇသတ်ႈထႃး မိူင်းလၢႆးၶႃႈၶဝ်ၵႂႃႇၶႃႈဢေႃႈ။ လွင်ႈၼႆႉၶႅၼ်းတေႃႈ သိုပ်ႇပွင်ႇၶၢဝ်ႇပၼ် ပီၼွင်ႉတၵႃႇသတ်ႈထႃး မိူင်းလၢႆးၶႃႈ တီႈၸမ်တီႈၵႆ ၼႂ်းမိူင်းၼွၵ်ႈမိူင်း ႁႂ်ႈလႆႈႁူႉငိၼ်းၵၼ်သေၵမ်းဢေႃႈ။ လႆႈၶၢဝ်ႇမႃးတီႈ www.siamtai.com ၶႃႈဢေႃႈ။
Posted by ꨅဝ္ꨳꨒမ္မိꨀ(ꨓုမ္ꨲꨁူိဝ္း)
Subscribe to: Post Comments (Atom)


text:
PirateBrowser - No more censorship!
ၸၼ်လူင်း PirateBrowser
Version 0.6b
• Magnet link
• Torrent file
• Self extracting archive
တႄႇၸႂ်ႉတိုဝ်းယဝ်ႉ
• 1) ၸၼ်လူင်း PirateBrowser ယဝ်ႉသိုမ်းသႂ်ႇၼႂ်းၶွမ်းၸဝ်ႈၵဝ်ႇ
• 2) ပိုတ်ႇတဵၵ်း Run .exe ဢၼ်ၸၼ်လူင်းဝႆႉၼၼ်ႉ
• 3) လိူၵ်ႈဢဝ်ႇဢွင်ႈတီႈ Folder ယဝ်ႉ သိုပ်ႇတဵၵ်း "Extract":
• 5) Application ၼႆႉတေပိုတ်ႇၶိုၼ်ႈမႃး။ ဝၢႆးမၼ်းၵပ်းသိုပ်ႇၸူး Tor Network ယဝ်ႉၼႆ Firefox Browser တေပိုတ်ႇၶိုၼ်းမႃးသေ ၸဝ်ႈၵဝ်တေတႄႇၸႂ်ႉလႆႈယဝ်ႉ-
o လၢႆးၶႅမ်ႉ: ပေႃးၸဝ်ႈၵဝ်ႇၶႂ်ႈႁဵတ်းၶႂ်ႈဝႆႉ Icon ၼိူဝ်ႈ ၼႃႈၶွမ်းၸဝ်ႈၵဝ်ႇၼႆ ၸဝ်ႈၵဝ်ႇတဵၵ်း RC (ၽၢႆႇသၢႆႉ) ၼိူဝ် "Start PirateBrowser.exe" ယဝ်ႉ လိူၵ်ႈဢဝ် "Send to" ယဝ်ႉလိူၵ်ႈ "Desktop (create shortcut)"။
FAQ
ၸွင်ႇဢၼ်ၼႆႉလပ်ႉၸဝ်ႈၵဝ်ႇဝႆႉယူႇၼႄႇ?
ၽွင်း ဢၼ်ၼႆႉၸႂ်ႉတိုဝ်း Tor network ၊ ဢၼ်ႁဵတ်းဝႆႉတွၼ်ႈတႃႇ လပ်ႉတူဝ်ၸဝ်ႈၵဝ် ၼိူဝ်ၼႅၵ်ႇ ၊ Browser ဢၼ်ၼႆႉ ယိူင်းဢၢၼ်းတႃႇ ၶၢမ်ႈ လွင်ႈႁၢမ်ႈတၢပ်ႈ ၵဵဝ်ၵပ်းၸဝ်ႈၶွင် (Censorship) - တႃႇတေၶၢမ်ႈပႅတ်ႈ လွင်ႈဢၼ် လူင်ႈပွင်ႈၸိုၼ်ႈၸဝ်ႈၵဝ်ႇ ႁႄႉၵင်ဝႆႉ ဢၼ်ဢမ်ႇၶႂ်ႈႁႂ်ႈၸဝ်ႈၵဝ် ႁူႉၼၼ်ႉလႆႈ။


text:
GNJ
|
Saturday, February 4, 2012
|
0 comments
mkdir
တႃႇတေႁဵတ်း Dirctories ဢၼ်မႂ်ႇၼႆ့ ႁဝ်းၶႃႈ တေလႆႈၸႂ်ႉ ၶေႃႈပူင် command ဢၼ်မီးပႃႈၼိူဝ်ႈၼႆ့ၶႃႈယဝ့်။
ၵွပ်ႈ Option မၼ်းၵေႃႈဢမ်ႇပေႃးမီးၼမ်လႄႈ မၼ်းၵေႃႈတေၸႂ်ႉငၢႆႈယူႇ။
တႃႇတေႁဵတ်း Directory ဢၼ်မႂ်ႇဢၼ်ၼိုင်ႈၼႆ့ၼႆ တူၺ်းဢဝ် ၶေႃႈပူင် Command တင်းတႂ်ႈၼႆ့ၵေႃႈလႆႈယူႇ။ ဝႆ့ဝႃႈ ႁဝ်းတေႁဵတ်းတူၺ်း Directory ဢၼ်လႆႈၸိုဝ်ႈဝႃႈ ubuntutai ၼႆလႄႈ။ (တူၺ်းတီႈၼႂ်း Home ၼၼ့်)
mkdir ubuntutai
သင်ဝႃႈတေၶႂ်ႈၶၢမ်ႈ "Default Permissions" သေတေႁဵတ်း Directory ဢၼ်မ်ႂ်ႇဢၼ်ၼိုင်ႈၼႆ ႁဝ်းၶႃႈ တေလႆႈၸႂ့် "-m" သေႁဵတ်းၵႂႃႇၶႃႈယဝ့်။ တူၺ်း တၢင်းတႂ်ႈၼႆ့ၶႃး။ ၸႂ့် 771 Permission သေၵေႃႈ ႁဵတ်းဝႆ့ Directory ဢၼ်ၼိုင်ႈၶႃႈယဝ့်။
mkdir -m771 db_ubuntutai
တီႈၼႂ်း Ubuntu ၼႆ့ မၼ်းဢမ်ႇမၵ်းၶၢတ်းဝႆ့ဝႃး ၼိူင်ႈပွၵ်ႈ တေလႆႈႁဵတ်း Directory ၼိူင်ႈဢၼ်ၵူၺ်း ၼႆ။ သင်ၸိူဝ့်ဝႃႈ ႁဝ်းၶႂ်ႈႁဵတ်း Directory သၢမ်သီႇဢၼ် ဢၼ် ၸိူဝ်ႈမၼ်းဢမ်ႇမိူၼ်ၵၼ်၊ သမ့်ၶႂ်ႈႁဵတ်း မိူဝ်ႈလဵဝ် ၵၼ်ၼႆ ႁဝ်းၶႃႈ တေလႆႈၸႂ့် "string-type wildcard" ၼႆၶႃႈယဝ့်။
mkdir ubuntu-tai-guide{_01,_02,_03}
သင်ၸိူဝ့်ဝႃႈ ၶႂ်ႈႁဵတ်း Single Directory ဢၼ်လဵဝ် ၼႆ ၶေႃႈပူင် Command တွၼ်ႈတႃႈ Linux ၼႆ့တေ့ၵေႃႈ မၼ်းပဵၼ် "mkdir" ၵူၺ်းၼင်ႇၵဝ်ႇ။ Command ဢၼ်ၼႆ့ၼႆ့ မၼ်းပၼ် ႁႂ်ႈ ၽူႈၸႂ့်တိုဝ်း ၶဝ် ႁဵတ်းလႆႈ Directory ၼိူင်ႈၵမ်း ၼိူင်ႈဢၼ်ၼႆၶႃႈယဝ့်။ တူဝ်ယၢင်ႇမၼ်းတေ့ၵေႃႈ မိူၼ်ၼင်ႇ ႁဝ်းတေၶႂ်ႈႁဵတ်း Directory ဢၼ်လႆႈ ၸိုဝ်ႈဝႃႈ "ubuntu-shan-translation" ။
mkdir ubuntu-shan-translation
ပေႃးၶႂ်ႈႁဵတ်း Directory ဢၼ်ၸိုဝ်ႈပႅၵ်ႇၵၼ် လၢႆဢၼ်ၵမ်းလဵဝ်ၼႆ့ၸိုင် ၵေႃႈပေႃႈၸွမ်းၼင်ႇပႃႈတႂ်ႈၼႆ့ၵႂႃႇၵေႃႈ လႆႈယူႇ။ ၼႂ်းၵေႈ ၸိုဝ်ႈဢၼ်ၼိုင်ႈလႄႈ ဢၼ်ၼိုင်ႈၼႆ့ ၵေႃႈၶၢမ်ႇပၼ် Space သေၵေႃႈ လႆႈယဝ့်။
mkdir saosukham kokoye ninjar saimawnkham
တေၶိုၼ်းသိုပ်ႇၼႄၵႂႃႇထႅင်ႈယူႇၶႃႈ။ ႁႂ်ႈငၢႆႈလူမ်ၸႂ်ၸွမ်း Ubuntu ၵႂႃႇသေၵမ်း....
Filed Under:
All Posts
,
ubuntu


text:
IDM ဢမ်ႇၼၼ် Internet Download Manager
Internet Download Manager 6.11
Internet Download Manager (IDM) ၼႆႉ ပဵၼ်ၶိူင်ႈဢၼ်ၻၢဝ်းလူတ်ႇ ၾၢႆႇၵူႈသမ်ႇသႅၼ်ပိူင် ၼိူဝ်ဢိၼ်းတႃႇၼႅတ်ႉလႄႈ ၸွႆႈႁႂ်ႈၵၢၼ်ၻၢဝ်းလူတ်ႇ ဝႆးၶိုၼ်ႈမႃး 5 ပုၼ်ႈယဝ်ႉ။ လိူဝ်သေၼၼ်ႉ မိူဝ်ႈၽွင်းၸဝ်ႇၵဝ်ႇတိုၵ်ႉၻၢဝ်းလူတ်ႇယူႇၼၼ်ႉ ၶွမ်ႇၽျူႇတိူဝ်ႇ မွတ်ႇၵႂႃႇသေလႄႈသင် ဢိၼ်ႇတႃႇၼႅတ်ႉတူၵ်းၵႂႃႇသေလႄႈသင် ၼႂ်းၶိုဝ်းၶႆႇ မီးပၼ်ႁႃသေဢၼ်ဢၼ်လႄႈ ၵၢၼ်ၻၢဝ်းလူတ်ႇတူၵ်းၵႂႃႇသေလႄႈသင် ပေႃးၸိူင်ႉၼၼ်ၸိုင် မိူဝ်ႈႁဝ်းၶိုၼ်းပိူတ်ႇၶွမ်ႇၽျူႇတိူဝ်ႇႁဝ်းၼၼ်ႉ ၵၢၼ်ႇၻၢဝ်းလူတ်ႇၸဝ်ႈၵဝ်ႇ ဢမ်ႇလူႉဢမ်ႇလႅဝ် ၶိုၼ်းသိုပ်ႇတေႃႇၶိုၼ်းလႆႈယူႇယဝ်ႉ။
IDM ၼႆႉ တေႃႈလဵဝ် ဝိူဝ်းသျိၼ်းမၼ်း ပဵၼ် 6.11 ယဝ်ႉ။ ဝိူဝ်းသျိၼ်းမႂ်ႇဢၼ်ၼႆႉ ႁဵတ်းႁႂ်ႈ ၵၢၼ်ၻၢဝ်းလူတ်ႇ ငၢႆႈငႅမ်ႈၶိုၼ်ႈမႃးတႄႉတႄႉ။ မိူၼ်ၼင်ႇ ၻၢဝ်းလူတ်ႇငဝ်းတူင်ႉ ၼႂ်း YouTube, MySpaceTV, လႄႈ Google Videos လႄႈ ၻၢဝ်းလူတ်ႇၽဵင်းၵႂၢမ်း တေႇၵႂႃႇ ၵမ်ႉထႅမ်မူတ်းယဝ်ႉ။ လိူဝ်သေၼၼ်ႉ ႁဵတ်းၵၢၼ်ၸွမ်းၵၼ်လႆႈ တင်း FireFox 14 လႄႈ IE ၵူႈဝိူဝ်းသျိၼ်းယူႇယဝ်ႉ။
ၵၢၼ်ၻၢဝ်းလူတ်ႇ IDM လႄႈ ၵၢၼ်ဢဝ်လူင်းသႂ်ႇၼႂ်းၶိူင်ႈ
1. ၻၢဝ်းလူတ်ႇ IDM 6.xx တီႈၼႆႈ (ဢၼ်လႃႈသုတ်း)
2. ပိုတ်ႇ dman6xx.exe (ဢၼ်ၸင်ႇႁႃၻၢဝ်းလူတ်ႇလူင်းၼၼ်ႇ) သေ ႁဵတ်းၸွမ်း ဢၼ်မၼ်းသင်ႇ
မိူဝ်ႈဢဝ် IDM 6.xx လူင်းၼႂ်းၶိူင်ႈလႅပ်ႈလွႆႉလီငၢမ်းယဝ်ႉၼၼ်ႉ ယႃႇပေၼႅတ်ႈပိူတ်ႇမၼ်းၵွၼ်ႇ။ သင်ၸိူဝ်ႉပိူတ်ႇဝႆႉၵေႃႈ ႁပ်းပႅတ်ႈတႃႉ။
3. ၻၢဝ်းလူတ်ႇ Patch တွၼ်ႈတႃႇ IDM 6.11 တီႈၼႆႈ
4. ဢဝ် IDM.v6.xx.release.3-patch.exe ဢွၵ်ႇတီႈၼႂ်း IDMpatch.rar (ဢၼ်ၸင်ႇႁႃၻၢဝ်းလူတ်ႇလူင်း)
5. ပိူတ်ႇ IDM.v6.xx.release.3-patch.exe သေ ၼဵၵ်းတီႈ Patch
6. မၼ်းတေႁႂ်ႈၸဝ်ႈၵဝ်ႇႁႃ IDMan.exe ဢၼ်ၸဝ်ႈၵဝ်ႇ ၸင်ႇႁႃလူင်းသႂ်ႇဝႆႉၼႂ်းၶိူင်ႈ
ၵမ်ႈပႃႈၼမ် တေၵႂႃႇမီးတီႈ C:\Program Files (x86)\Internet Download Manager ဢမ်ႇၼၼ် C:\Program Files\Internet Download Manager
7. လိူၵ်ႈပၼ် IDMan.exe
8. သႂ်ႇပၼ်ၸိုဝ်ႈဢၼ်ၸဝ်ႈၵဝ်ႇၶႆႈသႂ်ႇသေ ၼဵၵ်း OK
ပေႃးၸိူင်ႉၼၼ်ၸိုင် ၸႂ်ႉတိုဝ်ႈ Internet Download Manager လႆႈတႃႇသေႇယဝ်ႉ။
-- ပီႈၸၢႆးလူင် --


text:
ဝၼ်းတီႈ 14/9/2015 ယၢမ်းဝၢႆး 3 မူင်းၶိုင်ႈၼၼ်ႉ လႆႈငိၼ်းၶၢဝ်ႇဝႃႈ ၵေႃႉပဵၼ်မေးၼၢင်း ၸဝ်ႈၶုၼ်သၢင်ႇလူႇ ၵႅမ်ႁူဝ်ပဝ်ႈလူင် ၸုမ်းမိူင်းလႃး ၸဝ်ႈမႄႈၼၢင်းဢိူၺ်ႈလွတ်ႈ လုသဵင်ႈသုတ်းမုၼ် လူၺ်ႈတၢင်းပဵၼ်ၵူၼ်းထဝ်ႈ ။ ပူၼ်ႉတူဝ် ႁွပ်ႇႁူဝ်ၶဝ်ႈႁဵဝ်ႈ ဝၼ်းတီႈ 19/9/2015 တီႈ (ပႃႈႁဵဝ်ႈ) ပႃႇၸူင်ပႃႇၸၼ် ပႃးမွၼ်းလွၼ်းၵႅဝ်ႈ တီႈဝဵင်းသိူဝ်လိုဝ်း ဝႃႈၼႆလႄႈ ႁဝ်းၶႃႈ လုၵ်ႈၼွင်ႉပွင်ႈပၢႆ မုၵ်ႉမူႇၸၢဝ်းတႆးတၢင်းလၢႆ ပဵၼ်ဢၼ် မွင်ၸႂ် ၶေႃးၶူမ်ၸွမ်းတႄႉတႄႉၶႃႈ ။
{morfeo 29}
ပေႃႈထဝ်ႈ ၸဝ်ႈၶုၼ်သၢင်ႇလူႇ တင်း ၸဝ်ႈၼၢင်းမႄႈၼၢင်းဢိူၺ်ႈလွတ်ႈၼႆႉ မီးလုၵ်ႈႁူမ်ႈၵၼ် 4 ၵေႃႉ ၊ ယိင်း 3 ၵေႃႉ ၊ ၸၢႆး 1 ၵေႃႉ ။ မိူဝ်ႈသူင်ႇၶၢပ်ႈတူဝ် ႁွပ်ႇႁူဝ် ၸဝ်ႈမႄႈၼၢင်းဢိူၺ်ႈလွတ်ႈ ၶဝ်ႈႁဵဝ်ႈ တီႈ သုသၢၼ် ပႃႇမွၼ်းလွၼ်းၵႅဝ်ႈ ဝၼ်းတီႈ 19/9/2015 ။ ၵူၼ်းၸွမ်းသူင်ႇၶၢပ်ႈတူဝ် မီး 2400 ပၢႆ ။ ၵူၼ်းသိုၵ်းၼႃႈလိၼ်ၶိုၵ်ႉတွၼ်းမၢႆ 4 ၸွမ်းသူင်ႇ 160 ၵေႃႉ ၊ ပႃးတင်း တပ်ႉပီႈတပ်ႉၼွင်ႉ UWSP/UWSA, RCSS/SSA, SSPP/SSA လႄႈ တူဝ်တႅၼ်း လုမ်းတိူင်းသိုၵ်းမၢၼ်ႈ သၢမ်ၸဵင်ႇၵဵင်းတုင် ၵျီႊဝမ်ႊ မွင်ႇမွင်ႇလေး ၵေႃႈမႃးၶဝ်ႈႁူမ်ႈၸွမ်း – ဝႃႈၼႆ ။
ယွၼ်းသူးႁႂ်ႈၸဝ်ႈမႄႈၼၢင်းဢိူၺ်ႈလွတ်ႈ ႁွတ်ႈသူႇ သုၵတိ တီႈၵတ်းယဵၼ်သေၵမ်းၶႃႈ ။


text:
ၵူႈပီ ပွႆးလိူၼ် 12 မူၼ်း(ပွႆးပွႆႇႁူင်းၾႆးမိၼ်) တီႈဝဵင်းတူၼ်ႈတီးၼႆႉ ၸတ်းႁဵတ်းမႃး ၶၢဝ်းတၢင်း 10 ဝၼ်းယူႇတႃႇသေႇ ပီၼႆႉသမ်ႉ တေၸတ်းႁဵတ်း တႃႇ 9 ဝၼ်းၵူၺ်းလႄႈ ၵူၼ်းမိူင်း ဢွၼ်ၵၼ် တုၵ်းယွၼ်း ႁႂ်ႈၸတ်းႁဵတ်း 10 ဝၼ်း မိူၼ်ၵဝ်ႇ ဝႃႈၼႆ။
ၵဵဝ်ႇလူၺ်ႈလွင်ႈၼႆႉ ၵူၼ်းမိူင်းတူၼ်ႈတီး တၢင်ႇထိုင် တီႈလူင်ပွင်ၸိုင်ႈမိူင်းတႆး ပေႃးထိုင်မႃး ဝၼ်းတီႈ 17/10/2018 ၼႆႉ တႃႇႁႂ်ႈလႆႈၸတ်းႁဵတ်း ပွႆး 10 ဝၼ်းၼၼ်ႉ တေဢုပ်ႇၵၼ်တင်း ၶွမ်ႊမတီႊပွင်ပဵၼ်ပၢင်ပွႆး ႁူင်းၾႆးမိၼ်သေ တေတႅပ်းတတ်းၵႂႃႇ ဝႃႈၼႆ။
ၸၢႆးသႅင်တိပ်ႉလူင် ၽွင်းလူင်ၾၢႆႇယေးငိုၼ်း လၢတ်ႈတီႈသိုဝ်ႇၶၢဝ်ႇ The Voice ဝႃႈ “ တွၼ်ႈတႃႇပၢင်ပွႆးၼႆႉ ၼင်ႇ ႁိုဝ် ၵႃႈၸႂ်ႉၸၢႆႇတေလူတ်းယွမ်းၼႆသေ ၵူႈပီဢၼ်ယၢမ်ႈၸတ်းႁဵတ်းမႃး 10 ဝၼ်းၼၼ်ႉ ပီၼႆႉ တႅပ်းတတ်းတေၸတ်း ႁဵတ်း တႃႇ9 ဝၼ်း။ ၵူၺ်းၵႃႈ ၵူၼ်းမိူင်းသမ်ႉဝႃႈ တူဝ်ၼပ်ႉမၢႆ 9 ဢၼ်ဝႃႈၼၼ်ႉမၼ်းဢမ်ႇလီၼႆသေ ၶဝ်ၸင်ႇ တၢင်ႇၼႄ တုၵ်းယွၼ်းမႃး ၶႂ်ႈႁဵတ်း 10 ဝၼ်း” ဝႃႈၼႆ။
ပၢင်ပွႆးႁူင်းၾႆးမိၼ် တီႈဝဵင်းတူၼ်ႈတီးၼႆႉ ၸတ်းႁဵတ်းမႃး ၵူႈပီ ၼိုင်ႈပီလႂ် ၸတ်းႁဵတ်းမႃး တႃႇၶၢဝ်းတၢင်း 10 ဝၼ်း။ မိူဝ်ႈပီပူၼ်ႉမႃးၼၼ်ႉ လွင်ႈၵႃႈၸႂ်ႉၸၢႆႇ ၼႂ်းပၢင်ပွႆး တင်းမူတ်းတူၵ်းမႅၼ်ႈငိုၼ်းယူႇ မွၵ်ႈ 2,800 သႅၼ်ပျႃး ဝႃႈၼႆ။
ပီၼႆႉ ၶွမ်ႊမတီႊၸတ်းပၢင်ပွႆးဢုပ်ႇၵုမ်တႅပ်းတတ်းဝႆႉဝႃႈ တေၸတ်းပၢင်ပွႆးလိူၼ် 12 တႄႇဝၼ်းတီႈ 15 ထိုင် 22 လိူၼ်ၼူဝ်ႊဝႅမ်ႊၿိူဝ်ႊ 2018 ဝႃႈၼႆ။


text:
မႂ်ႇသုင် ပီႈၼွင်ႉႁဝ်းၶဝ်တင်းသဵင်ႈ ဝၼ်းမိူဝ်ႈၼႆႉ ၸဝ်ႈတႆးၼုမ်ႇ တေမႃးၽၢၵ်ႇတွၼ်ႈပၼ်
ငဝ်းႁၢင်ႈပူင်သွၼ်ပၼ် လၢႆးၸႂ်ႉတိုဝ်းPhotoshop Cs 3 ၼႆယဝ်ႉ
ယိူင်းဢၢၼ်းတႃႇ ႁႂ်ႈပဵၼ်တီႈမၢႆတွင်း Jao Tai Num Facebook Page ၼႆႉ Like တဵမ် သွင်ႁဵင် ၼႆယဝ်ႉ
ငဝ်းႁၢင်ႈပူင်သွၼ်ပၼ် လၢႆးၸႂ်ႉတိုဝ်းPhotoshop Cs 3 ၼႆႉ သႅၼ်းမီး ပဵၼ် (1.58 GB ) ၵမ်းလဵဝ်
တေလႆႈဝႃႈ သဵၼ်းမၼ်းယႂ်ႇဝႆႉၼႆယဝ်ႉ ယွၼ်ႉၼၼ်ႉႄလႈ ၼင်ႇႁိုဝ်ပေႃးတေၸၼ်လႆႈငၢႆႈၼၼ်ႉ
ၸင်ႇလႆႈၸႅၵ်ႇႁဵတ်းၾႆၢႇမၼ်းဝႆႉ ပႅတ်ႇဢၼ် ၼိုင်ႈဢၼ်မီး (150 MB ) ၼႆယဝ်ႉ
ပေႃးလႅင်းၼႅတ်ႉဢမ်ႇၶႅမ်ႉႄတႉ တႃႇတေၸၼ်ႄတႉ ဢမ်ႇငၢႆႈ
သင်ၸိူဝ်ႉဝႃႈ သူၼ်ၸႂ်ယူႇၼႆၸိုင် ၸၼ်ဢဝ်တီႈလိင်ႉတႂ်ႈၼႆႉတႃႉ လၢႆးလိတ်ႈၾႆၢႇမၼ်းၵေႃႈ တႅမ်ႈၼႄဝႆႉယူႇ။
သင်ၸိူဝ်ႉဝႃႈ ၸၼ်ဢဝ်မူတ်းယဝ်ႉၼႆၸိုင် တင်းသဵင်ႈ တေမီးယူႇ ပႅတ်ႇၾႆၢႇ
တႃႇတေလိတ်ႈၽႆၢႇမၼ်းၼၼ်ႉ ၼဵၵ်းတီႈ Photoshop Cs3 Part 01 ၼၼ်ႉသေ ၼဵၵ်းၼူၶႂၼ်ၶႂႃ သိုပ်ႇၼဵၵ်ႇၼဵၵ်းတီႈExtract file တႃႉ။
သိုပ်ႇၼဵၵ်းOK တႃႉ
ၽွင်းတိုၵ်ႉလိတ်ႈယူႇၼၼ်ႉ လႆႈႁၼ်ၼင်ႇၼႆယဝ်ႉ
ပေႃးလိတ်ႈယဝ်ႉၸိုင် ၾႆၢႇမၼ်းလႆႈႁၼ်ၼင်ႇၼႆ ၼဵၵ်းသွင်ၵမ်းသေၽုၺ်ႇတူၺ်းလႆႈယဝ်ႉ။
ၼဵၵ်းတီႈAutorunၼၼ်ႉ သွင်ၵမ်းသေ တေလႆႈႁၼ်တႃႇလဵပ်ႈႁဵၼ်းလၢႆးၸႂ်ႉတိုဝ်းPhotoshop Cs3 ယူႇယဝ်ႉ။
ၸဝ်ႈတႆးၼုမ်ႇ (ဝၢၼ်ႈလဝ်း)
ၵုၼ်ႁဵင်


text:
ႁူင်းႁဵၼ်းလူင်ပွင်ၸိုင်ႈထႆး တီႈဝတ်ႉပႃႇပဝ်ႈ ဝဵင်းၵဵင်းမႆႇ လႆႈတိုဝ်ႉတၢင်းသွၼ်ပႃး လိၵ်ႈလၢႆးတႆး ၼႂ်းၶၢဝ်းယၢမ်းႁူင်းႁဵၼ်းလူင်ပွင်ၸိုင်ႈထႆး။
ဝၼ်းတီႈ 10/11/2017 ၶူးသွၼ်လိၵ်ႈတႆးၼႂ်းပၢင်သွၼ်လိၵ်ႈတႆးဝတ်ႉပႃႇပဝ်ႈ လႆႈတိုဝ်ႉတၢင်း တႄႇၶဝ်ႈသွၼ်လိၵ်ႈတႆးပၼ်လုၵ်ႈဢွၼ်ႇႁဵၼ်းတီႈႁူင်းႁဵၼ်း လူင်ပွင်ၸိုင်ႈထႆး ဢၼ်မီးတီႈ ဝတ်ႉပႃႇပဝ်ႈ ဢိူင်ႇသီႊၽုမ်ႊ ဝဵင်းၵဵင်းမႆႇ ၸိုင်ႈထႆး ။
ၸဝ်ႈၶူးသုဝၼ်း ၽူႈၸွႆႈၸဝ်ႈၵွၼ်းဝတ်ႉ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ တႃႇတေလႆႈသွၼ် လိၵ်ႈတႆးပၼ်လုၵ်ႈဢွၼ်ႇဢၼ်ႁဵၼ်းၸွမ်းပိူင်လူင်ပွင်ၸိုင်ႈၼႆႉ ၸဝ်ႈၶူးဢိၼ်းတႃး ၸဝ်ႈၵွၼ်း ဝတ်ႉပႃႇပဝ်ႈ လႆႈၶတ်းၸႂ် ယွၼ်းတီႈၽူႈၵွၼ်းႁူင်းႁဵၼ်းမႃးႁိုင်ယဝ်ႉ။ ယိူင်းဢၢၼ်းတႄႉ ၼင်ႇႁိုဝ်လုၵ်ႈ ဢွၼ်ႇတႆးၸိူဝ်းယူႇၼႂ်းမိူင်းထႆးတေႁူႉမေႃလိၵ်ႈလၢႆး ၾိင်ႈႁိတ်ႈႁွႆးၶိူဝ်းၸဝ်ႈၵဝ်ႇ ” ဝႃႈၼႆ။
တီႈႁူင်းႁဵၼ်းလူင်ပွင်ၸိုင်ႈ ၼႂ်းဝၢင်းဝတ်ႉပႃႇပဝ်ႈၼႆႉမီးၸၼ်ႉဢွၼ်( ဢၼုၿၢလ်ႊ) ထိုင်ၸၼ်ႉ 6 (ပေႃႊ6)။ မီးလုၵ်ႈႁဵၼ်းမွၵ်ႈ 300 ၵေႃႉ။ ပဵၼ်လုၵ်ႈလၢၼ်ႁႅင်းၵၢၼ်ယၢၼ်မိူင်းၵမ်ႈၼမ်။
ၶူးသွၼ်ၸၢႆးၸွမ်လႅင်း လၢတ်ႈဝႃႈ – “ ဢၼ်ႁဝ်းၶႃႈလႆႈမႃးသွၼ်ၼႆႉ ၵေႃႈမီးတၢင်းၸူမ်းသိူဝ်း ၶႃႈဢေႃႈ ယွၼ်ႉဝႃႈလိၵ်ႈလၢႆးတႆးႁဝ်းၼႆႉလမ်ႇလွင်ႈတွၼ်ႈတႃႇလုၵ်ႈဢွၼ်ႇတႄႉတႄႉ ပေႃးဢမ်ႇ မေႃၸိုင် ပွၵ်ႈၶိုၼ်းမိူင်းႁဝ်းၵေႃႈတေယၢပ်ႇ။ ၵူၼ်းမိူင်းၼႆႉၵေႃႈဢမ်ႇပဵၼ် ၼင်ႇႁိုဝ်ႁဝ်းတေ ႁူႉလိၵ်ႈႁဝ်း ၾိင်ႈႁိတ်ႈႁွႆးႁဝ်းၼၼ်ႉ ႁႂ်ႈဢွၼ်ၵၼ်ပၼ်ႁႅင်းလုၵ်ႈ လၢၼ်ႁဝ်းႁဵၼ်းၼမ် ၼမ်သေၵမ်း” ဝႃႈၼႆ။
ပၢင်သွၼ်လိၵ်ႈတႆး ၼႂ်းႁူင်းႁဵၼ်းလူင်ပွင်ၸိုင်ႈထႆး တီႈဝတ်ႉပႃႇပဝ်ႈၼႆႉ လႆႈတိုဝ်ႉတၢင်းသွၼ်ပၼ်ၵူႈ ဝၼ်းသုၵ်း ၶၢဝ်းယၢမ်း ဝၢႆးဝၼ်း 1မူင်း ထိုင် 3 မူင်း။ သွၼ်ပၼ်ၸွမ်းပိူင်ၶၢဝ်းယၢမ်း ႁူင်းႁဵၼ်း လူင်ပွင်ၸိုင်ႈထႆး ။


text:
ၵူၼ်းႁဵတ်းသူၼ် ပွတ်းမိူင်းပၼ်ႇ၊ မိူင်းတူၼ်၊ မႄႈၵႅၼ်း၊ ၼႃးၵွင်းမူးလႄႈ ပုင်ႇပႃႇၶႅမ် ႁူပ်ႉတၢင်းယၢပ်ႇၽိုတ်ႇ ယွၼ်ႉ ၶၼ်ၽၵ်းမီႇႁေႃ(မီႇႁူဝ်ၶၢဝ်) လူတ်းယွမ်းလူင်းႁၢဝ်ႈႁႅင်း ဝႃႈၼႆ။
တႄႇဢဝ် ႁူဝ်ပီ 2018 ၼႆႉမႃး ၵႃႈၶၼ်ၽၵ်းမီႇၶၢဝ် လူတ်းယွမ်းလူင်းထိုင် ၼိုင်ႈၵီႊလူဝ်ႊလႂ် 8 ဝၢတ်ႇ ၵူၼ်းပိုၼ်ႉတီႈ ၸဝ်ႈသူၼ်ၽၵ်းမီႇၶၢဝ်၊ ဢဝ်ၵႂႃႇၶၢႆပွတ်းတႃႈၶီႈလဵၵ်း ဢမ်ႇၶၢတ်ႇ ၶၼ်ၽၵ်းမီႇၶၢဝ်တူၵ်းႁႅင်းလႄႈ ၸဝ်ႈသူၼ်မိူင်းပၼ်ႇ၊ မိူင်းတူၼ်၊ မႄႈၵႅၼ်း ၼႃးၵွင်းမူး လႄႈ ပုင်ႇပႃႇၶႅမ် မႆႈၸႂ်ၵူဝ်ၽၵ်းမီႇလူႉသုမ်း ပႅတ်ႈလၢႆလၢႆ ဝႃႈၼႆ။
ပႃႈၼၢင်းလီၵူၼ်းၵႃႉ မီႇၶၢဝ် ၵေႃႉၼိုင်ႈလၢတ်ႈဝႃႈ “ ဢၼ်ပဵၼ်ပၼ်ႁႃၶၼ်ၽၵ်းမီႇတူၵ်းႁႅင်းၼႆႉ မၼ်းပဵၼ်ယွၼ်ႉ ၸဝ်ႈၼႃႈတီႈမၢၼ်ႈဢူၼ်ႈဢွၼ်ႇတေႃႇထႆး၊ ၾၢႆႇၸဝ်ႈၼႃႈတီႈထႆးသမ်ႉ ၵဵပ်းၶွၼ်ႇၵႃႈၽၵ်းမီႇ ႁႅင်းပူၼ်ႉတီႈ။ ၼိုင်ႈလူဝ်းလႂ် 11 ဝၢတ်ႇ သမ်ႉလႆႈ လၵ်ႉဢဝ်ၶဝ်ႈ ဢမ်ႇလႆႈပဵၼ်တၢင်းၵၢၼ်။ ပိူင်လူင်မၼ်း ဢၼ်ၸဝ်ႈၼႃႈတီႈ မၢၼ်ႈၶဝ် ဢမ်ႇဢဝ်ၸႂ်သႂ်ႇပၼ်ၵူၼ်းမိူင်း ဢမ်ႇႁႄႉၵင်ႈပၼ်ပၢႆးမၢၵ်ႈမီးၵူၼ်းမိူင်း ပွႆႇၵူၼ်းမိူင်းႁဵတ်းၵႂႃႇ ၸိူဝ်ႈလိူဝ်ႈ ၸႃႈလႃႈၵူၺ်း။ ၸွမ်းလႅၼ်လိၼ်ၼႆႉ ပေႃးၵူၼ်းထႆး ဢဝ်ၵုၼ်ႇၵႃႉတၢင်းၶၢႆၶဝ်ႈမႃးမိူင်းႁဝ်း ၾၢႆႇမၢၼ်ႈၶဝ် လႆႈၵိၼ်ၸွမ်း ပေႃးၵူၼ်းမိူင်းတႆးဢဝ်ၵုၼ်ႇၵႃႉ ဢွၵ်ႇၵႂႃႇၶၢႆတၢင်းမိူင်းထႆးသမ်ႉ ငိုၼ်းဢၼ်လႆႈမႃးၼၼ်ႉ ၸဝ်ႈၼႃႈ တီႈမၢၼ်ႈၶဝ် ၵဵပ်းၵိၼ်ပဵၼ်ၵၢၼ်သုၼ်ႇတူဝ်ၽႂ်မၼ်းႁဵတ်းၼၼ်ၵူၺ်းၸင်ႇဝႃႈၵၢၼ်ၵႃႉၽၵ်းမီႇလူႉ” ဝႃႈၼႆ။
သိုပ်ႇလၢတ်ႈဝႃႈ သင်ၽၵ်းမီႇၼႆႉ ဢဝ်ၵႂႃႇတၢင်းတႃႈၶီႈလဵၵ်းၸိုင် ၸဝ်ႈၼႃႈတီႈမၢၼ်ႈၶဝ် ပႂ်ႉၵဵပ်းၵိၼ်တီႈပုင်းထုၼ် တီႈၼိုင်ႈလႄႈ တီႈမိူင်းသၢတ်ႇ တေၵႂႃႇတၢင်းတႃႈၶီႈလဵၵ်း တီႈၼိုင်ႈ။ 2 တီႈၼႆႉ ၸဝ်ႈၵႃးလႆႈပၼ်ၶွၼ်ႇတီႈမၢၼ်ႈ ၼိုင်ႈ လမ်းလႂ် 5,000 ဝၢတ်ႇ ငိုၼ်းထႆး” ဝႃႈၼႆ။
မိူဝ်ႈပီ 2017 ၼၼ်ႉ ယွၼ်ႉမီးၸဝ်ႈတိုၼ်းလၢင်းၶဝ် ႁပ်ႉသိုဝ်ႉၽၵ်းမီႇလႄႈ ၵႃႈၶၼ်လႆႈသုင် ၼိုင်ႈၵီႊလူဝ်ႊလႂ် 30 ဝၢတ်ႇ ထိုင် 50 ဝၢတ်ႇ။ ယွၼ်ႉၼၼ်လႄႈ ၵူၼ်းမိူင်းႁူဝ်ပၢၵ်ႇလႂ် 90 ပၢႆ ပဵၼ်ၵူၼ်းဢၼ်လႆႈပိုင်ႈဢိင်ၸႂ်ယႂ်ႇ ၼိူဝ် ၵၢၼ်ၽုၵ်ႇသွမ်ႈ။ သင်ဝႃႈ ငိုၼ်းဢမ်ႇမီး ဢမ်ႇပေႃးၸိုင် ၵူႈယိုမ်လႆႈ တီႈၽူႈႁပ်ႉသိုဝ်ႉ ၸဝ်ႈတိုၼ်းလၢင်းၶဝ် ဢဝ်မႃးလူင်းတိုၼ်းလၢင်းၽုၵ်ႇသူၼ်ၽၵ်းမီႇဝႆႉ ၸိူဝ်းၼႆႉ။
တႄႇဢဝ် ႁူဝ်ပီ 2018 ၼႆႉမႃး ၶၼ်ၽၵ်းမီႇၶၢဝ်ၼႆႉ လူတ်းလူင်းမႃးလွႆးလွႆး ၼိုင်ႈၵီႊလူဝ်ႊ 30 ဝၢတ်ႇ ထိုင် 50 ဝၢတ်ႇ ၼၼ်ႉ လူတ်းလူင်းမႃး ၼိုင်ႈၵီႊလူဝ်ႊ 27 ဝၢတ်ႇ။ ထိုင်မႃး ၼႂ်းလိူၼ်မၢတ်ႊၶျ် တင်း လိူၼ်ဢေႊပရိူဝ်ႊ တေႃႇယၢမ်း လဵဝ် လူတ်းလူင်းထိုင် ၼိုင်ႈၵီႊလူဝ်ႊ 8 ဝၢတ်ႇ ဝႃႈၼႆ။
ၵူၼ်းမိူင်းထုင်ႉ မိူင်းပၼ်ႇ၊ မိူင်းတူၼ်၊ မႄႈၵႅၼ်း၊ ၼႃးၵွင်းမူးလႄႈ ပုင်ႇပႃႇၶႅမ်ၼႆႉ ၵမ်ႈၼမ် ႁဵတ်းၵိၼ် ၵၢၼ်ႁႃ လဵင် တွင်ႉ ႁဵတ်းၼႃး၊ ႁဵတ်းသူၼ်ၽၵ်းမီႇ ၸိူဝ်းၼႆႉၵူၺ်း ၸၢႆးဢုတ်ႉၸဝ်ႈသူၼ်ၽၵ်းမီႇၼႃးၵွင်းမူးလၢတ်ႈဝႃႈ ၶႂ်ႈတုၵ်း ယွၼ်းထိုင် ၵူၼ်းလူင်ၵူႈၾၢႆႇ၊ ၾၢႆႇၵၢၼ်မိူင်း၊ ၵၢၼ်သိုၵ်း၊ ၾၢႆႇပၢႆး မၢၵ်ႈမီးလႄႈ ၽူႈတႅၼ်းၶဝ် ႁႂ်ႈၸွႆႈၵႄႈလိတ်ႈပၼ်ႁႃ ၸွႆႈထႅမ်တူၺ်းထိုင်ပၼ်ၵူၼ်းမိူင်းၸဝ်ႈႁႆႈၸဝ်ႈၼႃး လႄႈ ၸွႆႈတၢင်ႇလၢတ်ႈပၼ် ၼႂ်းသၽႃး ႁႂ်ႈၵူၼ်းမိူင်းပေႃးလႆႈၵႃႉ ၶၢႆလီ ထၢင်ႇႁၢင်ႈလီငၢမ်း ဝႃႈၼႆ။
လႅင်ႇၶၢဝ်ႇ သႅင်ၸွမ်မိူင်း ၸူဝ်ႈၶၢဝ်းမႆႉၺွင်ႇသၢမ်ၶႃ


text:
ၼၢင်းၵျႃႇ ၵူၼ်းမိူင်းၼွင် ႁႅင်းၵၢၼ်ယၢၼ်မိူင်း တီႈဝဵင်းၵဵင်းမႆႇ ၺႃးလူတ်ႉၵႃးၽႃႇသႂ်ႇ လူႉတၢႆထင်တီႈ။
ဝၼ်းတီႈ 09/07/2018 ယၢမ်းၵၢင်ၼႂ်ၸဝ်ႉ 6 မူင်းပၢႆ ၵူၼ်းႁေႃႈၵႃးဝီႊၵူဝ်ႊ(Vego) သီလမ် လမ်းၼိုင်ႈ ငဝ်ၼွၼ်း သေ ႁေႃႈၵႃးပုင်ႈတမ်သႂ်ႇ ၼၢင်းၵျႃႇ (Mrs NAN KYAR) ဢႃယု 39 ပီ ၽွင်းတိုၵ်ႉၶီႇလူတ်ႉၶိူင်ႈ တေၵႂႃႇႁဵတ်းၵၢၼ်။ လူတ်ႉၵႃးၽႃႇၺႃးမၼ်းၼၢင်း တီႈႁိမ်းႁွင်ႈၼမ်ႉ ဝၢၼ်ႈၶူင်ၶၢဝ် ဢိူင်ႇႁၢင်ၻူင်း ၸႄႈ ဝဵင်းႁၢင်ၻူင်း ၸႄႈတွၼ်ႈၵဵင်းမႆႇ ၸိုင်ႈထႆး။
သိုဝ်ႇၶၢဝ်ႇထႆး Chiang Mai News ဢွၵ်ႇဝႆႉဝႃႈ “မၢႆလူတ်ႉၵႃး 9833 ပုင်ႈၽႃႇသႂ်ႇ ၼၢင်းၵျႃႇ လၢၵ်ႈဢဝ် တူဝ်မၼ်းၼၢင်း တင်းလူတ်ႉၶိူင်ႈ ၵႂႃႇၸွမ်းသေ ယဵပ်ႇၺႃးတင်းလူတ်ႉၶိူင်ႈတင်းၵူၼ်း မၼ်းၼၢင်းလူႉတၢႆထင်တီႈ” ဝႃႈၼႆ။
တူဝ်ၼၢင်းၵျႃႇတႄႉ ၸဝ်ႈၼႃႈတီႈဢဝ်သူင်ႇၵႂႃႇတီႈ ႁူင်းယႃလူင်သူၼ်ၻွၵ်ႊ ဝဵင်းၵဵင်းမႆႇယဝ်ႉ ဝႃႈၼႆ။
ၸဝ်ႈၵႃး ဢၼ်ႁေႃႈၵႃးၽႃႇၺႃး ၼၢင်းၵျႃႇၼၼ်ႉ ပဵၼ်ၵူၼ်းထႆး ဢႃယု မွၵ်ႈ 47 ပီ လုၵ်ႉတၢင်းမႄႈႁွင်ႈသွၼ် ႁေႃႈ လူတ်ႉၵႃးမႃးၵဵင်းမႆႇ ၸဵမ်မိူဝ်ႈတဵင်ႈၶိုၼ်းၸၢႆႉ။ တႃႇမႃးၵူတ်ႇထတ်းယႃတူဝ် တီႈၵဵင်းမႆႇ။ မႃးၸွမ်းသဵၼ်ႈ တၢင်းမႄႈ သရဵင်း-ၵဵင်းမႆႇ ဝႃႈၼႆ။
ၸဝ်ႈၵႃးၼၼ်ႉ ယၢမ်းလဵဝ် ပလိၵ်ႈထႆးတီႉၺွပ်းၵုမ်းၶင်ဝႆႉယဝ်ႉ ဝႃႈၼႆ။


text:
ပေႃးလၢတ်ႈဝႃႈပီမႂ်ႇတႆးၼႆၸိုင် ၵူၼ်းမိူင်းတႆးႁဝ်းၵူႈၵေႃႉတေ
ႁူႉထိုင်ပွင်ႇၸႂ်မၵ်းမၼ်ႈၵၼ်ဝႃႈ ပဵၼ်ဝၼ်းယိုင်ႈယႂ်ႇဝၼ်းၼိုင်ႈ
တႃႇၸၢဝ်းၶိူဝ်းပီႈၼွင်ႉတႆးႁဝ်းၼႆယူႇ၊ ႁဝ်းၶႃႈၸိူဝ်းၸုမ်းပီႈၼွင်ႉ တႆးတူၵ်းယူႇမိူင်းၵႆ လႆထိုင်မိူင်းၵုင်းထဵပ်ႈ၊ ၸိုင်ႈထႆးၼႆႉၼႆၵေႃႈ တေႃႈႁူႉႁၼ်ပွင်ႇၸႂ်ဢမ်ႇပိူင်ႈၵၼ်တၢင်း ပီႈၼွင်ႉၸၢဝ်းတႆး ႁဝ်းၵူႈတီႈတီႈယူႇၶႃႈ၊ ယွၼ်ႉဝႃႈၼၼ်ၶႃႈလႄႈ ဝၼ်းႁပ်ႉၸဵင်ပီမႂ်ႇ တႆး ၼၼ်ႉႁဝ်းၶႃႈလႆႈႁပ်ႉမႃးသေယဝ်ႉ၊
ဝၼ်းမူၼ်ႈၸဵင်ပီမႂ်ႇတႆးႁဝ်းၶႃႈသမ်ႉ ယွၼ်ႉဝႃႈၼႃႈၾႃႉႁၼ်ၸႃႉ၊ ၽေးသၽႃႇဝၼမ်ႉထူမ်ႈ/လူၵ်ႈ ၼွင်းမိူင်းၵုင်းထဵပ်ႈ၊ ၸိုင်ႈထႆးၶႃႈလႄႈ တိုၵ်ႉလႆႈမႃးမူၼ်ႈၸဵင်မိူဝ်ႈၼႆႉ (ဝၼ်းထိ4.12.2011)ၶႃႈ ယဝ်ႉ။ ႁႂ်ႈပီႈၼွင်ႉတႆးႁဝ်းၶဝ် ယူႇလီၵိၼ်ဝၢၼ် ႁဵတ်းၵၢၼ်သိူဝ်းသႃႇသေၵမ်းၶႃႈ


text:
Friday, November 11, 2011
လွင်ႈ Tab Menu ဢိတ်းဢွတ်း
ပေႃးမႃးႁႃၶိုင်ႁဵတ်း Blog ႁိုဝ်ဢမ်ႇၼၼ်ဝႅပ်ႉသၢႆႉတ်ယဝ်ႉၼႆ ဢၼ်ႁဵတ်းႁႂ်ႈၸႂ်ႁဝ်းၶူမ်းယူႇလိတ်း လွတ်းꧦထႅင်ႈဢၼ်ၼိုင်ႈၼၼ်ႉတေလႆႈဝႃႈပဵၼ်လွင်ႈ Tab Menu ၼၼ်ႉၶႃႈယဝ်ႉ၊ မိူဝ်ႈၶႃႈႁဝ်းၼၼ်ႉ ၵေႃႈလႆႈမႃး ၵႂင်တီႈၼႆႈသေဢဝ်ၸႂ်ၶႂ်ႈသိုပ်ႇႁဵတ်းသဵင်ႈၵႂုႇပဵၼ်မွၵ်ႈ ႑ လိူၼ်ပၢႆၵွၼ်ႇဢေႃႈ။မိူဝ်ႈၼႆႉၶႃႈႁဝ်းတေမႃးလၢတ်ႈထိုင်လွင်ႈလွၵ်းလၢႆးသႂ်ႇ Tap Menu ဢိတ်းဢွတ်းၵွၼ်ႇၶႃႈ။
ၶႃႈႁဝ်းယွမ်းႁပ်ႉဝႃႈၶႃႈ ဢမ်ႇယၢမ်ႇလႆႈႁဵၼ်းလွင်ႈ HTML/Javascript မႃးသေဢိတ်းၶႃႈ၊ၵူၺ်းလူၺ်ႈ ၸေႇတၼႃႇလႄႈဝႃႇသၼႃႇၶႃႈလႄႈ ယွၼ်းဢဝ်ၼႃႈႁဵတ်းလင်သေသပ်းလႅင်းၼေပၼ်ၵႂုႇသေၵမ်း။
Tab Menu ၼႆႉမၢင် Template ၼၼ်ႉတေပႃးမႃး Teb menu ႁင်းၵူၺ်းမၼ်းယူႇသေတ၊
မၢင် Template တႄႉဢမ်ႇပႃးမႃးၸွမ်း၊ ၵူၺ်းမီး Pages သေပဵၼ် Menu ဝႆႉယူႇ။ သွင်ဢၼ်ၼႆႉယူႇ တီႈတႆးၵေႃႉႁဝ်းၶဝ်လိူၵ်ႈဢဝ်ၵူၺ်း၊ ပေႃးတေၸႂ်ႉပဵၼ် Tab Meun ၼႆလႆႈတင်းသွင်လၢႆးၶႃႈယဝ်ႉ၊ၵူၺ်းပေႃးၶႂ်ႈၸႂ်ႉမိူၼ်ၼင်ႇ Drop Menu ႁၢင်ႈလီလီတႄႉတေပဵၼ်ထႅင်ႈလၢႆးၼိုင်ႈၶႃႈဢေႃႈ။မိူဝ်ႈၼႆႉတႄႉၶႃႈႁဝ်းတေမႃးလၢတ်ႈလွင်ႈဢဝ် pages ၼၼ်ႉသေႁဵတ်းပဵၼ် Tab Menu ၶႃႈဢေႃႈ။
လွၵ်းလၢႆးၼႆႉပေႃးႁူႉတႄႉဢမ်ႇယၢပ်ႇသင်ၼိုင်ႈၼႃးထီး/ၼိုင်ႈမီၼိတ်ႉၵေႃႈဢမ်ႇမီး၊ ၵူၺ်းပေႃးဢမ်ႇ ပႆႇႁူႉတႄႉၼိုင်ႈလိူၼ်ၵေႃႈဢမ်ႇႁူႉလႆႈၶႃႈ၊ ဢၼ်ၼႆႉပဵၼ်တူဝ်ထူပ်းၶႃႈႁဝ်းဢေႃႈ၊ ယွၼ်ႉပိူဝ်ႈၶႃႈ ႁဝ်းဢမ်ႇမီးၶူးသွၼ်ႁိမ်းၸမ်ႁိုဝ် ဢမ်ႇမီးတႆးၵေႃႉတီႈတေၼေပၼ်လၢႆးမၼ်း ၵေႃႈဝႃႈလႆႈၶႃႈယဝ်ႉ။
လွၵ်းလၢႆးႁဵတ်းမၼ်း
ဢွၼ်တၢင်းသုတ်းၶဝ်ႈမႃးၼႂ်းပလွၵ်ႉႁဝ်းယဝ်ႉ၊ ၼဵၵ်း Design>Edit HTML> ၼဵၵ်း Download
Full Template သေသိမ်းဝႆႉၵမ်းၼိုင်ႈ(ၵူဝ်ၽိတ်း)>မႃးၶိတ်ႇပၼ်ၼႂ်းလွၵ်း Expand
Widget Templates> ယဝ်ႉၵေႃႈၼဵၵ်း Ctr+F သေႁႃ Code တီႈတႂ်ႈၼႆႉဢေႃႈ။
တူၺ်းၶႅပ်းႁၢင်ႈတီႈတႂ်ႈၼႆႉသေႁႃသေၵမ်း။ပေႃးဢမ်ႇၼၼ်ဢဝ် Code တီႈတႂ်ႈၼႆႉသေႁႃၵေႃႈလႆႈၶႃႈဢေႃႈ။
ပေႃးဝႃႈႁဝ်းႁၼ် Code တၢင်းၼိူဝ်ၼႆႉယဝ်ႉၼႆမႃး Copy ဢဝ် Code တၢင်းတႂ်ႈၼႆႉၵႂုႇ သႂ်ႇပၼ် ၼႂ်းၵၢင် Code  လႄႈ
ၸိုဝ်ႈႁူဝ်ၶေႃႈ
ၸိုဝ်ႈႁူဝ်ၶေႃႈ
ၸိုဝ်ႈႁူဝ်ၶေႃႈ
ၸိုဝ်ႈႁူဝ်ၶေႃႈ
ၸိုဝ်ႈႁူဝ်ၶေႃႈ
ပိူင်တႅၵ်ႈႁၢင်ႈၽၢင်မၼ်းတေလႆႈမိူၼ်ၼႆဢေႃႈ
Posted by T.S.A
Subscribe to: Post Comments (Atom)


text:
ၸဝ်ႈၼႃႈတီႈ ပလိၵ်ႈဝဵင်းတႃႈၶီႈလဵၵ်း တီႉၺွပ်းလႆႈယႃႈမဝ်းၵမ် 2.4 သႅၼ်မဵတ်ႉ ဢၼ်တေဢၢၼ်း ဢဝ်ၶဝ်ႈၼႂ်းမိူင်းထႆး။
ဝၼ်းတီႈ 10/10/2018 ၶၢဝ်ႇ MGR ၸဝ်ႈၼႃႈတီႈပလိၵ်ႈမၢၼ်ႈ ၾၢႆႇၽဵဝ်ႈမူၺ်ႉယႃႈမဝ်းၵမ် ဝဵင်းတႃႈၶီႈလဵၵ်း ႁႄႉရူတ်ႉ ၵႃးတႃႇၵူတ်ႇထတ်းတီႈႁိမ်းသဵၼ်ႈတၢင်းၽႄပၢင်ႇပေႃႉၵွပ်ႊၾ်ႊ golf ဢိူင်ႇဝဵင်းၵႅဝ်ႈ ၸႄႈဝဵင်းတႃႈၶီႈလဵၵ်း ၸိုင်ႈတႆးပွတ်း ဢွၵ်ႇၶူင်း ။ ရူတ်ႉၵႃးဢမ်ႇၵိုတ်းသေႁေႃႈလႅၼ်ႈ။ ပလိၵ်ႈ လမ်းၸွမ်းလင်ရူတ်ႉၵႃး ၵူၼ်းၼိူဝ်ၵႃးသိုပ်ႇလႅၼ်ႈပၢႆႈလႄႈ ပလိၵ်ႈမၢၼ်ႈတီႉလႆႈရူတ်ႉၵႃး ဢၼ်တၢင်ႇဝႆႉယႃႈမဝ်းၵမ်ဝႃႈၼႆ။
ၸၢႆးၵႅဝ်ႈ ၵူၼ်းတႃႈၶီႈလဵၵ်းလၢတ်ႈဝႃႈ “ ပဵၼ်ၵႃး TOYOTO မၢႆၵႃး SHN 3 M-8852 ႁေႃႈမႃး တၢင်းၵၢတ်ႇ ဝဵင်းတႃႈၶီႈလဵၵ်းသေ တေၵႂႃႇတၢင်းၶူဝ်မႂ်ႇ ပလိၵ်ႈႁွင်ႉၵိုတ်း ဢမ်ႇၵိုတ်းၽိူဝ်ႇပလိၵ်ႈလမ်း ၸွမ်းၵႂႃႇႁၼ် ၵိုတ်းတီႈႁူင်းႁႅမ်းၵူၼ်းတႄႉ ဢမ်ႇမီးယဝ်ႉ ဝႃႈၼႆ။
ပလိၵ်ႈမၢၼ်ႈပိုၼ်ၽၢဝ်ႇဝႃႈ – ၵူတ်ႇထတ်း ထူပ်းႁၼ်ထူင် 2 ဢၼ် မီးယႃႈမဝ်းၵမ် 100 ႁေႃႇ ၼပ်ႉလႆႈယႃႈ မႃႉ 242,000 မဵတ်ႉ ၊ ၾူၼ်း 2 ၶိူင်ႈ ပဵၼ်ၵႃးၽႂ်၊ ဢၼ်ပၢႆႈၵႂႃႇၼၼ်ႉပဵၼ်ၽႂ်ၼႆတႄႉပႆႇႁူႉ – ဝႃႈၼႆ။
ပလိၵ်ႈယိုတ်းဢဝ်ယႃႈမဝ်းၵမ် သူင်ႇႁူင်းပလိၵ်ႈဝဵင်းတႃႈၶီႈလဵၵ်းသေ တေၸွမ်းႁႃတူဝ် ၸဝ်ႈၶွင်ယႃႈမဝ်းၵမ် ၼႆႉမႃးပၼ်တူတ်ႈတၢမ်ႇၸွမ်းၼင်ႇပၵ်းပိူင်မၢႆမီႈဝၢၼ်ႈမိူင်းမီးၼၼ်ႉ ဝႃႈၼႆ။


text:
Wednesday, March 14, 2012
ၵၼ်ႇတေႃးၸဝ်ႈသြႃႇလူင်ၽရၢမ်းၵဝ်ႈ
ၸွမ်းၼင်ႇပၢၼ်သိုပ်ႇပၢၼ် ၵေႃႈယၢမ်ႈမီးမႃး ပဵၼ်ၾိင်ႈပုတ်ႉထ သႃသၼႃ ႁဝ်းၶႃႈယၢမ်ႈထိုဝ်မႃးၵေႃႈဝႃႈ ဢၼ်ပဵၼ်ႁူဝ်ပဝ်ႈမႂ်ႇ မုၵ်ႉၸုမ်းသင်ၶတႆးႁဝ်းၶႃႈ ၸဝ်ႈၶူးၵေႃလိၼ်တလႄႈ မုၵ်ႉၸုမ်း လုၵ်ႈႁဵၼ်းသင်ၶတႆးႁဝ်းၶႃႈ လႆႈဢွၼ်ၵၼ်ၵႂႃႇ ၵၼ်ႇတေႃးၸဝ်ႈဢႃဝၢသ် ဢမ်ႇၼၼ် ၸဝ်ႈသြႃႇၵွၼ်းဝတ်ႉ ဝတ်ႉၽရၢမ်းၵဝ်း မိူဝ်ႈဝၼ်းထိ 13.03.2012 ၵၢင်ဝၼ်းမွၵ်ႈ 2း00 မူင်းပၢႆ̓̓̓̓̓̓̓ၼၼ်ႉၶႃႈယဝ်ႉ။ ၸွမ်းလူၺ်ႈၾိင်ႈထုင်း လႄႈတင်းၼပ်ႉထိုဝ်လိူဝ်ၼိူဝ် ၽူႈယႂ်ၵူၼ်းလူင်သေ မုၵ်ႉၸုမ်းႁဝ်းၶႃႈ ၸင်ႇလႆႈဢဝ်တင်းမွၵ်ႇယႃႈၶဝ်တႅၵ်ႇသေ လႆႈၵႂုႇႁူပ်ႉထူပ်းၵၼ်ႇတေႃး ၸဝ်ႈသြုႇႁဝ်းၶႃႈၼၼ်ႉယဝ်ႉ၊
ၸွမ်းၼင်ႇပၢၼ်သိုပ်ႇပၢၼ် ၵေႃႈယၢမ်ႈမီးမႃး ပဵၼ်ၾိင်ႈပုတ်ႉထ သႃသၼႃ ႁဝ်းၶႃႈယၢမ်ႈထိုဝ်မႃးၵေႃႈဝႃႈ ဢၼ်ပဵၼ်ႁူဝ်ပဝ်ႈမႂ်ႇ မုၵ်ႉၸုမ်းသင်ၶတႆးႁဝ်းၶႃႈ ၸဝ်ႈၶူးၵေႃလိၼ်တလႄႈ မုၵ်ႉၸုမ်း လုၵ်ႈႁဵၼ်းသင်ၶတႆးႁဝ်းၶႃႈ လႆႈဢွၼ်ၵၼ်ၵႂႃႇ ၵၼ်ႇတေႃးၸဝ်ႈဢႃဝၢသ် ဢမ်ႇၼၼ် ၸဝ်ႈသြႃႇၵွၼ်းဝတ်ႉ ဝတ်ႉၽရၢမ်းၵဝ်း မိူဝ်ႈဝၼ်းထိ 13.03.2012 ၵၢင်ဝၼ်းမွၵ်ႈ 2း00 မူင်းပၢႆ̓̓̓̓̓̓̓ၼၼ်ႉၶႃႈယဝ်ႉ။ ၸွမ်းလူၺ်ႈၾိင်ႈထုင်း လႄႈတင်းၼပ်ႉထိုဝ်လိူဝ်ၼိူဝ် ၽူႈယႂ်ၵူၼ်းလူင်သေ မုၵ်ႉၸုမ်းႁဝ်းၶႃႈ ၸင်ႇလႆႈဢဝ်တၸဝ်ႈသြုႇႁဝ်းၶႃႈၼႆႉ မီးတၢင်းၼမ်ႉၸႂ်မဵတ်ႉတႃႇယႂ်ႇႁႅင်း မေုႁၵ်ႉပႅင်းၼိူဝ်ၵူၼ်းမီးတုၵ်ႉသေ မေုၸွႆႈထႅမ်လိူဝ် ၼိူဝ်ပုၼ်ႈၵူၼ်းမီးသုၼ်ႇ ဢေႇမၢင်မႃးယူႇတႃႇသေႇ ၼၼ်ႉၶႃႈယဝ်ႉ၊ ႁွမ်းလူၺ်ႈၸႂ်ၼပ်ႉထိုဝ်လႄႈ ႁွမ်းလူၺ်ႈၸွမ်း လွင်ႈႁဵတ်းသၢင်ႈႁၢင်ႈလီငၢမ်း ၸဝ်ႈသြုႇႁဝ်းၶႃႈၼၼ်ႉသ ႁဝ်းၶႃႈမုၵ်ႉၸုမ်းသင်ၶတႆး ႁႂ်ႈလႆႈယွၼ်းပဵၼ်တီႈမၢႆတွင်း ႁႂ်ႈလႆႈမီးတင်းၵုမ်းၶွင်း ႁူမ်ႈလူမ်ႈလူၺ်ႈ တႂ်ႈငဝ်းမဵတ်ႉတႃႇၸဝ်ႈသြုႇႁဝ်းၶႃႈသေၵမ်းၼႆ ĳ ၼပ်ႉထိုဝ်ဝႆႈသုထိုင်ၸဝ်ႈသြုႇႁဝ်းၶႃႈသေ ĳ
ၽူႈပွင်ၵၢၼ်မုၵ်ႉၸုမ်းသင်ၶတႆး (မိူင်းၵွၵ်ႇ)င်းမွၵ်ႇယႃႈၶဝ်တႅၵ်ႇသေ လႆႈၵႂုႇႁူပ်ႉထူပ်းၵၼ်ႇတေႃး ၸဝ်ႈသြုႇႁဝ်းၶႃႈၼၼ်ႉယဝ်ႉ၊
Posted by Saonando(ꨅဝ္ꨳဝꨓ္းသဝ္)
Subscribe to: Post Comments (Atom)


text:
ပလိၵ်ႈထႆး ၶဵင်ႈၶႅင်မၢႆမီႈဢၼ်ဝႆႉၼိူဝ်ႁႅင်းၵၢၼ်ယၢၼ်မိူင်း တင်ႈလၢၼ်ႇၵူတ်ႇထတ်းသွၵ်ႈတဝ် တီႉၺွပ်းၵူၼ်း ႁဵတ်းၵၢၼ် ဢမ်ႇမႅၼ်ႈမၢႆမီႈ 20 ပၢႆ မွပ်ႈယိုၼ်ႈပၼ် ပလိၵ်ႈမၢၼ်ႈ တီႈၶူဝ်တႃႈၶီႈလဵၵ်း လႅၼ်လိၼ်တႆး-ထႆး ဝႃႈၼႆ။
ဝၼ်းတီႈ 12/06/2018 ယၢမ်းၵၢင်ၼႂ် မွၵ်ႈ 10 မူင်း ပလိၵ်ႈထႆး သူင်ႇတူဝ်ႁႅင်းၵၢၼ် ပၼ်ၸူးမိုဝ်း ပလိၵ်ႈမၢၼ်ႈ တီႈၶူဝ်မၢႆ 2 လႅၼ်လိၼ်တႆး- ထႆး ၼႂ်းၸႄႈဝဵင်းတႃႈၶီႈလဵၵ်း- မႄႈသၢႆ။ ၵူၼ်းၸိူဝ်းၺႃးတီႉသူင်ႇပွၵ်ႈပဵၼ်တႆးၵမ်ႈၼမ် ၸၢႆး 15 ၵေႃႉ၊ ၽူႈယိင်း 10 ၵေႃႉ ႁူမ်ႈၵၼ် တင်းမူတ်း 25 ၵေႃႉ။ ႁႅင်းၵၢၼ်ဢၼ်ထုၵ်ႇတီႉၺွပ်းသေ သူင်ႇပွၵ်ႈၶိုၼ်း ၼႆႉ ၵမ်ႈၼမ် ဢမ်ႇမီးဝတ်းဝႂ်ၵၼ်၊ မၢင်ၸိူဝ်း ဝတ်းဝႂ်မူတ်းဢႃယု ၸိူဝ်းၼႆႉ။
ၸၢႆးၼုမ်ႇတုၺ်ႈ ႁူဝ်ပဝ်ႈ ၵေႃၸွႆႈထႅမ်လႄႈ ငူပ်ႉၺီႉ ၵူၼ်းမိူင်းမၢၼ်ႈဢၼ်ၵႂႃႇႁဵတ်းၵၢၼ်ၼႂ်းမိူင်းထႆး လၢတ်ႈတီႈၽူႈ တွႆႇႁွၵ်ႈဝႃႈ “ ႁႅင်းၵၢၼ် ဢၼ်သူင်ႇပွၵ်ႈၵမ်းၼႆႉ ၵမ်ႈၼမ် ပဵၼ်ၵူၼ်းဢမ်ႇမီးဝတ်းဝႂ်၊ မၢင်ၵေႃႉ ဝႂ်ၶဝ်မူတ်းဢႃ ယု၊ မၢင်ၵေႃႉႁဵတ်းၵၢၼ်ၽိတ်းတီႈ တီႈႁဵတ်းၵၢၼ်ၼႂ်းဝႂ်လႄႈ တင်းၼွၵ်ႈဢမ်ႇမိူၼ်ၵၼ် ၸဵမ်ၸိူဝ်းၼႆႉ။ ႁႅင်းၵၢၼ် 25 ၵေႃႉၼႆႉ ၸဝ်ႈၼႃႈတီႈထႆးၶဝ် တီႉၺွပ်းလႆႈ ၼႂ်း ၵဵင်းမႆႇ” ဝႃႈၼႆ။
ႁႅင်းၵၢၼ် 25 ၵေႃႉ ဢၼ်သူင်ႇမွပ်ႈယိုၼ်ႈပၼ် ပလိၵ်ႈမၢၼ်ႈ တီႈၶူဝ်မိုတ်ႈၵိုဝ်းမၢႆ 2 တႃႈၶီႈလဵၵ်း – မႄႈသၢႆ ၸိုင်ႈတႆးပွတ်းဢွၵ်ႇ ၵမ်ႈၼမ် ပဵၼ်ၵူၼ်းတၢင်းပွတ်းၸၢၼ်း ထုင်ႉဝဵင်းပၢင်လူင်၊ ၵေးသီး၊ မိူင်းပွၼ်၊ ၼမ်ႉၸၢင်။ လိူဝ်ၼၼ်ႉ တၢင်းပွတ်း ၸႄႈမိူင်းယၢင်းၽိူၵ်ႇ၊ ၸႄႈမိူင်းရၶႅင်ႇ၊ ၸႄႈမိူင်းၶျၢင်းလႄႈ ၸႄႈမိူင်းၶၢင် ၵေႃႈပႃး ဝႃႈၼႆ။
ၸၢႆးၼုမ်ႇတုၺ်ႈ သိုပ်ႇလၢတ်ႈဝႃႈ မိူဝ်ႈၵူႈပွၵ်ႈတႄႉ သင်ဝႃႈ ၸဝ်ႈၼႃႈတီႈထႆးၶဝ် တီႉၺွပ်းလႆႈ ႁႅင်းၵၢၼ်ၸိုင် ၶဝ်တေဢဝ် မႃးထွၵ်ႇလူင်းၵႃးတီႈတႃႈၼမ်ႉ မႄႈသၢႆ။ လင်ၼႆႉမႃး ၸဝ်ႈၼႃႈတီႈမိူင်းမၢၼ်ႈ တင်း မိူင်းထႆး လႆႈဢုပ်ႇၵၼ်သေ ယူႇတီႈၾၢႆႇၸဝ်ႈၼႃႈတီႈပလိၵ်ႈထႆး သင်တီႉၺွပ်းႁႅင်းၵၢၼ် သူင်ႇပွၵ်ႈမႃးၶိုၼ်းၸိုင် ႁႂ်ႈမႃးမွပ်ႈယိုၼ်ႈပၼ် ၸဝ်ႈၼႃႈ တီႈၾၢႆႇမၢၼ်ႈ တီႈၼိူဝ်ၶူဝ် တႃႈၶီႈလဵၵ်း – မႄႈသၢႆ ဝႃႈၼႆ။
ၼႂ်းပီ 2018 မႃးၼႆႉ ႁႅင်းၵၢၼ်ယၢၼ်မိူင်း ဢၼ်သူင်ႇပွၵ်ႈၶိုၼ်းတၢင်းလႅၼ်လိၼ်ဝဵင်း တႃႈၶီႈလဵၵ်း – မႄႈသၢႆ မီးၼပ်ႉႁူဝ်ပၢၵ်ႇ ဝႃႈၼႆ။
Photo FB – ရွှေတြိဂံဒေသသတင်းလွှာ


text:
သဵင်မၼ်းႁၢႆၵႂႃႇ
သဵင်မၼ်းႁၢႆၵႂႃႇ
ယူႇယူႇၵေႃႈ ယင်းတုိၵ့်ၶုၵ်းၸႂ်လႆႈမၼ်းယူႇ။ ၵွပ်ႈပိူဝ်ႈ ပၢၼ်ပေႃႈပၢၼ်မႄႈ ၸမ်ၸႂ်ၵၼ်မႃးလႄႈ ပီႈၼွင့်ၵၼ်ၼႆၵေႃႈဝႃႈလႆႈ၊ ပဵၼ်ၵူၼ်းဝၢၼ်ႈလဵဝ်ၵၼ်ၵေႃႈၸႂ်ႈ။ မိူဝ်ႈၵူႈပွၵ်ႈ မၼ်းယင်းယၢမ်ႈလၢတ်ႈဝႃႈ "ဢႄ ႉႉႉ တၢင်းၵိၼ်ၸိူင့်ၼၼ် ဢမ်ႇၸပ်းယိၼ့်မၼ်းသႄႈ၊ ၵဝ်ယၢမ်ႈၵိၼ်တူၺ်းယဝ်ႈဝႃႈ၊ ပေႃးၵိၼ်ယဝ့် ႁဵတ်းၵၢၼ်တင်းၶုိၼ်းၵေႃႈ ဢမ်ႇႁိူဝ့်၊ ဢမ်ႇလႆႈၵိၼ်ၵေႃႈ ဢမ်ႇပဵၼ်သင်၊ ဢမ်ႇမီးယိၼ့်မၼ်း" ၼႆဝႃႇ။ ၵဝ်ၶႃႈၵေႃႈ ဢမ်ႇၸၢင်ႈတွပ်ႇသင် ၵွပ်ႈပိူဝ်ႈတူဝ်ၵဝ်ႇ ဢမ်ႇယၢမ်ႈၵိၼ်တူၺ်းသေပွၵ်ႈၵ်ႈ၊ ႁၼ်ၵေႃႈ ဢမ်ႇတွၼ့်ယၢမ်ႈႁၼ်သေပွၵ်ႈ။
"သူထၢင်ႇၵဝ်မဝ်းႁႃႉ ၵဝ်ပႆႇမဝ်းၵူၺ့်!" ၼႆၵေႃႈ မၼ်းၵႆ့လၢတ်ႈ။
"ၵဝ်မဝ်းၵေႃႈ ၵဝ်ဢမ်ႇၽိတ်းၽႂ်လူင်၊ သူၵူၺ်းဢိူဝ်ႈ မႃးႁႃပၢၼ်းၽိတ်းၵဝ်" ၼႆၵေႃႈ မၼ်းၵႆ့လၢတ်ႈ။
"ၵဝ်ၵိၼ်လဝ်ႈၼႆ့ ဢမ်ႇၸႂ်ႈဝႃႈၵိၼ်လၢႆလၢႆမိူၼ်ၼမ့်၊ ၵွပ်ႈပိူဝ်ႈၵဝ်ၵျဵၵ်ႈလႄႈ ၵဝ်ၵိၼ်ဢိူဝ်ႈ၊ ဢရသႃႇမၼ်းၶုိၵ့်လႄႈ ၵဝ်ၸင်ႇၵျဵၵ်ႈဢိူဝ်ႈ၊ သူၸိူဝ်းၼႆ့ ဢမ်ႇမေႃၵိၼ်တၢင်းၵိၼ်ၶုိၵ့်မိူၼ်ဢၢႆႈႁႃး၊ ဢၢႆႈႁႃးၼႆ့တႄ့ ၵႃႈပဵၼ်တၢင်းၵိၼ်ၵူၼ်း မေႃဝတ့်ၵူႈႉႉႉမဵဝ်း" ၼႆၵေႃႈမၼ်းၵႆ့ဝႃႈ။ ပေႃးမဝ်းမႃးၼႆ တီႈလႂ်ဢမ်ႇတီႈလႂ် ပေႃးပဵၼ်သဵင်မၼ်းၵႂႃႇသဵင်ႈ။ ယႃႇဝႃႈတီႈၶႅၵ်ႇလီပၢင်ၸႃႉ၊ မၢင်ပွၵ်ႈ တေႃႈတီႈၵျွင်းမုၼ်ၸဝ်ႈၵေႃႈ ယင်းၵႆ့လႆႈငိၼ်းသဵင်မၼ်း။ မၢင်ၸိူဝ်းၵေႃႈ လၢတ်ႈယဝ့်လၢတ်ႈယွၵ်ႇဝႃႈ "မႃးယုၵ့်ပၼ်တိၼ်ၵဝ်ၼႆ့လူး ၵဝ်တေပိတ်ႉပၼ်မၼ်း" ၼႆၵေႃႈမီးမီး။
မိူဝ်းႁိူၼ်းပွၵ်ႈၼႆ့တႄ့ ဢမ်ႇလႆႈႁၼ်မၼ်း ဢမ်ႇလႆႈငိၼ်းသဵင်မၼ်းယဝ်ႈ။ ၼႂ်းၸႂ် လွမ်လွမ်သေးလၢႆတၢင် ၸၢတ်ႈပၢၼ်ၵူၼ်းမၼ်းယူႇ။ လိူဝ်သေယွၼ်းသူးဝႃႈ ႁႂ်ႈႁွတ်ႈထုိင်တီႈလီသေၵမ်းၼႆ ဢမ်ႇၸၢင်ႈႁဵတ်းႁုိဝ်။ ၼႂ်းၸႂ်ဝူၼ့်ၵႂႃႇထုိင် ဢပုမ်ႇႁူဝ်ၼုိင်ႈ။ သင်ဝႃႈ မၼ်းယၢမ်ႈလူယၢမ်ႈငိၼ်း ဢပုမ်ႇႁူဝ်ၼႆ့ ယူဝ်မၼ်းတေဢမ်ႇမိူၼ်ၼၼ်ႁုိဝ်ႉႉႉ ၼႆ။
ၵူႈပွၵ်ႈပွၵ်ႈ တီႈႁိမ်းၼမ့်ၼွင်လူင်တီႈၼုိင်ႈၼၼ့် မီးတူၼ်ႈမၢၵ်ႇလိူဝ်ႇတူၼ်ႈၼုိင်ႈဝႃႇ။ ၽီပႂ်ႉမႆ့ပႃးၼုိင်ႈ ဢဝ်တူၼ်ႈမၢၵ်ႇလိူဝ်ႇၼႆ့ ႁဵတ်းပဵၼ်ႁၢင်ႈႁေႃမၼ်းသေ ယူႇသဝ်းဝႆ့ယဝ့်။ ၵမ်းၼႆ့ သမ့်မီးၼူၵ့်ႁၢင်းသႃႇသွင်တူဝ် ၵႆ့ၵႆ့မႃးၸပ်းမႃးလုိဝ်ႈၼိူဝ်တူၼ်ႈမၢၵ်ႇလိူဝ်ႇၼႆ့ၼင်ႇၵဝ်ႇ။ ဢမ်ႇႁုိင်ဢမ်ႇၼၢၼ်း ၼူၵ့်ႁၢင်းသႃႇၶဝ်လႄႈ တင်းၽီပႂ်ႉမႆ့ၼၼ့် လႆႈမုိဝ်ႈလႆႈၵုိဝ်းသေ ပဵၼ်ႁူၺ်းၵေႃႉၵၼ်ၵႂႃႇယဝ့်။
မီးဢတႃႇဝၼ်းၼုိင်ႈ မိူဝ်ႈၼူၵ့်ႁၢင်းသႃႇၶဝ် မႃးလုိဝ်ႈၸပ်းၼိူဝ်တူၼ်ႈမၢၵ်ႇလိူဝ်ႇၼႆ့ၼၼ့် ၶဝ်လႆႈႁၼ် တူၼ်ႈမႆ့ၺွင်ႇဢွၼ်ႇတူၼ်ႈၼုိင်ႈ ၽုတ်းဢွၵ်ႇမႃးၼႂ်းၵႄႈငၢမ်ႈမႆ့မၢၵ်ႇလိူဝ်ႇတူၼ်ႈၼႆ့ယဝ့်။ ၵမ်းၼၼ့် ၶဝ်ၸင်ႇဝႃႈတီႈႁင်း ၽီပႂ်ႉမႆ့ဝႃႈ "ၶုၼ်ၽီဢိူၺ်း မႂ်းၸဝ်ႈထုၵ်ႇလီၸၼ်တူၼ်ႈမႆ့ၺွင်ႇဢွၼ်ႇတူၼ်ႈၼႆ့ ဢွၵ်ႇပႅတ်ႈယဝ့်။ ပေႃးဢမ်ႇၼၼ် ပေႃးတူၼ်ႈၺွင်ႇၼႆ့ယႂ်ႇမႃးၼၼ့် မၼ်းတေႁူမ်ႇတူၼ်ႈမၢၵ်ႇလိူဝ်ႇၼႆ့ၵႂႃႇမူတ်းသေ တီႈယူႇမႂ်းတေဢမ်ႇမီးယဝ့်" ၼႆယဝ့်။ ၵူၺ်းၵႃႈ လွင်ႈဢၼ်ၼူၵ့်ႁၢင်းသႃႇၶဝ် ပၼ်တၢင်းၶႆႈၸႂ်ၼၼ့် ၽီပႂ်ႉတူၼ်ႈမႆ့ ဢမ်ႇဝႆ့ၼၵ်းဝႆ့ၼႃသင်၊ ယူႇမဝ်ၵိၼ်မၢင်ၵူႈဝၼ်းသေ ပၼ်ႁႂ်ႈတူၼ်ႈမႆ့ၺွင်ႇလႆႈယႂ်ႇမႃးႁဵတ်းၼၼ်ယဝ့်။ ၵမ်းလုိၼ်းသုတ်း တူၼ်ႈမႆႈၺွင်ႇၼၼ့် ႁူမ်ႇပႅတ်ႈတူၼ်ႈမၢၵ်ႇလိူဝ်ႇၵႂႃႇမူတ်းသေ တီႈယူႇၽီပႂ်ႉတူၼ်ႈမႆ့ၼၼ့်ၵေႃႈ လႆႈႁၢႆလၢႆၵႂႃႇၸွမ်းယဝ့်။
တီႈတႄ့မၼ်း တၢင်းၶႆႈၸႂ်ၼူၵ့်ႁၢင်းသႃႇၶဝ်ၼၼ့် မီးၵႃႈမီးၶၼ် မီးၽွၼ်းလီတွၼ်ႈတႃႇၽီပႂ်ႉတူၼ်ႈမႆ့တႄ့တႄ့။ ၵူၺ်းၵႃႈ တၢင်းၶႆႈၸႂ်ဢၼ်မီးၽွၼ်းလီ ဢၼ်မီးၵႃႈၶၼ်တွၼ်ႈတႃႇၸၢတ်ႈပၢၼ်တူဝ်ၵဝ်ႇၼၼ့် ၽႂ်ဢမ်ႇသူႈၶႂ်ႈၸွမ်း၊ ဢမ်ႇၼၼ် ၽႂ်ဢမ်ႇသူႈၸွမ်းလႆႈ၊ ပဵၼ်ထမ်ႇမတႃႇမိူင်းၵူၼ်းႁုိဝ်ၼႆ။
ထႅင်ႈပိူင်ၼုိင်ႈၵေႃႈ မိူဝ်ႈတူၼ်ႈမႆ့ၺွင်ႇတုိၵ့်လဵၵ့်ၼၼ့် ၼူၵ့်ႁၢင်းသႃႇၶဝ်ၵေႃႈ ၸၼ်ဢွၵ်ႇပႅတ်ႈပၼ်လႆႈယဝ့်။ ၵူၺ်းၵႃႈ ႁဵတ်းသင်ၶဝ်ဢမ်ႇၸၼ်ဢွၵ်ႇပၼ်ၼႆ ၵဝ်ၶႃႈဝူၼ့်ဢမ်ႇပွင်ႇ။ ၵွပ်ႈပိူဝ်ႈၼႆ လွင်ႈတီႈယူႇၽီပႂ်ႉတူၼ်ႈမႆ့ လႆႈႁၢႆလၢႆၵႂႃႇၼႆ့ ဢမ်ႇၸႂ်ႈၵွမ့်ၵႃႈ ၽီပႂ်ႉမႆ့ၵူၺ်း၊ ၵွပ်ႈပိူဝ်ႈ ၼူၵ့်ႁၢင်းသႃႇၶဝ် တူၺ်းလႆႈၼႃႇပူၼ့်တီႈၵေႃႈပႃးၼင်ႇၵဝ်ႇယဝ်ႈ။
ဢၵျၢင့်တၢင်းၵမ် ဢၼ်ဢမ်ႇလီၼၼ့်ၵေႃႈ တေႃႈမိူၼ်ၼၼ်ယဝ်ႈ။ မိူဝ်ႈမၼ်းတေႇၸပ်း၊ မိူဝ်ႈမၼ်းတုိၵ့်လဵၵ့်တိုၵ့်ၼွႆႉယူႇၼၼ့် ၸိူဝ်းပဵၼ်ပေႃႈမႄႈပီႈၼွင့် ဢၼ်မီးတၢင်းႁူႉတၢင်းႁၼ်ၼၼ့် ထုၵ်ႇလီၸွႆႈၵၼ် မူၼ့်မေးပၼ် သင်ႇသွၼ်ပၼ် တုိတ်းပၼ်ႁႂ်ႈၶၢတ်ႇယဝ့်။ တူဝ်ႇၵဝ်ႇၵေႃႈ လူဝ်ႇၶတ်းၸႂ်တုိတ်းႁႂ်ႈမၼ်းၶၢတ်ႇယဝ့်။ ပေႃးပွႆႇႁႂ်ႈမၼ်းယႂ်ႇသေ ပဵၼ်ယိၼ်းမႃးၸုိင် တေၵိၼ်ၸၢတ်ႈပၢၼ်ၸဝ်ႈၵဝ်ႇပႅတ်ႈတင်းမူတ်းယဝ့်။ ၵဵဝ်ႇလူၺ်ႈလွင်ႈၼႆ့သေ ၵဝ်ၶႃႈၵိုင့်ၵၢင့်ၵႂႃႇၶုၵ်းၸႂ်လႆႈ လွင်ႈၶူးသွၼ်ၵေႃႉၼုိင်ႈ ၸွႆႈလုၵ်ႈၼွင့်မၼ်း တုိတ်းပႅတ်ႈ ဢၵျၢင့်ဢမ်ႇလီၼၼ့်ယူႇ။
ၵူႈပွၵ်ႈ တီႈၶူးသွၼ်ၵေႃႉၼုိင်ႈၼၼ့် မီးလုၵ်ႈၼွင့်တပေး တင်းၼမ်တင်းလၢႆ မႃးႁဵၼ်းဢဝ်တၢင်းမေႃတီႈမၼ်းယဝ့်။ ၼႂ်းတပေးမၼ်းၸိူဝ်းၼၼ့် မီးဢတႃႇၵေႃႉၼုိင်ႈ ဢၵျၢင့်ဢမ်ႇလီ ၵႆ့လၵ့်ၵႆ့လွမ်ပိူၼ်ႈယဝ့်။ ၵွပ်ႈပိူဝ်ႈၼႆ ၶူးသွၼ်ၵေႃႉၼႆ့ ၸင်ႇႁွင့်ဢဝ်တပေးမၼ်း ၵေႃႉၼႆ့သေ ဢွၵ်ႇၵႂႃႇၼႂ်းထိူၼ်ႇယဝ့်။
ဢမ်ႇႁုိင် ၶူးသွၼ်ႁၼ်တူၼ်ႈမႆ့လဵၵ့်လဵၵ့်ဢွၼ်ႇတူၼ်ႈၼုိင်ႈ ၼႂ်းၵၢင်တၢင်း၊ ၶူးသွၼ်ၵေႃႈဝႃႈ "မႂ်းထူၺ်ႈတူၼ်ႈမႆ့ဢွၼ်ႇၼႆ့ပႅတ်ႈလူး" ၼႆယဝ့်။ တပေးမၼ်းၵေႃႈ ဢဝ်မုိဝ်းမၼ်းၶွၼ်လဵဝ်သေ ထူၺ်ႈပႅတ်ႈလႆႈငၢႆႈငၢႆႈယဝ့်။ ၶႃသွင်ၵေႃႉၵေႃႈ သိုပ်ႇပႆၵႂႃႇ။ ၽိူဝ်ႇၵႂႃႇထုိင်တီႈၼိုင်ႈ သမ့်လႆႈႁၼ် တူၼ်ႈမႆ့ဢွၼ်ႇထႅင်ႈတူၼ်ႈၼုိင်ႈ။ တူၼ်ႈၼႆ့တႄ့ ၶႆႈယႂ်ႇဝႆ့ဢိတ်းဢိတ်း။ ယႂ်ႇပဵင်းမွၵ်ႈႁူဝ်မႃႇတပေးမၼ်း။ ၶူးသွၼ်ၵေႃႈဝႃႈ "မႂ်းၵႂႃႇထူၺ်ႈပႅတ်ႈ တူၼ်ႈမႆ့ၼႆ့လူး" ၼႆယဝ့်။ တပေးမၼ်းၵေႃႈ ဢမ်ႇထၢမ်သင်၊ ၵႂႃႇထူၺ်ႈပႅတ်ႈယဝ့်။ ၵမ်းၼႆ့တႄ့ ဢမ်ႇငၢႆႈမိူၼ်မိူဝ်ႈၵႆႈ၊ လႆႈဢဝ်မႃႇဢဝ်ႁႅင်းသေ ထူၺ်ႈၸင်ႇဢွၵ်ႇမႃးလႆႈယဝ့်။ ၵွပ်ႈပိူဝ်ႈသင်လႄႈ ၶူးသွၼ်မၼ်း ၸႂ်ႉထူၺ်ႈတူၼ်ႈမႆ့ တူၼ်ႈၼုိင်ႈယဝ့်တူၼ်ႈၼုိင်ႈယူႇႁဵတ်းၼၼ် ၵေႃႉပဵၼ်တပေးတႄ့ ပႆႇပွင်ႇၸႂ်။ ၵႂႃႇထႅင်ႈၵမ်းၼုိင်ႈ ၶႃႈလႆႈႁၼ်တူၼ်ႈမႆ့တူၼ်ႈၼုိင်ႈ ဢၼ်လမ်းမၼ်းပဵင်းၵၢဝ်ႈသေ ယႂ်ႇပူၼ့်ႁူဝ်။ ၶူးသွၼ်ၵေႃႈ ၸႂ်ႉတပေးမၼ်းၵႂႃႇထူၺ်ႈ။ ဢမ်ႇထူၺ်ႈလႆႈ ၼႆၵေႃႈ ဢမ်ႇႁတ်းထဵင်။ ၵွပ်ႈပိူဝ်ႈၵူဝ်ယမ်သြႃႇလူးၼေႃႈ။ ဢဝ်မႃႇဢဝ်ႁႅင်းသေ ထူၺ်ႈတၢၼ်ႇႁုိဝ်ၵေႃႈ ယႃႇဝႃႈႁၢၵ်ႈမၼ်းတေဢွၵ်ႇတူၼ်ႈမႆ့ယင်းဢမ်ႇၶႆႈၼုိင်ၵွၼ်ႇ။ ၵမ်းၼႆ့ ၶူးသွၼ်ၸင်ႇဝႃႈ "ဢၢႆႈဢိူၺ်း ဢၵျၢင့်ဢမ်ႇလီၵေႃႈ မိူၼ်တူၼ်ႈမႆ့ယဝ်ႈ၊ မိူဝ်ႈမၼ်းတိုၵ့်လဵၵ့်တိုၵ့်ၼွႆႉ၊ မိူဝ်ႈမၼ်းတိုၵ့်တုိတ်းငၢႆႈၼၼ့် ႁဝ်းလူဝ်ႇလႆႈတုိတ်းႁႂ်ႈၶၢတ်ႇၶၢတ်ႇဢိူဝ်ႈ။ ပေႃးမၼ်းယႂ်ႇမႃးၸိုင် ဢမ်ႇၸၢင်ႈတုိတ်းလႆႈယဝ်ႈ မႂ်းတွင်းဝႆ့လႄႈ" ၼႆယဝ့်။ တေႇဢဝ်ဝၼ်းၼၼ့်မႃး တပေးမၼ်းၵေႃႉၼႆ့ ၸင်ႇပွင်ႇၸႂ်သေ ၶတ်းၸႂ်ဝႄႈပႅတ်ႈ ဢၵျၢင့်ဢမ်ႇလီမၼ်းယဝ့်။
ပေႃးထတ်းသၢင်တူၺ်းလွင်ႈဢၼ်ဝႃႈမႃးပႃႈၼိူဝ်ၼႆ့ၸုိင် လႆႈဝႃႈတပေးၵေႃႉၼႆ့ မီးသြႃႇဢၼ်မေႃသင်ႇမေႃသွၼ် မေႃဢွၼ်တုိတ်းပႅတ်ႈဢၵျၢင့်ဢမ်ႇလီလႄႈ လႆႈဝႃႈၵၢမ်ႇမၼ်းၸၢႆးလီတႄ့ယဝ့်။ ၵူၺ်းၵႃႈ သူၵဝ်ႁဝ်းႁႃး မိူဝ်ႈလဵဝ်ၼႆ့တႄ့ ၵူႈၵေႃႉ တေဢမ်ႇၸၢင်ႈၵၢမ်ႇလီမိူၼ်ၼႆ။ မၢင်ၸိူဝ်းၸိူဝ်း ပေႃႈမႄႈယင်းဢွၼ်ႁဵတ်းလွင်ႈဢမ်ႇလီၵေႃႈယင်းမီး။ ၵွပ်ႈပိူဝ်ႈၼႆလႄႈ တႃႇႁႂ်ႈသဵၼ်ႈတၢင်းၸၢတ်ႈပၢၼ်ၸဝ်ႈၵဝ်ႇ မူတ်းၵဵင်ႈၸုိၼ်ႈသႂ်လီၼၼ့် သင်ဝႃႈဢမ်ႇမီးၽူႈလႂ် ဢမ်ႇမီးၵေႃႉလႂ်ၵူၼ်းလႂ် မႃးၸွႆႈပတ်းၸွႆႈၽဵဝ်ႈပၼ်ၵေႃႈ တူဝ်ၵဝ်ႇၼၼ့်ယဝ်ႈ ပဵၼ်ၵေႃႉလူဝ်ႇလႆႈလုၵ့်ႁဵတ်း။
"ၵိၼ်ဢိတ်းၼုိင်ႈၵူၺ်းလူင် ဢမ်ႇပဵၼ်သင်၊ ၼုိင်ႈႁုိင်ၼိုင်ႈပွၵ်ႈၵူၺ်းလူင် ဢမ်ႇပဵၼ်သင်" ၼႆသေ ႁဵတ်းႁွတ်းၵိၼ်ၵွၼ်လူင်ၵႂႃႇ ၼၼ့်တႄ့ ဢမ်ႇထုၵ်ႇလီလႆႈပဵၼ်။ ၵူႈၵေႃႉ လူဝ်ႇလႆႈပွင်ႇၸႂ်ဝႃႈ လဝ်ႈယႃႈဢၼ်ဝႃႈၼႆ့ ဢမ်ႇၸႂ်ႈဝႃႈ ပဵၼ်တၢင်းၵိၼ်ၵူၼ်း၊ ပဵၼ်တၢင်းၵိၼ် ဢၼ်ၵိၼ်ၵူၼ်းဢိူဝ်ႈ ၼႆၼၼ့်ယဝ်ႈ။ ပေႃးႁဝ်းၵိၼ်မၼ်းဢိတ်းၼုိင်ႈၵေႃႈ မၼ်းၶုိၼ်းၵိၼ်ႁဝ်းဢိတ်းၼုိင်ႈယဝ့်။ ပေႃးႁဝ်းၵိၼ်မၼ်းၼမ်ၼမ်ၵေႃႈ မၼ်းၶုိၼ်းၵိၼ်ႁဝ်းၼမ်ၼမ်ယဝ်ႈ။ ၵမ်းလုိၼ်းသုတ်း ငၢႆးမိူၼ်ၽီပႂ်ႉတူၼ်ႈမႆ့ဢၼ်ဝႃႈမႃးပႃႈၼိူဝ်ၼၼ့်ယဝ်ႈ၊ လိူဝ်သေပူၵ်းမုိဝ်းယွမ်းၵၢၼ့်ပၼ်မၼ်း ဢမ်ႇၸၢင်ႈႁဵတ်းႁုိဝ်ယဝ့်ၼေႃႈ။
ၵၢင်ၸႂ်ၵဝ်ၶႃႈတႄ့ ၶႂ်ႈႁႂ်ႈပီႈၼွင့်တႆးၵူႈၵေႃႈ မေႃဝႄႈၵႆ လဝ်ႈယႃႈလႄႈ လွင်ႈဢမ်ႇလီၽႂ်မၼ်းသေ ၶတ်းၸႂ်ပွင်သၢင်ႈၸၢတ်ႈပၢၼ်၊ ၶတ်းၸႂ်သၢင်ႈၼႃႈႁိူၼ်း၊ ၼႃႈဝၢၼ်ႈ လႄႈ ၼႃႈမိူင်းႁဝ်း ႁႂ်ႈၶုိၼ်ႈယႂ်ႇပဵင်းပိူၼ်ႈၶႃႈ။
ပီႈၸၢႆးလူင်


text:
ဝၼ်းပုတ်ႉထၸဝ်ႈ ပီ 2018 ၼီႈၼႆႉ မႅၼ်ႈဝၼ်းလိူၼ်ၸဵတ်းမူၼ်း။ လိူၼ်ၸဵတ်းမူၼ်းပီၼႆႉ မႅၼ်ႈၼႂ်းဝၼ်းတီႈ 29 လိူၼ်ႈမေႊ။ မိူင်းထႆး မိူင်းလၢဝ်း မိူင်းမလေးသိယိူဝ်း မိူင်းသိင်ၵပူဝ်ႊ မိူင်းဢိၼ်ႊတူဝ်ႊၼီႊသိယိူဝ်း လႄႈမိူင်းၵႅဝ်(ဝႅတ်ႉၼၢမ်း) ၸတ်းႁဵတ်းလိူၼ်ၼႆႉမိူၼ်ၵၼ်။
ဝၼ်းပုတ်ႉထၸဝ်ႈၼႆႉ ပဵၼ်ဝၼ်းၼေႃႇဢၼ်ၸဝ်ႈသိတ်ႉတတ်ႉထ ၶိူဝ်းႁိူၼ်းၵူဝ်းတမ ၸိူဝ်ႉၸၢတ်ႈသႃၵိယ မိူင်းသၵ်ႉၵ ႁူပ်ႉႁၼ်သတ်ႉၸထမ်းသေ မူတ်းပႅတ်ႈလူဝ်းၽ တူဝ်းသ မူဝ်းႁ ႁူမ်ႈတင်းၵမ်မ-ၵမ်မဝိပႃၵ(ဢၼ်မီး ၸေတၼႃးပဵၼ်ပိုၼ်ႉထၢၼ်ၼၼ်ႉ)ပုတ်းပုတ်း ၶၢတ်ႇၶၢတ်ႇ ဢမ်ႇမီးသင်လိူဝ်ဝႆႉၼႂ်းၸႂ်ၸဝ်ႈယဝ်ႉလႄႈ လႆႈၸိုဝ်ႈမႂ်ႇဝႃႈ- ပုတ်ႉထၸဝ်ႈ-ၼႆ ၼၼ်ႉယူႇ။ ဝၼ်းၼႆႉ ၵွပ်ႈမႃးမႅၼ်ႈဝၼ်းလိူၼ်ႁူၵ်းမူၼ်းလႄႈ ဢဝ်ၸွမ်းၸိုဝ်ႈဝိသႃၶလႅင် လၢဝ်သေ ဝၼ်းဝိသႃၶပူးၸႃး ႁိုဝ် ဝၼ်းဝေးသျၢၵ်ႉ (Visakha Puja Day or Veshak Day) ၼႆၵေႃႈႁွင်ႉႁိၵ်ႈၵၼ်မႃးတေႃႇဝၼ်းမိူဝ်ႈၼႆႉ။
ဝၼ်းပုတ်ႉထၸဝ်ႈၼႆႉ ၽူႈႁူႉၽူႈလူင်ႉလႅၼ်ႇပိုၼ်းပုတ်ႉထ ၸၢဝ်းထႆးၵေႃႉၼိုင်ႈ(ဢႃးၸၢၼ် သထဵၼ်ၽူင်း ဝၼ်းၼပူၵ်ႇ၊ ရႃႇၸပၼ်ႇတိၸၢဝ်းထႆး) ၼပ်ႉသွၼ်ႇသေ လၢတ်ႈဝႆႉဝႃႈ- မႅၼ်ႈ ဝၼ်းတီႈ 18 လိူၼ်မေႊ ဢွၼ်တၢင်းပီပုတ်ႉထ 45 ပီမိူင်း(BC. 588) ၼႆယူႇ။
ၼႂ်းပီ 2018 ၼႆႉ ၵွပ်ႈပဵၼ်ပီဢထိၵမၢသ်ႈ(ပီဝႃႇထၢပ်ႈ- လိူၼ်ပႅတ်ႈမီး 2 လိူၼ်)လႄႈဝၼ်းဝိသႃၶပူး ၸႃးၵေႃႈ လႆႈႁၼ်ၸတ်းႁဵတ်းပႅၵ်ႇပိူင်ႈၵၼ်။ ၸိူင်ႉၼင်ႇ- မိူင်းမၢၼ်ႈ မိူင်းသီရိလင်းၵႃလႄႈ မိူင်းၵမ်ႊၽူႊၶိယိူဝ်း ၸတ်းႁဵတ်းမိူဝ်ႈဝၼ်းတီႈ 29 လိူၼ်ဢေႊပလိူဝ်ႊလ်၊ မိူင်းၵျပႅၼ်ႊ ၸတ်းႁဵတ်းမိူဝ်ႈဝၼ်းတီႈ (8) လိူၼ်ဢေႊပလိူဝ်ႊလ်၊ မိူင်းၶႄႇလႅင် မိူင်းထႆဝၼ်း မိူင်းၽူႊ တၼ်ႈတင်းမိူင်းၵဝ်းလီ(ၵူဝ်ႊရိယိူဝ်းၸၢၼ်း) သမ်ႉၸတ်းႁဵတ်းမိူဝ်ႈဝၼ်းတီႈ (22) လိူၼ် မေႊၼႆႉ။ မိူင်းထႆးသျၢမ် မိူင်းလၢဝ်း မိူင်းသိင်ၵပူဝ်ႊ မိူင်းၵႅဝ်(ဝႅတ်ႉၼၢမ်း) မိူင်းမလေး သိယိူဝ်း တင်းမိူင်းဢိၼ်ႊတူဝ်ႊၼိသိူဝ်း လႆႈၸတ်းႁဵတ်းမိူဝ်ႈဝၼ်းတီႈ 29 လိူၼ်ဢေႊပ ရိူဝ်ႊလ်ၼႆႉမိူၼ်ၵၼ်။
မုၵ်ႉၸုမ်းၸိုင်ႈမိူင်းလုမ်ႈၾႃႉ(UN) တႄႉလႆႈပိုၼ်ၽၢဝ်ႇဢဝ်ဝၼ်းပုတ်ႉထၸဝ်ႈၼႆႉ ပဵၼ် ဝၼ်းလိုဝ်ႈၵၢၼ်လုမ်ႈၾႃႉပဵၼ်တၢင်းၵၢၼ်သေ တႄႇၸတ်းႁဵတ်းဝၼ်းဝေးသျၢၵ်ႈ(Veshak Day) ၼႆႉတီႈၼႂ်းလုမ်းလူင်ယူႊဢဵၼ်ႊမႃးမိူဝ်ႈပီ 2000 လႄႈၸတ်းႁဵတ်းမႃးတေႃႇထိုင်ဝၼ်း မိူဝ်ႈၼႆႉ(Professor Dr. Khammai Dhammasami, Ph.D Oxford Buddhavihara, Oxford, England)။
ဝၼ်းပုတ်ႉထၸဝ်ႈ ဢမ်ႇၼၼ် ဝၼ်းဝိသႃၶပူးၸႃးၼႆႉ ပုတ်ႉထၶမ်းၸဝ်ႈၵူဝ်းတမ ဢွင်ႇ ပႄႉသိင်ႇလႂ် ? ၶေႃႈထၢမ်ၼႆႉ ၵမ်ႈၼမ်တေႁူႉၵၼ်ယူႇ။ တေဢွၼ်ၵၼ်တွပ်ႇဝႃႈ- ၶမ်းၸဝ်ႈ ဢွင်ႇပႄႇၵိလေႇသႃႇတင်းမူတ်းဢမ်ႇလိူဝ်သင်(ၸရေးတႆးႁဝ်းဝႃႈ- ၵိလေႇသႃႇမီး 1,500) ၼႆၵၼ်။ ၵွႆးလိုမ်းၼိုၵ်ႉထိုင်လွင်ႈဝႃႈ- ပုတ်ႉထၶမ်းၸဝ်ႈ ပၢၵ်ႈပႅတ်ႈလႆႈၵိလေႇသႃႇဢၼ်မီး လူဝ်းၽ တူဝ်းသ မူဝ်းႁ ပဵၼ်ၵႅၼ်ၼမ်းဝႆႉၼၼ်ႉ ၶမ်းၸဝ်ႈပၢၵ်ႈပႅတ်ႈလႆႈတင်းမူတ်းဢမ်ႇ ၵိုတ်းသင်သေဢိတ်း၊ ပေႃးပဵၼ်သိင်ႇၵမ်ႇသဝ်ႈဝဝ်းလမ်ၼႆ မွၵ်ႈပရမၼူး(atom)ၵွႆးၵေႃႈ တိုၼ်းဢမ်ႇၵိုတ်းသင်ဢဝ်ၵမ်းလဵဝ်ယဝ်ႉ။ ႁူမ်ႈတင်းၵမ်ႇမ- ၵမ်မဝိပႃႇၵ၊ ၵမ်ၵဝ်ႇ-ၵမ်မႂ်ႇ (ဢၼ်တႆးႁဝ်းယုမ်ႇၵၼ်ဝႃႈ- ၵမ်ဝဵၼ်း၊ ဝူတ်ႈၵမ်၊ ၶုၼ်သၢင်ပြမ်ႇမႃႇတႅမ်ႈသႂ်ႇဝႆႉၼႃႈၽၢၵ်ႇ ဢွၼ်တၢင်းမိူဝ်ႈပႆႇၵိူတ်ႇယဝ်ႉ)၊ ႁူမ်ႈတင်းၶမ်းၸဝ်ႈပၢၵ်ႈပႅတ်ႈတင်းၸေႇတၼႃႇ- ဝႃႇသ ၼႃႇလႆႈတင်းမူတ်းဢမ်ႇၵိူတ်းၶၢင်ႉသင်ယဝ်ႉ။
ၵွပ်ႈၶမ်းၸဝ်ႈၵူဝ်းတမပုတ်ႉထဢွင်ႇပႄႉလႆႈ၊ ပၢၵ်ႈပႅတ်ႈလႆႈတင်းမူတ်းယဝ်ႉဢမ်ႇလိူဝ်သင် ယဝ်ႉလႄႈၸင်ႇႁူပ်ႉႁၼ်သတ်ႉထမ်းမလႄႈလႆႈသပ်ႉပၺ်းၺုတၺၢၼ်း ဢၼ်ဢမ်ႇမီးၽႂ် တႅၵ်ႈမိူၼ်လႆႈ။ ၵွပ်ႈလႆႈသပ်ႉပၺ်းၺုတၺၢၼ်းဢၼ်သုင်သုတ်းယဝ်ႉလႄႈ ၸင်ႇလႆႈ ၼၢမ်း ဝႃႈ- ပုတ်ႉထၸဝ်ႈ(ၽူႈႁူႉ-ႁူႉသတ်ႉထမ်းမ၊ ၽူႈတိုၼ်ႇ-တိုၼ်ႇတူဝ်ဢွၵ်ႇပူၼ်ႉ ၸႂ်ဢတ်ႉတ၊ ၽူႈၸိုၼ်ႈသိူဝ်း- ယူႇၼိူဝ်ၵုသုလ် ဢၵုသုလ်ယဝ်ႉ)။
ႁူႉထိုင်ၶဝ်ႈၸႂ်ထိုင်ၸၼ်ႉ ၼႆႉယဝ်ႉ သုၼ်ႇၼမ်ယင်းတိုၵ်ႉယုမ်ႇယမ်ၸပ်းပႅၼ်းယူႇၼႂ်းၸႂ်ဝႃႈ- ပုတ်ႉထၶမ်းၸဝ်ႈ ၵေႃႈမီးၵမ်ၵဝ်ႇ(ၵမ်ဝဵၼ်း- ၵမ်မဝိပႃႇၵ- ဝိဝၢၵ်ႇၵမ်- ဝူတ်ႈဝၼ်းလင်) မိူၼ်ၵူၼ်းပုထုၸူၼ်း (ပုထုၸၼ-ပုထုၸိၼ်ႇ) ၼင်ႇသူၸဝ်ႈႁဝ်းၶႃႈ ႁူမ်ႈတင်းၽဢရႁၼ်တႃၶဝ်ၸဝ်ႈတင်းလၢႆ။ ၸင်ႇမီးမႃးၾိင်ႈဝိပႃႇၵသိပ်းသွင်(ၸိူင်းၸၢတ်ႈသႃႇထၵလွင်ႈဝူတ်ႈဝိပႃႇၵ 12 ၶွင်ပုတ်ႉထ ၶမ်းၸဝ်ႈ)ၼႆသေ သွၼ်ႁဵၼ်းၵၼ်မႃးတေႃႇပၢၼ်မိူဝ်ႈလဵဝ်ၼႆႉမိူၼ်ႁူႉႁူႉၵၼ်။ ၼႂ်းဝူတ်ႈ ဝိပႃႇၵ 12 ၼၼ်ႉမီးဝႃႈ- လွင်ႈပုတ်ႉထၶမ်းၸဝ်ႈႁူဝ်ၸဵပ်း၊ ဢႅဝ်ၸဵပ်း၊ တွင်ႉႁေႈလိူတ်ႈလႄႈ ဢဝ်ပရိၼိပ်ႉပၢၼ်း(တၢႆ)တီႈၵႄႈၵၢင်တူၼ်ႈမႆႉပဝ်းသွင်တူၼ်ႈၸိူဝ်းၼႆႉ ၵွပ်ႈၵမ်ၵဝ်ႇ(ဝူတ်ႈ ဝၼ်းလင်)မႃးၸွမ်းတွပ်ႇတႅၼ်းၸိူင်ႉၼႆ။
ပုတ်ႉထၶမ်းၸဝ်ႈၵေႃႈမီးၵမ်ၵဝ်ႇ(ၵမ်ဝဵၼ်း-ၵမ်မဝိပႃႇၵ-ဝိဝၢၵ်ႇၵမ်-ဝူတ်ႈဝၼ်းလင်)ၼႆ ၼၼ်ႉ ၸွင်ႇၸႂ်ႈတႄႉ ? ဢမ်ႇၸႂ်ႈ။ ပေႃးဢဝ်လၵ်းၵၢၼ်- ၵၢၼ်ၽူႈလီ(ပႃႇရမီႇထမ်း)၊ ပုတ်ႉထဢႃသဝၵ်ႉၶယၺၢၼ်းလႄႈသပ်ႉပၺ်းၺုတၺၢၼ်းဝႃႈၼႆ ဢမ်ႇၸႂ်ႈတႄႉ။ ၵမ်ၵဝ်ႇ၊ ၵမ်ဝဵၼ်း၊ ဝိဝၢၵ်ႇၵမ်၊ ဝူတ်ႈဝၼ်းလင်ၼႆႉ ၵွပ်ႈပဵၼ်မႃးယွၼ်ႉၵုသလၵမ်- ဢၵုသလၵမ်လွၼ်ႉလွၼ်ႉလႄႈ ၶမ်းၸဝ်ႈၵူဝ်းတမပုတ်ႉထၼႆႉ ၶၢမ်ႈပူၼ်ႉၵုသလၵမ်-ဢၵုသလၵမ်(ဢၼ်ႁွမ်းပႃးၸေတၼႃး)၊ ႁူမ်ႈတင်းဝႃသၼႃမူတ်းယဝ်ႉ။ ယွၼ်ႉၼၼ် လႄႈသိင်ႇလဝ်ႇၼၼ်ႉ(ၵမ်ၸိူဝ်းၼၼ်ႉ) ဢမ်ႇမီးႁႅင်းဢၼ်တေမႃးႁဵတ်းႁၢႆႉသင်တီႈပုတ်ႉထ ၶမ်းၸဝ်ႈလႆႈ။ ၸိူဝ်းပဵၼ်ပုတ်ႉထသႃႇဝၵ ၸိူင်ႉၼင်ႇၸဝ်ႈသႃရိပုတ်ႉတ၊ ၸဝ်ႈမူၵ်ႉၵ လႃႇၼ၊ ၸဝ်ႈသုၽူႇတိလႄႈၸဝ်ႈဢင်ႇၵုလိမႃႇလၶဝ်ၸဝ်ႈၵေႃႈမိူၼ်ၵၼ်။ ပဵၵ်ႉဝႃႈ-ဝႃသ ၼႃသုၼ်ႇတူဝ်ယင်းလိူဝ်ယူႇၵေႃႈယႃႇ ၵုသုလ်- ဢၵုသုလ်(ၵမ်မၸေတၼႃး)တႄႉဢမ်ႇ ၵိုတ်ႉ ၶၢင်ႉသင်မိူၼ်တင်းပုတ်ႉထၶမ်းၸဝ်ႈယဝ်ႉ။ ၵမ်ၵဝ်ႇ၊ ၵမ်ဝဵၼ်း၊ ဝိဝၢၵ်ၵမ်၊ ၵမ်မဝိပႃႇပ၊ ဝူတ်ႉဝၼ်းလင်- ၸိူဝ်းၼႆႉ ဢမ်ႇႁဵတ်းႁၢႆႉသင်တီႈၶဝ်ၸဝ်ႈလႆႈမိူၼ်ၵၼ်။
ၵမ်းလိုၼ်းသုတ်းၼႆႉ ၵမ်-ၽွၼ်းၵမ်၊ ၵမ်မ-ၵမ်မၽလ-ၼႆႉမၼ်းပဵၼ်လွင်ႈဢၸိၼ်ႇတေယျ (ယူႇၼိူဝ်ၶွပ်ႇပၢႆးဝူၼ်ႉၵူၼ်းထမ်းမလႃး- ႁိုဝ်- ၵူၼ်းပုထုၸူၼ်း-ပုထုၸိၼ်ႇ)ၸိူင်ႉၼႆ။ ၼၼ် သေၵေႃႈ ၶွင်ႈၶီႈလူတ်းၵေႃႈ ၼႄးၵမ်ၵဝ်ႇ၊ တူၵ်းၼမ်ႉတူၵ်ႉတူၼ်ႈမႆႉၵေႃႈ ၵွပ်ႈမီးဝူတ်ႇၵဝ်ႇ၊ ထုၵ်ႇပိူၼ်ႈလၵ်ႉၶူဝ်းၶွင်-ၶူဝ်းၶွင်တူဝ်ၵဝ်ႇႁၢႆ၊ လူမ်ႉလႄႈမိုဝ်းႁၵ်းၶႃႁၵ်းၵေႃႈၼႄးဝႃႈဝူတ်ႉ ဝၼ်းလင်၊ လုၵ်ႈလၢင်းႁၢႆႉ၊ ၽူဝ်ႁၢႆႉမေးႁၢႆႉၵေႃႈၼႄးဝႃႈမီးဝူတ်ႈ(ဝူတ်ႇတွပ်ႇ)ၸိူဝ်းၼၼ်ႉ ပေႃးဢဝ်ထမ်းမၶမ်းၸဝ်ႈပုတ်ႉထဝႃႈ- ၶဝ်ႈၶၢႆႇမိၸ်ႉသႃတိတ်ႉထိ(ပၢႆးဝူၼ်ႉၽိတ်း-ပၢႆးဝူၼ်ႉ ၼွၵ်ႈၵႂၢမ်းသင်ႇသွၼ်ပုတ်ႉထၶမ်းၸဝ်ႈ)တေလႆႈဝႃႈၸိူင်ႉၼႆယူႇ။
မီးသတ်ႉထႃး(လွင်ႈယုမ်ႇ ယမ်) ဢၼ်ဢမ်ႇႁွမ်းပႃး- သတိ(ဝူၼ်ႉႁွပ်ႈၶွပ်ႈ)၊ ဝီရိယ(ၶတ်းၸႂ်ဝူၼ်ႉၸေးၸွတ်ႇ)၊ သမႃထိ(ဝူၼ်ႉလူၺ်ႈၸႂ်ႈတဵင်ႈၼိမ်မၼ်ႈၵိုမ်း) လႄႈပၺ်ၺႃ(ဝူၼ်ႉၵႃႈၼႂ်းၶွပ်ႇဝူင်းပၺ်ၺႃ)၊ ၸႂ်သတ်ႉထႃး ဢၼ်ဢမ်ႇႁွမ်းၽႃဝႆႉတင်းထမ်းမသီႇၶေႃႈပႃႈၼိူဝ်ၼႆႉ ပဵၼ်ၸႂ်သတ်ႉထႃး (တၢင်းယုမ်ႇယမ်) ဢၼ်ၵႅၵ်းဢၼ်ပွမ်၊ ဢမ်ႇၸႂ်ႈသတ်ႉထႃးတႄႉ။ သမ်ႉ သတ်ႉထႃး- ဢၼ် ႁွမ်းၽႃဝႆႉတင်းသတိ ဝီရိယ သမႃထိလႄႈပၺ်ၺႃ-ၼႆႉၸင်ႇပဵၼ်ၸႂ်သတ်ႉထႃး- ဢၼ်တႄႉ ဢၼ်ၸၢင်ႇၸႅတ်ႈ(ယူႇၼႂ်းၶွပ်ႇဝူင်းသမ်မႃတိတ်ႉထိ- ပၢႆဝူၼ်ႉမႅၼ်ႈ- ပၢႆးဝူၼ်ႉၼႂ်းၵႂၢမ်းသွၼ် ပုတ်ႉထၶမ်းၸဝ်ႈ)- ၸိူင်ႉၼႆ။
မႁႃမုင်ႉ (မိူင်းၸႄႈ)


text:
ၽူႈတႅမ်ႈလိၵ်ႈ ထီႇဢႅၼ်ႇထီႇ(TNT=The Notorious Tai)ၼႆႉ ၸိုဝ်ႈတေႉမၼ်း ပဵၼ်ၸဝ်ႈယိၼ်ႇဢွင်ႇ၊ ပဵၼ်လုၵ်ႈၸၢႆး ၸဝ်ႈမၢၼ်ႇၾႃႉ ၸဝ်ႈၾႃႉလူင်မိူင်းသူႈ။ ၶဝ်ႈထိူၼ်ႇမႃး ၸဵမ်မိူဝ်ႈ MTA ဝၢင်းၶိူင်ႈၼၼ်ႉသေ လႆႈသဵင်ႈၵၢမ်ႇၵႂႃႇ ၼႂ်းထိူၼ်ႇမိူင်းတႆး ပွတ်းၵၢင်တီႈၼိုင်ႈ ၽွင်းတိုၵ်ႉႁၢပ်ႇၵၢၼ်ၸိူဝ်ႉၸၢတ်ႈ ၼႂ်းSURA 1996 ၼၼ်ႉ။ ဝၢႆးလင် မၼ်းသဵင်ႈၵၢမ်ႇယဝ်ႉ ၸုမ်းၽူႈတွႆႇ ႁွၵ်ႈ ႁူပ်ႈဢဝ်လိၵ်ႈမၼ်းလၢႆလၢႆႁူဝ်၊ ပႃးတင်းႁူဝ်ၼႆႉ ႁဵတ်းပဵၼ်ပပ်ႉ (ပီႇပႃႇမႃႇၼႄႉ ပူဝ်ႇၶျုၵ်ႈယႂႃႇ) ပိုၼ်ဢွၵ်ႇမိူဝ်ႈပီႊ 1998။ မိူဝ်ႈလဵဝ် ၸုမ်းထတ်းလိၵ်ႈ သႅၼ်ပၢႆး ၾၢၼ်ႊပဵၼ်လိၵ်ႈတႆး တႃႇပီႈၼွင်ႉတင်းလၢႆ။
မိူဝ်ႈပီႊ 1962 လိူၼ်မၢၶျ်ႉ 3 ဝၼ်း၊ ဝၢႆးလင် လူင်ပွင်ၸိုင်ႈလုၵ်ႉၽိုၼ်ႉ ပူဝ်ႇၼေႇဝိၼ်း သိမ်းဢႃႇၼႃႇယဝ်ႉ ထႅင်ႈဝၼ်းၼိုင်ႈ။ ၸဝ်ႈၾႃႉလူင်မိူင်းသူႈ မီးယတီႈႁေႃမၼ်းၸဝ်ႈ မၢႆႁိူၼ်း(158)သဵၼ်ႈတၢင်းပွင်ႇတရီႇ(မိူဝ်ႈလဵဝ်ႁွင်ႉဝႃႈ သဵၼ်ႈတၢင်းထမ်ႇမၸေႇတီႇ) ဝဵၼ်းယၼ်ႇၵုင်ႇသေ တင်းၸႂ်တိုၼ်ႇတဵၼ်ႈ ၼင်ႈၶီၸႂ် ပႂ်ႉထွမ်ႇၶၢဝ်ႇထွမ်ႇငၢဝ်းဝႆႉႁင်းမၼ်းၵေႃႉလဵဝ်။ ဢိင်ၼိူဝ် ၶၢဝ်ႇငၢဝ်းၸိူဝ်းပႃးမႃးၼႂ်း ၽိုၼ်ၶၢဝ်ႇလႄႈသင်၊ ပိုၼ်ၽၢဝ်ႇၵႂႃႇၼႂ်းဢွမ်လူမ်းလႄႈသင် လႆႈႁူႉငိၼ်း သဵၼ်ႈၸိုဝ်ႈၵူၼ်းလူင် ၸိူဝ်းလႆႈထုၵ်ႇတီႉၺွပ်းဝႆႉ။ ၼႂ်းၼၼ်ႉ ပႃးၸွမ်ၸိုင်ႈ မၢၼ်းဝိၼ်းမွင်ႇ၊ ၸွမ်ၽွင်းလူင်ဢူးၼူႉ၊ ၸဝ်ႈၾႃႉမိူင်းတႆး လႄႈ ၽူႈဢွၼ်ႁူဝ် ၵၢၼ်ပၢႆးမိူင်းၶဝ် တင်းၼမ်။ ဢၼ်လၢၵ်ႇ လၢႆး ၼႂ်းၶၢဝ်ႇၸိူဝ်းၼၼ်ႉတႄႉ ဢမ်ႇပႃးသဵၼ်ႈၸိုဝ်ႈ ၸဝ်ႈၾႃႉလူင်တွင်ႇပႅင်ႇ(ၼမ်ႉသၼ်ႇ)ၶုၼ်ပၢၼ်းၸိင်ႇ၊ ၸဝ်ႈၾႃႉလူင်သႅၼ်ဝီၸဝ်ႈ ႁူမ်ႇၾႃႉ၊ ၸဝ်ႈၾႃႉလူင်သီႇပေႃႉၸဝ်ႈၵျႃႇသႅင်ႇ လႄႈ ၸဝ်ႈၾႃႉလူင်မိူင်းသူႈ ၸဝ်ႈမၢၼ်ႇၾႃႉ။ ၵူၺ်းၵႃႈ ၸိုဝ်ႈၸဝ်ႈမၢၼ်ႇၾႃႉ ၵေႃႉပဵၼ် ၼွင်ႉၸဝ်ႈၾႃႉသႅၼ်ဝီတႄႉ ပႃးဝႆႉ။ (ၼၼ်ႉတႄႉ ၸိုဝ်ႈၶႃမိူၼ်ၵၼ်ဝႆႉ။)
ၼၢင်းဝူဝ်းတိပ်ႉ(မေးၸဝ်ႈၾႃႉ)၊ ၸဝ်ႈၾႃႉမိူင်းသူႈၸဝ်ႈမၢၼ်ႇၾႃႉလႄႈ ၸဝ်ႈၸိင်ႇၺုၼ်ႉ(ၼွင်ႉယိင်းၽူႈတႅမ်ႈလိၵ်ႈ)၊ ၸဝ်ႈယိၼ်ႇဢွင်ႇ(ၽူႈတႅမ်ႈလိၵ်ႈ) ၵႃႊပဵၼ်ၸဝ်ႈၾႃႉမိူင်းတႆး တင်းသဵင်ႈ လႆႈထုၵ်ႇတီႉၺွပ်းယဝ်ႉသေတႃႉ ႁဵတ်းသင် ႁူဝ်ပဝ်ႈလူင် ၶွင်ႇသီႇလုၵ်ႉၽိုၼ်ႉၸွမ်သိုၵ်း လူင်ၼေႇဝိၼ်း ဝႆႉၵိုတ်းၶဝ်သီႇၵေႃႉ ဢၼ်ဝႃႈၼၼ်ႉ ဝူၼ်ႉယၢပ်ႇဝႆႉ။ ၸဝ်ႈၾႃႉလူင်တွင်ႇပႅင်ႇတႄႉ ထဝ်ႈၵေႃႈထဝ်ႈ၊ ပၢႆးယူႇလီၵေႃႈ ဢမ်ႇပေႃးလီ၊ လိူဝ်ၼၼ်ႉ ဢမ်ႇသူႈတူင်ႉၼိုင်ပႃး ၼႂ်းၵၢၼ်ပၢႆး မိူင်းယဝ်ႉလႄႈ ဢမ်ႇၺွပ်းၵေႃႈ ၸၢင်ႊပဵၼ်လႆႈ။ ၸဝ်ႈၾႃႉလူင်သႅၼ်ဝီၼႆၵေႃႈ မိူဝ်ႈပၢၼ်လူင်ပွင်ၸိုင်ႈၸွမ်းမိူင်း(ဢဵင်ႇၸွင်ႉဢၸူဝ်းယ) ၼၼ်ႉ ႁၢပ်ႇၵိုတ်ႉတၼ်းႁဵင်း ႁူဝ်ပဝ်ႈလူင်ပွင်ၸိုင်ႈမိူင်းတႆးမႃးသေ ပဵၼ်ၵူၼ်းၵေႃႉမိုတ်ႈၵိုဝ်းၸမ်ၸႂ် တင်းပူဝ်ႇၼေႇဝိၼ်းလႄႈ ဢမ်ႇ ၺွပ်းၵေႃႈၸၢင်ႊပဵၼ်လႆႈ။ ၸဝ်ႈၾႃႉမိူင်းသူႈ ၸဝ်ႈမၢၼ်ႇၾႃႉၵေႃႈ တေမိူၼ်ၼႆ။ မိူဝ်ႈၸဝ်ႈႁူမ်ႇၾႃႉ ႁၢပ်ႇၵိုတ်ႉတၼ်းႁဵင်းႁူဝ်ပဝ်ႈမိူင်းတႆး ၼၼ်ႉ ၸဝ်ႈမၢၼ်ႇၾႃႉသမ်ႉ ပဵၼ်ၵႅမ်ႁူဝ်ပဝ်ႈ၊ ၶုၼ်ၽွင်း ႁွင်ႈၵၢၼ်ၼႂ်းမိူင်း၊ ပဵၼ်ၵေႃႉတူင်ႉၼိုင်ႁဵတ်းသၢင်ႈမႃး ၼႂ်ၶၵ်ႉတွၼ်ႈၵၢၼ်ပိူဝ်ႈ တႃႇၸဝ်ႈၾႃႉတႆး တေၸုၼ်ႉပွႆႇဢႃႇၼႃႇၼၼ်ႉလႄႈ ဢမ်ႇၺွပ်းၵေႃႈ ၸၢင်ႊပဵၼ်လႆႈယူႇ။ ၵူၺ်းၼႃႇ ၸဝ်ႈၾႃႉသီႇပေႃႉၸဝ်ႈၵျႃႇသႅင်ႇတႄႉ လႅပ်ႈတေဢမ်ႇၸႂ်ႈၸိူင်ႉၼၼ်။ မၼ်းပဵၼ်ၸဝ်ႈၾႃႉၵေႃႉ ပူဝ်ႇၼေႇဝိၼ်းၸင်း သုတ်းဢၼ်ဝႃႈၼၼ်ႉ ၽႂ်ၽႂ်ၵေႃႈႁူႉၸွမ်း။ လွင်ႈဝႃႈ ပူဝ်ႇၼေႇဝိၼ်းယၢမ်ႈမၢႆၸႂ်ဝႆႉ ၼိူဝ်ၸဝ်ႈၵျႃႇသႅင်ႇၼႆၵေႃႈ ၸဝ်ႈမၢၼ်ႇၾႃႉႁူႉၸွမ်းလီ လီ။ ၵွပ်ႈၼႆ ယွၼ်ႉပိူဝ်ႈသင် ဢမ်ႇၺွပ်းၸဝ်ႈၾႃႉသီႇပေႃႉ ဢၼ်ဝႃႈၼၼ်ႉတႄႉ ဝူၼ်ႉဢွၵ်ႇဢမ်ႇလႆႈ။
ၽွင်းမိူဝ်ႈဝူၼ်ႉတႂ်ႈဝူၼ်ႉၼိူဝ်ယူႇၼၼ်ႉ ၵႃးၵျိပ်ႉသီၶဵဝ်လမ်းၼိုင်ႈ ၶဝ်ႈမႃးၼႂ်းဝၢင်းႁေႃလႄႈ ႁူဝ်ၸႂ် ၸဝ်ႈမၢၼ်ႇၾႃႉ တွတ်ႇမႃး ဝႆးၼႃႇ။ ယူႇတီႈၼႂ်းႁွင်ႈႁပ်ႉၶႅၵ်ႇ တူၺ်းၵႃႇၼၼ်ႉ လႆႈႁၼ်ၽူႈမီးၸၼ်ႉသိုၵ်းၵေႃႉၼိုင်ႈ လူင်းမႃး။ တူဝ်ၶိင်းယႂ်ႇမင်ႉ၊ သႃႇၼိူဝ်ႉၵမ်ႇလမ်၊ ၼုင်ႈၶူဝ်းသိုၵ်းဝႆႉတႅတ်ႈၼႅတ်ႈသေ ၵင်ႈမၢၼ်ႇတႃဝႆႉ။ တီႈႁူဝ်မႃႇသိူဝ်ႈမၼ်း သႂ်ႇဝႆႉလႅမ်ႈၶမ်းသၢမ်လႅမ်ႈ။ ‘ၸဝ်ႈၾႃႉလူင်၊ ၸိုဝ်ႈၶႃႈႁွင်ႉဝႃႈ ပူဝ်ႇၼီႇ၊ လုၵ်ႉတီႈတပ်ႉၸွပ်ႇၶၢဝ်ႇၵၢၼ်သိုၵ်း မၢႆ(2)တွင်ႇၵျီးမႃးဢေႃႈ။ ၼႂ်ၼႆႉၵွၺ်း တီႈႁေႃ ၸဝ်ႈၾႃႉလူင် ၵႃႈတီႈတွင်ႇၵျီးၼၼ်ႉ မီးၶိူင်ႈယိပ်းၵွင်ႈၵၢင်ႇသင်ၼႆ ၵႂႃႇသွၵ်ႈႁႃမႃးယဝ်ႉ။ တီႈၼၼ်ႉ လႆႈႁူပ်ႉႁၼ်တင်း လုၵ်ႈၸၢႆးၸဝ်ႈ ႁဝ်း “ၸၢႆးၸၢႆး”ၵွၺ်း။ ၶိူင်ႈယိပ်းၵွင်ႈၵၢင်ႇ ၸိူဝ်းၼၼ်ႉတႄႉ တႅမ်ႈသဵၼ်ႈမၢႆမၼ်းလီလီႁေ ႁဝ်းၶႃႈ သိမ်းဢဝ်ဝႆႉယဝ်ႉ။ ၵႅမ်ၸွမ်ႁၢၼ် ဢွင်ႇၵျီး လႄႈ ၵူၼ်းလူင်ႁဝ်းၶႃႈ ၸဝ်ႈသိုၵ်းလူင်မွင်ႇလုၼ်ႇ(ၽူႈၵွၼ်းႁွင်ႈၵၢၼ်ၸွပ်ႇၶၢဝ်ႇၵၢၼ်သိုၵ်း)ၶႃၾၢၵ်ႇၵႂၢမ်း မႃးတီႈၸဝ်ႈၾႃႉလူင် ဝႃႈ ဝႆႉၸႂ်ယဵၼ်ယဵၼ်လႄႈ၊ ယႃႇပေမႆႈၸႂ်သင်ၼႆ ၶႃႈဝႃႇ။ လိူဝ်ၼၼ်ႉ သင်ႇၵႂၢမ်းမႃးထႅင်ႈဝႃႈ ၸဝ်ႈၾႃႉလူင်တင်း ၵႅမ်ၸွမ်ႁၢၼ်ဢွင်ႇၵျီး တေလႆႈဢုပ်ႇဢူဝ်းလႅၵ်ႈလၢႆႊၵၼ်သေလွင်ႈလွင်ႈ၊ တေပဵၼ်လွင်ႈသင်ၵေႃႈ ၶႃႈဢမ်ႇလႆႈႁူႉၸွမ်း။ မၼ်းလၢတ်ႈဝႃႈ ၸဝ်ႈၾႃႉလူင် ႁူႉယူႇၼႆ ဝႃႇ။ ယွၼ်းမိူဝ်းၵွၼ်ႇၶႃႈ။ ၶႃႈတေလႆႈၶီႇလႅင်မိၼ်ၶိုၵ်ႉတွၼ်းသေ တေလႆႈမိူဝ်းထိုင် တပ်ႉပႃႉထူးဢေႃႈ။ ႁဝ်းၶႃႈႁွင်ႉ ၸဝ်ႈၾႃႉလူင်သီႇ ပေႃႉၸဝ်ႈၵျႃႇသႅင်ႇဝႆႉ တီႈၼၼ်ႉလႄႈ တေလႆႈၵႂႃႇႁူပ်ႉမၼ်းၵွၼ်ႇ” ၽူႈမီးၸၼ်ႉသိုၵ်းၵေႃႉၼၼ်ႉ လၢတ်ႈၵႂႃႇၼင်ႇၼႆသေ ၼႅတ်ႈမိူဝ်းၵႂႃႇ ၵမ်းလဵဝ်။ ဝၢႆးလင် ၽူႈၸွပ်ႇၶၢဝ်ႇၵၢၼ်သိုၵ်း ပူဝ်ႇၼီႇမိူဝ်းၵႂႃႇယဝ်ႉ လႅပ်ႈတၢင်းႁၢင်ႊလီလပ်းသိင်ႇၸွမ်ႉႁွမ်ႉ တီႈဝဵင်းယၼ်ႇၵုင်ႇၼႆႉ တိူဝ်း ႁၢင်ႊလီလိူဝ်ၵဝ်ႇ။ တွင်ႉၾႃႉလူင်ၵေႃႈ ဢဝ်ၵွၵ်းၼမ်ႉယႃႈပၢၼ်းသီ ၵူႊမဵဝ်းႁၢတ်ႇထွၵ်ႇဝႆႉၼၼ်ႉယဝ်ႉ။ ၸဝ်ႈမၢၼ်ႇၾႃႉၵေႃႈ လူင်းၵႂႃႇတီႈ ပၢင်ႇယိူဝ်ႈယႃႈသေ ၼင်ႈဝႆႉတီႈတင်ႇငႅၵ်ႈ။ ၵႂၢမ်းဢၼ်ပူဝ်ႇၼီႇလၢတ်ႈၵႂႃႇၸိူဝ်းၼၼ်ႉ မၼ်းပွင်ႇၸႂ်လီလီယူႇ။ တီႈတေႉ ၶဝ်ဝႆႉၸႂ်လီငၢမ်းႁေ ဢမ်ႇၶႂ်ႈၺွပ်းမၼ်းတႄႉ ဢမ်ႇၸႂ်ႈ၊ တင်ႈၸႂ်ပၼ်ၶၢဝ်းယၢမ်းဝႆႉ ဢိတ်းဢွတ်းၵွၺ်း။ သင်ဝႃႈ ဢမ်ႇဢုပ်ႇၵုမ်၊ ဢမ်ႇမီးၶေႃႈလႅၵ်ႈလၢႆႊၵၼ်တင်း ၵႅမ်ၸွမ်ႁၢၼ်ဢွင်ႇ ၵျီးၼႆတႄႉ ၶဝ်တၵ်းတေၺွပ်းဢဝ်ၼႆၵႂႃႈ။ တေလႆႈမီးၶေႃႈလႅၵ်ႈလၢႆႊၸိူင်ႉႁိုဝ်ဢၼ်ဝႃႈၼၼ်ႉၵေႃႈ ၸဝ်ႈမၢၼ်ႇၾႃႉ ႁူႉဝႆႉယူႇ။ မိူဝ်ႈပီႊ 1959 ၼၼ်ႉ ၸဝ်ႈၾႃႉၶဝ် မႃးၶိုၼ်ႈပၢင်ၵုမ်တႅၼ်းၽွင်း တီႈယၼ်ႇၵုင်ႇသေ ၵမ်ႈပႃႈၼမ် လိုဝ်ႈၼွၼ်းတီႈႁူင်းႁႅမ်း ပျီႇထွင်ႇၸူႉ ဢၼ်မီးတီႈ ၸဵင်ႇသဵၼ်ႈတၢင်းပျီႇ လႄႈ ႁႄႇပိၼ်ႇ။ ၽွင်းၼၼ်ႉ ဢွင်ႇၵျီး ယၢမ်ႈမႃးတီႉတွႆႇတူၺ်း ၵၢင်ၸႂ်ၸဝ်ႈမၢၼ်ႇၾႃႉ ယဝ်ႉပွၵ်ႈၼိုင်ႈ။ ၸဝ်ႈမၢၼ်ႇၾႃႉတင်း ဢွင်ႇၵျီး ယၢမ်ႈၵႂႃႇမိူင်းၵျႃႇပၢၼ်ႇၸွမ်းၵၼ်မႃး လၢႆလၢႆပွၵ်ႈ ပိူဝ်ႈတႃႇၵႂႃႇဢုပ်ႇၵုမ် လွင်ႈၵျႃႇပၢၼ်ႇ တေပၼ် ၵႃႊသႄတႅၼ်းသိုၵ်း။ မိူဝ်ႈၼၼ်ႉ ၵႅမ်ၸွမ်ႁၢၼ်ဢွင်ႇၵျီး ပဵၼ်ႁူဝ်ၼႃႈၸုမ်း၊ ၸဝ်ႈမၢၼ်ႇၾႃႉ ပဵၼ်ၽူႈၶဝ်ႈၸုမ်း တၢင်တူဝ် မိူင်းတႆး။ မိူဝ်ႈမီးတီႈမိူင်းၵျႃႇပၢၼ်ႇၼၼ်ႉ ပေႃးမီးယၢမ်းတၼ်းၼႆ ၵႃႊပဵၼ်ၶမ်ႇပၼီႇလူင် ၸိူဝ်းႁဵတ်းဢွၵ်ႇၵႃးမီႇၸူႇပီႇသျီႇၶဝ်လႂ်။ ၼိသ်ႉ သၼ်းၶဝ်လႂ် ႁွင်ႉႁပ်ႉၸုမ်းၶဝ် ၵႂႃႇၼၢႆႉၶလပ်ႉ တီႈဢၼ်မီးၼၢင်းၸၢင်ႊၵႃႈ ၵေးသျႃ(Geisha)ၶဝ် ႁပ်ႉတွၼ်ႈလုမ်းလႃးပၼ်ၼၼ်ႉ။ မိူဝ်ႈၼၼ်ႉ ၼၢင်းၸၢင်ႊၵႃႈ ၵေႃႉၸိုဝ်ႈမီႇၶျီႇၵူဝ်ႇၼၼ်ႉ မေႃလုမ်းလႃးၼႃႇလႄႈ ၸဝ်ႈမၢၼ်ႇၾႃႉဢၢင်ႈႁွင်ႉမိူဝ်းထိုင်မိူင်းတႆး။ ဢွင်ႇၵျီးသမ်ႉ ဢမ်ႇၽွမ်ႉ၊ ဝႃႈဢမ်ႇထုၵ်ႇလႅပ်ႈ။ မိူဝ်ႈၼၼ်ႉတႄႉ ၸဝ်ႈမၢၼ်ႇၾႃႉ ထၢင်ႇဝႃႈဢွင်ႇၵျီးမီးၼမ်ႉၸႂ်လီတေႃႇမၼ်းႁေ ႁၢမ်ႈသီးမၼ်းၼႆယဝ်ႉ။ ဝၢႆးလင်မႃး ၵဵဝ်ႇလူၺ်ႈၵၢၼ်ဝၢၼ်ႈၵၢၼ်မိူင်း ဢွင်ႇၵျီး တေဝၵ်ႉၵမ်လွင်ႈၼၼ်ႉ မႃးၵမ်ၵိၼ်းတေႃႇမၼ်းၼႆ ၸဝ်ႈမၢၼ်ႇၾႃႉ ဢမ်ႇထၢင်ႇ ဝႆႉသေဢိတ်း။ မိူဝ်ႈလဵဝ်တႄႉ ႁူႉပွင်ႇၵႂႃႇလီလီယဝ်ႉ။ ၼႂ်းၵႃႊၸဝ်ႈၾႃႉမိူင်းတႆး 34 ၵေႃႉၼၼ်ႉ ႁဵတ်းသင်သမ်ႉ လိူၵ်ႈမၼ်းႁွင်ႉၵႂႃႇ မိူင်းၵျႃႇ ပၢၼ်ႇ တႃႇၵႂႃႇဢုပ်ႇၵုမ်လွင်ႈၵႃႊသႄတႅၼ်းသိုၵ်း။ ၵွပ်ႈပိူဝ်ႈ လႆႈပႃးၼႂ်းၸုမ်းၼၼ်ႉလႄႈ ၸဝ်ႈမၢၼ်ႇၾႃႉၵေႃႈ မၢၵ်ႈမီးမႃးလိူဝ်ၵဝ်ႇ ဢၼ် ဝႃႈၼၼ်ႉၵေႃႈ ၶိုၼ်းၾၢင်ႉတူဝ်မႅၼ်ႈႁင်းၵွၺ်းယူႇ။ မိူဝ်ႈပၢၼ် လူင်ပွင်ၸိုင်ႈ တွမ်းမိူင်းၼၼ်ႉ ၵွပ်ႈသင် သိုၵ်းမၢၼ်ႊၶဝ် ၵမ်ႉၸွႆႈႁႂ်ႈ ၸဝ်ႈမၢၼ်ႇၾႃႉ ၶိုၼ်ႈပဵၼ်ၵႅမ်ႁူဝ်ပဝ်ႈမိူင်းတႆး လႄႈ ၶုၼ်ၽွင်းၾႆႇၼႂ်းမိူင်း ဢၼ်ဝႃႈၼၼ်ႉၵေႃႈ လႆႈႁူႉမႃးယူႇယဝ်ႉ။ လွင်ႈၸိုဝ်ႈၸႂ်ႈ ဢၼ်ဝႃႈၼႆႉ သိူင်ႇလပ်ႉသိမ်းဝႆႉ ဢမ်ႇလႆႈလူး။ ၾၢႆႇတပ်ႉသိုၵ်းမၢၼ်ႊ တင်ႈၸႂ်ဢဝ်ၸိူၵ်ႈလၢမ်ႈဝႆႉ ၸဝ်ႈမၢၼ်ႇၾႃႉမႃး ၶၢဝ်းတၢင်းတင်း ႁိုင်။ ၶဝ်ႁူႉလွၵ်းဢူၼ်ႈၸဝ်ႈမၢၼ်ႇၾႃႉ မေႃသူင်မိုတ်ႈငိုၼ်းၶမ်း၊ ဢႃႇၼႃႇ၊ လွင်ႈၵျေႃႇမူၼ်ႊၸိူဝ်းၼၼ်ႉ လီလီငၢမ်းငၢမ်း။
မိူဝ်ႈၸဝ်ႈမၢၼ်ႇၾႃႉ ၶိုၼ်းဝူၼ်ႉလွင်ႈၸိူဝ်းလႆႈႁဵတ်းလႆႈပဵၼ်ပူၼ်ႉမႃးၸိူဝ်းၼၼ်ႉ ၵႃးၾီးယႅတ်ႉ(Fiat)သီမူၼ်ႇ ဢၼ်ႁဵတ်းဢွၵ်ႇ တီႈမိူင်းဢီႇတလီႇမႃး လမ်းၼိုင်ႈ ၶဝ်ႈမႃးၼႂ်းဝၢင်းႁေႃလွႆးလွႆး။ လုၵ်ႉၼိူဝ်ၵႃးဢွၼ်ႇၼၼ်ႉ ၼၢင်းယိင်းၵေႃႉႁၢင်ႊလီႁၢင်ႊလဝ်း ၵေႃႉၼိုင်ႈ ယိပ်းတင်းထူင်ၼင်လုၵ်ႈၼိုင်ႈသေ လူင်းမႃး။ မၼ်းၼၢင်းပဵၼ်မေးၼၢင်းမႂ်ႇလီႁၵ်ႉ ၸဝ်ႈၾႃႉလူင်မိူင်းသူႈ၊ ၸိုဝ်ႈမၼ်းဝႃႈ ပႅၼ်ႇၼီႇတိပ်ႉ (Benny Tip)ႁိုဝ် ၼၢင်းဝူဝ်းတိပ်ႉ။
ၸၢႆးငဝ်း ၵေႃႉၸိုဝ်ႈသဵင်ယႂ်ႇသေပိူၼ်ႈ ၼႂ်းမိူင်းမၢၼ်ႊဝိၼ်းဢူး ယၢမ်ႈလၢတ်ႈဝႃႈ ၼႂ်းၵႃႊမေးၼၢင်းၸဝ်ႈၾႃႉတင်းသဵင်ႈ မေးၸဝ်ႈ ၾႃႉမိူင်းသူႈ ႁၢင်ႊလီသေပိူၼ်ႈၼႆယဝ်ႉ။ ၼၢင်းဝူဝ်းတိပ်ႉပဵၼ်လုၵ်ႈယိင်း ဢူးၸၢႆးယီႈတိပ်ႉ ၵဵင်းတုင်။ ဢူႈ ဢူးၸၢႆးယီႈတိပ်ႉသမ်ႉပဵၼ် ၸၢင်းၶိူဝ်းၵျူး ၸိုဝ်ႈဝႃႈမိသ်ႇတႂ်ႇၶူးပႃး(Mr.Cooper)။ ၵွပ်ႈၼႆ ၼၢင်းဝူဝ်းတိပ်ႉၼႆႉ ပႃးလိူတ်ႈၵျူးမၢတ်ႈၼိုင်ႈလႄႈ ႁၢင်ႊလီထူၼ်ႈၼႃႇ ယဝ်ႉ။ ပၢင်ၵူပ်ႉၵူႈသွၼ်ႉမိင်ႈ ၸဝ်ႈၾႃႉမိူင်းသူႈ ၶုၼ်ၽွင်းၾၢႆႇၼႂ်းမိူင်း ၸဝ်ႈမၢၼ်ႇၾႃႉလႄႈၼၢင်းဝူဝ်းတိပ်ႉၼၼ်ႉ ၸတ်းႁဵတ်းတီႈ ႁေႃလူင်ၵဵင်းတုင် မိူဝ်ႈပီႊ 1960 ၸဵတ်းဝၼ်းၸဵတ်းၶိုၼ်း၊ ပႃးတင်းပွႆးတေႃႇပွႆးလွင်း ယႂ်ႇယႂ်ႇၵိုၼ်းၵိုၼ်းလူင်။ ပၢင်ၵူပ်ႉၵူႈသွၼ်ႉမိင်ႈ ၼၼ်ႉ ၸဝ်ႈၾႃႉလူင်ၵဵင်းတုင် ၸဝ်ႈၸၢႆးလူင် ၵေႃႉၶပ်ႉၶိုင်ပၼ်သေ ၾၢႆႇတပ်ႉသိုၵ်းမၢၼ်ႊ ၸဝ်ႈသိုၵ်းလူင်တိၼ်ႇမွင်ႇ၊ ၸဝ်ႈသိုၵ်းလူင် တဵင်းတူၵ်ႉ၊ ၸဝ်ႈသိုၵ်းၶိၼ်ႇၸႃႇမုင်ႇၶဝ်ၵေႃႈ ၶဝ်ႈပႃးၸွႆႈထႅမ်။ ဝၢႆးသေ ပၢင်ၵူပ်ႉၵူႈသွၼ်ႉမိင်ႈယဝ်ႉ ၶုၼ်ၽွင်းၾၢႆႇၼႂ်းမိူင်း ၸဝ်ႈမၢၼ်ႇ ၾႃႉ ၶႃႇပူႇဢွၵ်ႇၽူဝ်မေးမႂ်ႇမႂ်ႇၼၼ်ႉ ႁွပ်ႇဢဝ် ငိုၼ်းၶွၼ်ႇဢၼ်လႆႈတီႈပၢင်တေႃႇလွင်းဢၢၼ်ႇႁူဝ်သႅၼ်ငေ မိူဝ်းမႃးတွင်ႇၵျီး။ မိူဝ်ႈလဵဝ် ၼၢင်းဝူဝ်းတိပ်ႉ ၵႂႃႇၸႂ်းလုၵ်ႈမေး ၸဝ်ႈၾႃႉလႄႈ ၵူၼ်းႁဵတ်းၵၢၼ်ပၢႆးမိူင်း ၸိူဝ်းလႆႈထုၵ်ႇတီႉၺွပ်းဝႆႉၼၼ်ႉသေပွၵ်ႈ မႃး။ မေးႁၢင်ႊလီမၼ်း ပွၵ်ႈမႃးၵေႃႈ ၸဝ်ႈမၢၼ်ႇၾႃႉ ဢမ်ႇတၼ်းၾၢင်ႉတူၺ်း။ ၶိုၼ်းၶုၵ်းထူပ်းဝူၼ်ႉမႅၼ်ႈ ပၢင်ၵုမ်ဢၼ်ႁဵတ်းမိူဝ်ႈ 1958 ၼႂ်းႁေႃမိူင်းသူႈ တီႈတွင်ႇၵျီးၼၼ်ႉ။ ႁေႃမိူင်းသူႈ တီႈတွင်ႇၵျီး ဢၼ်ပဵၼ်ႁိူၼ်းတိူၵ်ႈသီၶၢဝ်သွင်ၸၼ်ႉ တိုၵ်ႉႁႃၵေႃႇသၢင်ႈယဝ်ႉမႂ်ႇမႂ်ႇၼႆႉ မီးတီႈပၢၼ်းတၢပ်ႈလွႆၼိူဝ် သဵၼ်ႈတၢင်းဝုၼ်ႇၵျီး ပွၵ်ႉယေႇဢေးၵုၼ်း။ ဝၼ်းၼၼ်ႉ ၵႃးလီၵႃးငၢမ်း ၸွတ်ႇတဵမ်ဝႆႉ ၼႂ်းဝၢင်းႁေႃမိူင်းသူႈ။ ၼႂ်းႁွင်ႈလုၵ်းလူင် ဢၼ် ဝၢႆႇၼႃႈဝႆႉ တၢင်းၽၢႆႇဝၼ်းဢွၵ်ႇၼၼ်ႉ ၸဝ်ႈၾႃႉလူင်ၶဝ်တင်းသဵင်ႈ ဢိုတ်းၾၵ်းတူသေ ၼင်ႈပၢင်ၵုမ်။ ၵွပ်ႈပိူဝ်ႈ ၶၢဝ်ႇႁူင်မႃးဝႃႈ တပ်ႉ သိုၵ်းမၢၼ်ႊ တေသိမ်းဢဝ်ဢႃႇၼႃႇ ၸဝ်ႈၾႃႉတႆးသေ တေပၼ်ငိုၼ်းသႄတႅၼ်း တီႈၸဝ်ႈၾႃႉၶဝ် တင်းၼမ်ၼႆလႄႈ ၸင်ႇမႃးၼင်ႈ ပၢင်ၵုမ်ဢုပ်ႇဢူဝ်းၵၼ်ၸိူင်ႉၼႆ။ လွင်ႈဝႃႈ ၸဝ်ႈၾႃႉၶဝ် တေလႆႈပွႆႇဢႃႇၼႃႇသေ မွပ်ႈယိုၼ်ႈပၼ် တီႈလူင်ပွင်ၸိုင်ႈမိူင်းတႆး ဢၼ်ၵူၼ်းမိူင်းလိူၵ်ႈတင်ႈဝႆႉဢၼ် ဝႃႈၼၼ်ႉတႄႉ ၸဝ်ႈၾႃႉတင်းသဵင်ႈ ယွမ်းႁပ်ႉယူႇယဝ်ႉ။ ၵွပ်ႈသင် ၶၢဝ်းၼၼ်ႉ ၸဝ်ႈၾႃႉမႁႃႇရႃႇၸႃႇ တီႈမိူင်းဢိၼ်းတီးယႂ်းၶဝ်ၵေႃႈ ၸုၼ်ႉဢႃႇၼႃႇသေ မွပ်ႈယိုၼ်ႈပၼ် လူင်ပွင်ၸိုင်ႈၶဝ်ယဝ်ႉယဝ်ႉ။ ငဝ်းလၢႆးၵၢၼ်ပၢႆးမိူင်း ၼႂ်းၵမ်ႇၾႃႇၵေႃႈ လႅၵ်ႈလၢႆႊမႃးတိၵ်းတိၵ်းလႄႈ ဢမ်ႇသိုပ်ႇၸုၵ်းၸင်ႈၶတ်းၶႅင်လႆႈယဝ်ႉ ဝႃႈၼႆ။ ၵူၺ်းၵႃႈ ၵဵဝ်ႇလူၺ်ႈလွင်ႈဝႃႈ ၸွင်ႇတေႁပ်ႉ ဢမ်ႇႁပ်ႉ ငိုၼ်းသႄတႅၼ်းၼၼ်ႉတႄႉ လႆႈတွပ်ႇထဵင်မေႃးၵၼ်တေႉတေႉဝႃႈဝႃႈ။ ၶုၼ်ၽွင်း ၾၢႆႇၼႂ်းမိူင်း ၸဝ်ႈမၢၼ်ႇၾႃႉတႄႉ တၢင်ႇၼေဝႃႈ သင်ပဵၼ်လႆႈ ဢမ်ႇႁပ်ႉဢဝ် ငိုၼ်းသႄတႅၼ်းၼႆႉ လီသေပိူၼ်ႈဝႃႈၼႆ။ (ယွၼ်ႉပိူဝ်ႈ တၢင်းၼမ်ငိုၼ်းသႄတႅၼ်း ဢၼ်မၼ်းတေလႆႈႁပ်ႉၼၼ်ႉ ဢေႇဝႆႉလႄႈၵေႃႈ ဢမ်ႇႁူႉ။)ထိုင်ပၢၼ်လုၵ်ႈပၢၼ်လၢၼ်မႃး ၵူဝ်ၵူၼ်းမိူင်းၼေးဝႃႈ ၸဝ်ႈၾႃႉၶၢႆၵိၼ်မိူင်းတႆး။ ၵဵဝ်ႇလူၺ်ႈလွင်ႈၼႆႉ ၸဝ်ႈၾႃႉသီႇၵေႃႉ လႄႈ ၸဝ်ႈၾႃႉမိူင်းဢွၼ်ႇမိူင်းလဵၵ်ႉၶဝ် ၵေႃႉ ၼိုင်ႈသွင်ၵေႃႉၵမ်ႉထႅမ်ၸွမ်း။ ၸဝ်ႈၵျႃႇသႅင်ႇၵေႃႈ တၢင်ႇၼေဝႃႈ ငိုၼ်းဢၼ်ဝႃးၼၼ်ႉ ပဵၼ်ၵူၼ်းႁဵတ်းဢဝ်ၵွၺ်းလႄႈ မိူဝ်းၼႃႈမႃး ႁႃဢဝ်ၵေႃႈလႆႈ။ သင် ၸိုဝ်ႈသဵင်လူႉၼဝ်ႈၵႂႃႇတႄႉ ဢမ်ႇၸၢင်ႊၶိုၼ်းဢဝ်လႆႈၼႆယဝ်ႉ။
တီႈပၢင်ၵုမ်ၼၼ်ႉ ဢဵၼ်ႁႅင်းၸဝ်ႈၾႃႉ ၸိူဝ်းတၢင်ႇၼေဝႃႈ ဢမ်ႇထုၵ်ႇလီႁပ်ႉဢဝ်ငိုၼ်းသႄတႅၼ်းၼၼ်ႉ ယွမ်းဢေႇလိူဝ်ၸဝ်ႈ ၾႃႉၸိူဝ်း ၶႂ်ႈႁပ်ႉငိုၼ်းသႄတႅၼ်းၼၼ်ႉလႄႈ ၵႃႊလႆႈတႅပ်းတတ်း တူၵ်းလူင်းၵၼ် တႃႇတေႁပ်ႉဢဝ်ငိုၼ်းသႄတႅၼ်းၼႆယဝ်ႉ။ မိူဝ်ႈဝၼ်းပွႆးၸုၼ်ႉဢႃႇၼႃႇၼၼ်ႉ ၸဝ်ႈၾႃႉတႆး ၵမ်ႈပႃႈၼမ်တႄႉ ၸူမ်းတေႉၸူမ်းဝႃႈ။ ၸွမ်းၼင်ႇတၢင်းၵႂၢင်ႈမိူင်းၽႂ်မိူင်းမၼ်း တေလႆႈငိုၼ်းသႄတႅၼ်း ၼမ်လႄႈဢေႇ ဢမ်ႇၸႂ်ႈႁိုဝ်။ ၵူၺ်းၼႃႇ ၸဝ်ႈၾႃႉၸိူဝ်းတေလႆႈႁပ်ႉ ငိုၼ်းသႄတႅၼ်းသိပ်းသႅၼ်လူင်းတႂ်ႈတႄႉ လႆႈႁပ်ႉဢဝ်ငိုၼ်းတဵမ်တဵမ် ဝၼ်းၼၼ်ႉ ၵမ်းလဵဝ်သေတႃႉ ၸဝ်ႈၾႃႉလူင် ၸိူဝ်းတေလႆႈငိုၼ်းသႄတႅၼ်း ၼမ်လိူဝ်သိပ်းသႅၼ်ၼၼ်ႉတႄႉ ဝၼ်းၼၼ်ႉ လႆႈငိုၼ်းသိပ်းသႅၼ် ၵွၺ်း။ ဢၼ်ၵိုတ်းၸိူဝ်းၼၼ်ႉ ၾၢႆႇလူင်ပွင်ႇၸိုင်ႈ တႅမ်ႈဢွၵ်ႇပၼ် ဝႂ်ၶျႅၵ်ႉလၢႆလၢႆ။ (တေႃႇထိုင်မိူဝ်ႈလဵဝ် ဝႂ်ၶျႅၵ်ႉၸိူဝ်းၼၼ်ႉ ဢမ်ႇပႆႇ ၸၢင်ႊၸႂ်ႉထူၵ်ႈဢဝ်ငိုၼ်းလႆႈ။ မိူဝ်ႈလႂ်ၵေႃႈ တေဢမ်ႇထူၵ်ႈလႆႈၼင်ႇၵဝ်ႇ။) မိူဝ်ႈ 1962 လိူၼ်မၢၶျ်ႉ 5 ဝၼ်း ၶုၼ်သိုၵ်းလူင်ပူဝ်ႇၼီႇ ၽႅဝ်မႃးထႅင်ႈတီႈ ၸဝ်ႈၾႃႉလူင်မိူင်းသူႈ။ မႃးႁပ်ႉႁွင်ႉၸဝ်ႈမၢၼ်ႇ ၾႃႉ ႁႂ်ႈၸွမ်းမႃးၵႅပ်ႉၼိုင်ႈၼႆဝႃႇ။ ၸဝ်ႈၾႃႉလူင်ဝႃႈ ႁႂ်ႈလႆႈႁႅၼ်းၶူဝ်းၼုင်ႈ၊ ၽႃႈၽႅၼ်ႇၶူဝ်းၼွၼ်းၼႆသေတႃႉ ပူဝ်ႇၼီႇ တွပ်ႇဝႃႈဢမ်ႇ တပ်ႈဢဝ်။ တၢမ်တူဝ်မၼ်း တေၶိုၼ်းသူင်ႇ ၸဝ်ႈၾႃႉလူင် ထိုင်ႁိူၼ်းယူႇၼႆယဝ်ႉ။ မိူဝ်ႈၵႃးၵျိပ်ႉ ပူဝ်ႇၼီႇ တၢင်ႇၸဝ်ႈမၢၼ်ႇၾႃႉသေ ဢွၵ်ႇဝၢင်းႁိူၼ်းၵႂႃႇၼၼ်ႉ ၼၢင်းဝူဝ်းတိပ်ႉၵေႃႈ ဢဝ်မိုဝ်းတူမ်းၼႃႈသေ ၼင်ႈ ႁႆႈယူႇ ၼိူဝ်တင်ႇသူဝ်ႇၾႃႇ ၼႂ်းႁွင်ႈႁပ်ႉၶႅၵ်ႇၶဝ်ယူႇယဝ်ႉ။ ပူဝ်ႇၼီႇ ႁွင်ႉၸဝ်ႈမၢၼ်ႇၾႃႉၵႂႃႇတီႈ လုမ်းၽႄၾၢႆႇၸွပ်ႇၶၢဝ်ႇၵၢၼ်သိုၵ်း တီႈသဵၼ်ႈတၢင်းပွင်ႇတရီႇၼၼ်ႉၵွၺ်း။ ၼႂ်းလုမ်းၽႄ ၼၼ်ႉ တၢမ်တူဝ်ၽူႈၵွၼ်းၸုမ်းၸွပ်ႇၶၢဝ်ႇၵၢၼ်သိုၵ်း ၸဝ်ႈသိုၵ်းလူင်မွင်ႇလုၼ်ႇ ၼင်ႈပႂ်ႉဝႆႉ။ ၽိူဝ်ႇႁၼ် ၸဝ်ႈမၢၼ်ႇၾႃႉ၊ မွင်ႇလုၼ်ႇႁပ်ႉ တွၼ်ႈဝႃႈ “မႃးၶႃႈလႄႈ ၸဝ်ႈၾႃႉလူင်၊ ၶႃႈၵေႃႈ တိုၵ်ႉၽႅဝ်မိူဝ်ႈလဵဝ်။ ၵႅမ်ၸွမ်ႁၢၼ်ဢွင်ႇၵျီးတႄႉ ၵၢၼ်မၢင်ႉႁႅင်းၼႃႇလႄႈ ႁႂ်ႈၶႃႈမႃးတၢင် တူဝ်ဢုပ်ႇၸဝ်ႈၾႃႉလူင်ၼႆဝႃႇ။ သင်လူဝ်ႇၼႆ ၵပ်းၾူၼ်းႁွင်ႉမၼ်းၵေႃႈ လႆႈယူႇၼႆဝႃႇ”။ ယဝ်ႉၵေႃႈ ၸီႉသင်ႇပူဝ်ႇၼီႇ ႁႂ်ႈၵႂႃႇပႂ်ႉဝႆႉတၢင်း ၼွၵ်ႈ။
ၸဝ်ႈၾႃႉမိူင်းသူႈၸဝ်ႈမၢၼ်ႇၾႃႉ ၼႂ်းပၢင်ၵုမ် ၶွင်ႇသီႇၸိုင်ႈတႆး မိူဝ်ႈ 1958 မွင်ႇလုၼ်ႇ ၸၼ်သွႆႉလိၵ်ႈသီလႅင်လူင် ဢွၵ်ႇထူင်မၼ်းမႃး။ လိူၵ်ႈဢဝ် ၸေႈၽိုၼ်ၼိုင်ႈသေ တမ်းပၼ် ၽၢႆႇၼႃႈၸဝ်ႈမၢၼ်ႇ
ၾႃႉယဝ်ႉၵေႃႈ လၢတ်ႈဝႃႈ “ၸဝ်ႈၾႃႉလူင် ဝူၼ်ႉလီလီသေ လူင်းလၢႆးမိုဝ်းပၼ်ၶႃႈလႄႈ။ ပဵၼ်ပုၼ်ႈတႃႇ ၸဝ်ႈၾႃႉလူင်ၵွၺ်းၼင်ႇၵဝ်ႇ။ ၶႃႈထၢင်ႇဝႃႈ တေဢမ်ႇလႆႈသပ်းလႅင်းၼေ ၸဝ်ႈၾႃႉလူင်ႁဝ်းၼမ်ၼမ်။ ၵူၺ်းၵႃႈ ယႃႇပေႁူဝ်ၶႅင်မိူၼ်ၸဝ်ႈၾႃႉၵျႃႇသႅင်ႇ သီႇပေႃႉၼၼ်ႉ ၵွၺ်းလႃႈ။ တပ်ႉသိုၵ်းႁဝ်းၶႃႈလႄႈ ၸဝ်ႈၾႃႉလူင် လႆႈႁူမ်ႈမိုဝ်းႁဵတ်းၵၢၼ်မႃး ပီႊယၢဝ်းၶၢဝ်းႁိုင်ယဝ်ႉၶႃႈလူး”ၼႆယဝ်ႉ။ ၸဝ်ႈမၢၼ်ႇၾႃႉ ယၵ်ႉတူၺ်းၽိုၼ်ၸေႈၼၼ်ႉၵမ်းၼိုင်ႈသေ ၶိုၼ်းဢဝ်ၾႃႁူမ်ႇၵမ်ၸိုမ်းဢိုတ်းယဝ်ႉ ပၼ်ၶိုၼ်းမွင်ႇလုၼ်ႇ။ တင်းၵူမ်ႈႁူဝ်သေ တွပ်ႇၵႂႃႇလွႆးလွႆးဝႃႈ“ၵဝ်ၶႃႈ ဢမ်ႇလူင်းလၢႆးမိုဝ်းပၼ်လႆႈ ၸဝ်ႈသိုၵ်းလူင်”။ ၼႃႈမွင်ႇလုၼ်ႇ ၶဵင်ႈၶႅင်ၵႂႃႇၵမ်းလဵဝ်ယဝ်ႉ၊ ၸီႉသင်ႇၵူၼ်းမၼ်း “သူင်ႇၸဝ်ႈၾႃႉလူင် ၵႂႃႇမိၼ်ႇၵလႃႇတူင်ႇလႄႈ”ၼႆ ဢွၵ်ႇႁွင်ႈလုမ်းၼၼ်ႉၵႂႃႇၵမ်းလဵဝ်။ ပၢင်သၢဝ်း ယေႇၵျီႇဢႅင်ႇဢၼ်မီးတီႈမိၼ်ႇၵလႃႇတူင်ႇၼၼ်ႉ ပဵၼ်ၶွၵ်ႈၶင် တႃႇၵူၼ်းတူၵ်းၶွၵ်ႈ လူၺ်ႈၵၢၼ်မိူင်းၶဝ် ဢၼ်ႁၢႆႉ ၸႃႉတူၵ်းၵိၼ်းလိူဝ်သေပိူၼ်ႈယဝ်ႉ။ ၼႂ်းဝၢင်းပၢင်သဝ်းၼၼ်ႉ မီးႁိူၼ်းမုင်းလဵၵ်းၵင်ႈလဵၵ်း ဢၼ်ၵႂၢင်ႈသိပ်းႁႃႈထတ်းပၼ်ႇမူၼ်းၼၼ်ႉ မွၵ်ႈ 20 လင်။ ႁိူၼ်းလင်ၼိုင်ႈတင်းလင်ၼိုင်ႈ ယႃႇႁႂ်ႈလႆႈၵပ်းသိုပ်ႇၵၼ်ၼႆ ဢဝ်သၢႆၼၢမ်လဵၵ်း ႁဵတ်းႁူဝ်ႉလွမ်ႉဝႆႉ။ ဢမ်ႇမီးႁူးလႅင်း လႄႈ ပေႃးယူႇၼႂ်းၼၼ်ႉႁိုင်မႃး ပဵၼ်ၵၢင်ဝၼ်းႁႃႉ ၵၢင်ၶမ်ႈ ဢမ်ႇၸၢင်ႊမေႃၸႅၵ်ႇၽႄလႆႈယဝ်ႉ။ ပေႃးၵၢင်ဝၼ်း မႆႈႁၢဝ်ႈႁႅင်းၼႃႇ၊ ပေႃး ၵၢင်ၶမ်ႈသမ်ႉ ၵတ်းၵတ်းပေႃးသၼ်ႇ။ ၸဝ်ႈမၢၼ်ႇၾႃႉလႆႈယူႇ တီႈပၢင်သဝ်းၼၼ်ႉ ႁိုင် 21 ဝၼ်း။ လႆႈတႅမ်ႈတွပ်ႇ ၶေႃႈထၢမ်မွၵ်ႈ 500 ၼမ်ပူၼ်ႉလိူဝ် ပၢင်တွပ်ႇ လိၵ်ႈၸၼ်ႉသိပ်း။ တႃႇတေတွပ်ႇၶေႃႈထၢမ်ၸိူဝ်းၼၼ်ႉၼႆ ၼိုင်ႈဝၼ်းလႂ်မႃးပၼ်တဵၼ်းသၢမ်လႅမ်ႈ။ ၶေႃႈထၢမ်ၶဝ်တႄႉ ၸွတ်ႇၸေးလီ ၼႃႇ။ ထၢမ်လွင်ႈတၢင်း ၸဵမ်မိူဝ်ႈၵိူတ်ႇ တေႃႇထိုင် မိူဝ်ႈလဵဝ်။ ၼႂ်းတဵၼ်းသၢမ်လႅမ်ႈၼၼ်ႉ ၸႂ်ႉတိုဝ်းတႃႇတႅမ်ႈတွပ်ႇၶေႃႈထၢမ် ဝႆႉသွင်လႅမ်ႈ သေ ထႅင်ႈလႅမ်ႈၼိုင်ႈတႄႉ ဝႆႉတႃႇပူႇၸႃႇၽြႃးယဝ်ႉ လိၵ်ႈၽြႃးၸိူဝ်းယၢမ်ႈတွင်းၸိူဝ်းၼၼ်ႉ လွတ်ႈႁေႃးၵူႊႁူဝ်သေ ဝႆႈၽြႃးၵူႊၶမ်ႈ။ ၸဝ်ႈမၢၼ်ႇၾႃႉ ယူႇၼႂ်းလပ်းသိင်ႇ ယုမ်ႉယူႇႁင်းမၼ်း။ ၼႂ်းၸႂ်မၼ်းတႄႉ ဝူၼ်ႉဝႃႈ“ဢၼ်ၵဝ်ႁဵတ်းမႃးၸိူဝ်းၼၼ်ႉ ဢမ်ႇၽိတ်း သေဢိတ်း၊ ၶဝ်ၶႂ်ႈဢဝ်ၵဝ်တၢႆၵေႃႈတၢႆႁေလႃႈ၊ တိုၼ်းဢမ်ႇလူင်းလၢႆးမိုဝ်းပၼ်။ ၸဝ်ႈၵျႃႇသႅင်ႇၵေႃႈ တေဢမ်ႇလူင်းလၢႆးမိုဝ်းပၼ်မိူၼ်ၵဝ်။ ၸဵမ်မိူဝ်ႈ ယူႇၸွမ်းၵၼ်မႃး တီႈႁူင်းႁဵၼ်းၸဝ်ႈၾႃႉ တီႈတွင်ႇၵျီး ၵဝ်ႁူႉလွင်ႈမၼ်းလီလီယူႇ။ တူၺ်းႁၢင်ႊၵူၼ်းတႄႉ လႅပ်ႈဢူၼ်ႈဢွၼ်ႇ ဝႆႉလူဝ်လူဝ်၊ ၸႂ်မၼ်းတႄႉၶႅင်ထူၼ်ႈယဝ်ႉ”ၼႆယဝ်ႉ။ ယဝ်ႉၵေႃႈ သိုပ်ႇဝူၼ်ႉ လွင်ႈၼႃႈႁေႃတေႃႁိူၼ်းမၼ်း “မေးၵဝ် ၼၢင်းဝူဝ်းတိပ်ႉ ဢၼ်တိုၵ်ႉႁႃဢဝ်ၵၼ်ႁိုင်သွင်ပီႊၼၼ်ႉ လႄႈ လုၵ်ႈၸၢႆးလူင်ၵဝ် ၸၢႆးၸၢႆး ၶႃတေၸႂ်ထိုင်ၵဝ်တေႉၼႃႇယဝ်ႉ။ တေၸၢင်ႊလႆႈႁၼ်ၶဝ်ၶိုၼ်းယူႇႁႃႉ ၸၢတ်ႈၼႆႉ။ ပီႊၼႆႉ ၵဝ်ဢၢၼ်း ဢွၼ်ၸၢႆးၸၢႆး မႃးၶိုၼ်ႈႁူင်းႁဵၼ်း တီႈယၼ်ႇၵုင်ႇၵေႃႈ တေဢမ်ႇပဵၼ်လႆႈယဝ်ႉ။ ထႅင်ႈပီႊၼိုင်ႈသွင်ပီႊ ဢၢၼ်းသူင်ႇမၼ်းၵႂႃႇ ၽိုၵ်းၵၢၼ် တီႈၶမ်ႇပၼီႇၼိသ်ႉသၼ်း တီႈမိူင်းၵျႃႇပၢၼ်ႇၼၼ်ႉၵေႃႈ ဢမ်ႇပဵၼ်လႆႈယဝ်ႉ။ ၸဵမ်မိူဝ်ႈၵေႃႉလဵၵ်ႉ ပဵၼ်လုၵ်ႈၽၢၼ်မႄႈမႃး ထိုင်မိူဝ်ႈ ပၢၼ်မၢဝ်ႇႁၢတ်ႈႁၢႆးဢွၼ်ႇသိပ်းပၢႆသၢဝ်းၵေႃႈ သမ်ႉတေလႆႈပဵၼ် လုၵ်ႈၽၢၼ်ဢူႈထႅင်ႈယဝ်ႉ”ၼႆ။ ယဝ်ႉၵေႃႈ သိုပ်ႇဝူၼ်ႉ လွင်ႈသိုပ်ႇဝူၼ်ႉလွင်ႈ ၵႅမ်ၸွမ်ႁၢၼ်ဢွင်ႇၵျီး။ မိူဝ်ႈပီႊ 1959 ၼၼ်ႉ ၵႅမ်ၸွမ်ႁၢၼ်ဢွင်ႇၵျီး ႁွင်ႉ လႄႈ လုၵ်ႉတွင်ႇၵျီး ၶီႇလႅင်မိၼ်သေ ၸဝ်ႈမၢၼ်ႇၾႃႉ ၽႅဝ်မႃးယၼ်ႇၵုင်ႇ။ ၶိင်းယၢဝ်းလူင် လႃႉမိၼ်ႉ ဢဝ်ၵႃးမႃးႁပ်ႉမၼ်း တီႈၶူင်ႇ လႅင်မိၼ် မိၼ်ႇၵလႃႇတူင်ႇ။ ၶိင်းယၢဝ်းလႃႉမိၼ်ႉၼႆႉ ပဵၼ်မၢၼ်ႊမိူင်းၼိူဝ်ၵေႃႉၼိုင်ႈ။ မၼ်းႁဵတ်းၵၢၼ် တီႈႁေႃႁိူၼ်း မၢႆ(10)တီႈသဵၼ်ႈ တၢင်းပျီႇထွင်ႇၸူႉယဵၵ်ႉတႃႇ။ ၵူၼ်းပႂ်ႉႁိူၼ်းၵေႃႈ ပဵၼ်မၼ်း၊ ၵူၼ်းၶပ်းၵႃးၵေႃႈ ပဵၼ်မၼ်းယဝ်ႉ။ ပဵၼ်ႁူင်းႁႅမ်း တီႈဢၼ်ၸဝ်ႈၾႃႉၶဝ် ၵႂႃႇလိုဝ်ႈသဝ်း ၽွင်းၽႅဝ်တီႈယၼ်ႇၵုင်ႇ။ ၸဝ်ႈၾႃႉၶဝ် လူဝ်ႇသင်၊ ၵျိႃၵ်ႈသင်ၵေႃႈ မၼ်းၶတ်းၸႂ်ႁႃပၼ်ႁႂ်ႈပေႃးလႆႈ။ ၵွပ်ႈၼႆ ၸဝ်ႈၾႃႉ ၶဝ်ၵေႃႈ လႆႈၸႂ်ယႂ်ႇမၼ်း၊ မိုတ်ႈၵိုဝ်းမၼ်းၵူႊၵေႃႉ။
မိူဝ်ႈၸဝ်ႈၾႃႉၶဝ် လူင်းလၢႆးမိုဝ်းၸုၼ်ႉဢႃႇၼႃႇ ပီႊ 1958 လိူၼ်ဢေႇပရႄႇ 24 ဝၼ်း တီႈႁွင်ႈလုၵ်းႁူဝ်သိူဝ် ဝဵၼ်းတူၼ်ႈတီး(မိူဝ်ႈလဵဝ်သိုပ်ႇၸႂ်ႉတိုဝ်း ပဵၼ်ႁွင်ႈ ပၢင်ၵုမ်တႅၼ်းၽွင်းၸိုင်ႈတႆး) မိူဝ်ႈလဵဝ် ၶိင်းယၢဝ်းလႃႉမိၼ်ႉ ႁပ်ႉ ၸဝ်ႈမၢၼ်ႇၾႃႉ တၢင်ႇၵႃးၼိသ်ႉသၼ်း သႅတ်ႉတရိတ်ႉ သလုၼ်း သီၶွၼ်ႇမႃး ၽႅဝ်ႁူင်း သဝ်း။ ၽိူဝ်ႇၽႅဝ်ယဝ်ႉ ၸဝ်ႈမၢၼ်ႇၾႃႉထၢမ်“လႃႉမိၼ်ႉ ၵဝ်တွင်ႉမႆႈၶဝ်ႈဢိူဝ်ႈ၊ မႂ်းႁူင်သင်ဝႆႉ”။ လႃႉမိၼ်ႉၵေႃႈ ၶိုၼ်းတွပ်ႇဝႃႈ မၼ်း ဢမ်ႇလႆႈႁူင်သင်ဝႆႉ၊ ပူဝ်ႇၶျႃၵ်ႈဢွင်ႇၵျီး လၢတ်ႈဝႆႉဝႃႈ တၢမ်တူဝ်မၼ်း တေတႃႉဢဝ်မႃးတၢင်းၵိၼ်တၢင်းယႅမ်ႉသေ မႃးလဵင်ႉလူ ၸဝ်ႈၾႃႉ လူင်ဝႃႈၼႆ။ မိူဝ်ႈႁူဝ်ၶမ်ႈ 7 မူင်းၼၼ်ႉ တၢမ်တူဝ်ဢွင်ႇၵျီး ၶပ်းၵႃးသလုၼ်း ပႄးဢႄးယႂ်းသီလႅင် ႁင်းဢူးၸဵင်ႇဝိၼ်း ၵေႃႉပဵၼ်ၸဝ်ႈၶွင် ၽိုၼ်ၶၢဝ်ႇ ၵႃးတီးယၼ်းၼၼ်ႉသေ ၽႅဝ်မႃးတီႈႁူင်းသဝ်း။ ၸဝ်ႈမၢၼ်ႇၾႃႉ ယူႇၼိူဝ်ၸၢၼ်းသေ လႆႈႁၼ်ဢွင်ႇၵျီးလႄႈၽူႈမၢႆမၼ်း လုၵ်ႉ ႁူဝ်ၵႃးလူင်းမႃး။ ၼၢင်းယိင်းသွင်ၵေႃႉသမ်ႉ လုၵ်ႉတၢင်းလင်ၵႃးလူင်းမႃး။ ၶိင်းယၢဝ်းလႃႉမိၼ်ႉတႄႉ လူင်းၵႂႃႇႁပ်ႉဢဝ် တၢင်းၵိၼ်တၢင်း ယႅမ်ႉ၊ လဝ်ႈလီလဝ်ႈငၢမ်း ၸိူဝ်းဢၼ်တေႃႉတၢင်ႇမႃးၼိူဝ်ၵႃးၼၼ်ႉ။
မိူဝ်ႈၶဝ်ဢွၼ်ၵၼ် ၼင်ႈၼႂ်းႁွင်ႈႁပ်ႉၶႅၵ်ႇၼၼ်ႉ ၵႅမ်ၸွမ်ႁၢၼ်ဢွင်ႇၵျီး ၵပ်းသိုပ်ႇပၼ် တင်းၼၢင်းယိင်းသွင်ၵေႃႉ ဢၼ်ၸွမ်း မၼ်းမႃးသေ လၢတ်ႈဝႃႈ“ၵူဝ်ၸဝ်ႈၾႃႉလူင်ပေႃႈမၢႆႈ ၶၢၼ်ႉလႄႈ ၸင်ႇႁွင်ႉၶဝ်ၸိူဝ်းၼႆႉမႃး”ၼႆယဝ်ႉ။ ၸဝ်ႈမၢၼ်ႇၾႃႉၵေႃႈ ထၢမ်သိုဝ်ႈသိုဝ်ႈ ဝႃး “ၵမ်ႉၵွၼ်ႇ၊ ဢၼ်သူႁွင်ႉႁဝ်းမႃးယၼ်ႇၵုင်ႇၼၼ်ႉ ၵွပ်ႈသင်ဢမ်ႇပႆႇလႆႈႁူႉႁႃႉ”ၼႆယဝ်ႉ။ ဢွင်ႇၵျီးၵေႃႈ တွပ်ႇဝႃႈ“ဢဝ်လွႆးလွႆးၶႃႈလႄႈ၊ တင်းၵိၼ်တင်းဢုပ်ႇၵၼ်ၵႂႃႈ ၸဝ်ႈၾႃႉလူင်ၵေႃႈ၊ ဢမ်ႇၸႂ်ႈႁႃႉမၸဵင်ႇဢေး”ၼႆ သေ ႁႂ်ႈမၸဵင်ႇဢေး ၵေႃႉပဵၼ်ၼၢင်းငၢမ်းမိူင်းမၢၼ်ႊၼၼ်ႉ ၵမ်ႉထႅမ်။ မၸဵင်ႇဢေးၵေႃႈ တင်းယုမ်ႉၼေႁေ ငွၵ်းႁူဝ်ၵမ်ႉထႅမ်ပၼ်။ ၵိၼ်ၵိၼ်ႁေႁိုင်ၵႂႃႇ မွၵ်ႈသွင်ၸူဝ်ႊမူင်း ပၢင်ၶဝ်ၵေႃႈမူၼ်းမႃး။ လဝ်ႈသီႇသၶီႇ လႄႈ ပီႇယႂ်ႇၵေႃႈ လႆၶဝ်ႈတွင်ႉၶဝ် တၢၼ်ႇတၢၼ်ႇ ယဝ်ႉလႄႈ သဵင်ၶူဝ်မၸဵင်ႇဢေး လၼ်ဢွၵ်ႇမႃး ၶိၵ်းၶိၵ်းယူႇယဝ်ႉ။ ၽွင်းၼၼ်ႉ ဢွင်ႇၵျီး သွပ်ႉသႅပ်ႉႁွင်ႉဢဝ် ၸဝ်ႈမၢၼ်ႇၾႃႉၶဝ်ႈၵႂႃႇႁွင်ႈတၢင်းၼႂ်း။ လုၵ်ႉၼႂ်းထူင်ပႃးမၼ်း ၸၼ်ဢွၵ်ႇမႃးၸေႈ ၽိုၼ်ၼိုင်ႈသေ တမ်းၼိူဝ်ၽိူၼ်။ ၽိူဝ်ႇၸဝ်ႈမၢၼ်ႇၾႃႉ လူတူၺ်းလိၵ်ႈၸိူဝ်းၼၼ်ႉ မၢၵ်ႇတႃၵေႃႈၸိုၼ်ႈ၊ လူမ်းမဝ်းလဝ်ႈၼႆၵေႃႈ ႁၢႆၸၢႆႇ ၵႂႃႇမူတ်း။ လွင်ႈတၢင်း ဢၼ်ပႃးၼႂ်းလိၵ်ႈၼၼ်ႉၸမ်း ၶႂ်ႈႁႂ်ႈလူင်းလၢႆးမိုဝ်းပၼ် လွင်ႈဝႃႈ“ဝၢႆးလင် ႁူမ်ႈႁွမ်းၵၼ်ယဝ်ႉႁိုင်သိပ်းပီႊမိူင်းတႆး မီးသုၼ်ႇလႆႈၽၢတ်ႇဢွၵ်ႇ မိူင်းႁူမ်ႈတုမ်လႆႈၸွမ်းၼင်ႇ လၵ်းမိူင်းၵၼ်ႊ(10)ၼၼ်ႉ ၵဝ်ၶႃႈဢမ်ႇလႆႈၸႂ်၊ ၵဝ်ၶႃႈ ၶႂ်ႈႁူမ်ႈႁွမ်းၸွမ်း မိူင်း မၢၼ်ႊတေႃႇၸူဝ်ႊသုတ်းပၢၼ်”ၼႆယဝ်ႉ။ ဢွင်ႇၵျီး တိုၵ်းသူၼ်းၸဝ်ႈမၢၼ်ႇၾႃႉ“ဝူၼ်ႉတူၺ်းလႄႈ ၸဝ်ႈၾႃႉလူင်၊ ႁဝ်းၶႃႈ တေပၼ်သူ ငိုၼ်းတေႃႇလႃႇၼိုင်ႈလၢၼ်ႉ၊ သင်သူဢမ်ႇၶႂ်ႈယူႇတီႈမိူင်းမၢၼ်ႊၼႆ ၶႂ်ႈၵႂႃႇယူႇမိူင်းလႂ်ၵေႃႈ ႁဝ်းၶႃႈတေၶပ်ႉၶိုင်ပၼ်။ ႁဵတ်းသင် သူဢမ်ႇၶႂ်ႈယူႇၸွမ်း မီႇၶျီႇၶူဝ်ႇၼၢင်းၸၢင်ႊ ၵႃႈဢွၼ်ႇ ၵေးသျႃးတီႈမိူင်းၵျႃႇပၢၼ်ႇၼၼ်ႉယဝ်ႉႁႃႉ။ ႁဝ်းထၢင်ႇတႄႉ မၼ်းႁၵ်ႉသူတေႉၼႃ”ၸိူင်ႉၼႆ။ ဢွင်ႇၵျီး လၢတ်ႈပႆႇတၼ်းသုတ်းၸဝ်ႈမၢၼ်ႇၾႃႉ တတ်းၵႂၢမ်းထၢမ်ၶိုၼ်း။ “ၵၢင်ၸႂ်ၸဝ်ႈႁူႇၾႃႉဝႃႈႁိုဝ်လႃႇ၊ မၼ်းပဵၼ်ႁူဝ်ပဝ်ႈလူင် မိူင်းတႆးလူး၊ ႁဝ်းၵွၺ်းပဵၼ် ၵႅမ်ႁူဝ် ပဝ်ႈ”ၼႆယဝ်ႉ။ ပူဝ်ႇဢွင်ႇၵျီး တွပ်ႇၵမ်းလဵဝ်ဝႃႈ “ၸဝ်ႈၾႃႉလူင်သႅၼ်ဝီတႄႉ လၢတ်ႈဝႃႈမၼ်းဢမ်ႇလူင်ႉလႅၼ်ႇ လွင်ႈၵၢၼ်ဝၢၼ်ႈၵၢၼ်မိူင်းၵႃႊ ႁိုဝ်၊ မၼ်းလၢတ်ႈဝႃႈ ႁႂ်ႈထၢမ်တူၺ်းတီႈ ၸဝ်ႈၾႃႉမိူင်းသူႈ၊ ႁဝ်းၸႂ်ယႂ်ႇဢၢပ်ႈပၼ်မၼ်းဝႆႉယဝ်ႉ ၼႆဝႃႇ။ ယႃႇပေဝူၼ်ႉၼမ်ၶႃႈၼႃႉ ၸဝ်ႈ ၾႃႉလူင်။ တႃႇဢဝ်လုၵ်ႈၸၢႆးၸဝ်ႈ တေႁႂ်ႈၵႂႃႇႁဵတ်း ၵူၼ်းၽိုၵ်းၵၢၼ် တီႈၶမ်ႇပၼီႇၼိသ်ႉသၼ်း မိူင်းၵျႃႇပၢၼ်ႇၼၼ်ႉၵေႃႈ တင်း မိသ်ႇ တႂ်ႇ သူႇၸူႇၵီး ၵႅမ်ႁူဝ်ပဝ်ႈ ၶမ်ႇပၼီႇၶဝ် ၵုမ်ၵၼ်ဝႆႉယဝ်ႉလူး။ မိူဝ်ႈပီႊ 1958 ၼၼ်ႉၵွၺ်း မႃးလႄႇၵႂႃႇ ႁေႃၸဝ်ႈၾႃႉလူင် တီႈတွင်ႇ ၵျီး ဢမ်ႇၸႂ်ႈၼႄႇ။ ယင်းဢွၼ်မၼ်းၵႂႃႇတူၺ်း ၼႂ်းထုင်ႉသူၺ်ႇၺွင်ႇ တႃႇတင်ႈႁူင်းၵၢၼ်ႁဵတ်းဢွၵ်ႇၵႃး ဢမ်ႇၸႂ်ႈႁႃႉ။ ၸဝ်ႈၾႃႉလူင် တေႃႈလူင်းလၢႆးမိုဝ်း ၵႃႈၼႆႉၵွၺ်းၶႃႈလႃႈ၊ လွင်ႈႁၵ်ႉႁွမ်ဢွမ်ႈပႅင်း၊ လွင်ႈၵၢၼ်မၢၵ်ႈမီး၊ လွင်ႈလုၵ်ႈလွင်ႈလၢင်း ၸိူဝ်းၼၼ်ႉ ၸဝ်ႈၾႃႉလူင် ဢမ်ႇတပ်ႈမႆႈၸႂ်သင်လႃးလႃးယဝ်ႉ”ၼႆယဝ်ႉ။(ယၢမ်းၼၼ်ႉ ဢွင်ႈတီႈ ယိင်းၵျႃႇပၢၼ်ႇ မီႇၶျီႇၵူဝ်ႇ ၼႂ်းမၢၵ်ႇႁူဝ်ၸႂ်ၸဝ်ႈမၢၼ်ႇၾႃႉမိူင်းသူႈ ၼႆႉ ၼၢင်းဝူဝ်းတိပ်ႉ ပေႃးပုတ်ႈတႅၼ်းတီႈယူႇဝႆႉယဝ်ႉ။ ၵူၺ်းၵႃႈ ပႆႇတၼ်းလႆႈၵူပ်ႉၵူႈသွၼ်ႉမိင်ႈၵၼ်။)
ပၢင်ၼႄၾၢင်ႁၢင်ႊသိုၵ်းမၢၼ်ႊ မိူဝ်ႈပၢင်ၸဝ်ႈၾႃႉပွႆႇၾႃႈဢႃႇၼႃႇ ၼႂ်းပၢင်မၢၵ်ႇၼင် တူၼ်ႈတီး ၸဝ်ႈမၢၼ်ႇၾႃႉ ၵိုင်ႉၵၢင်ႉဢမ်ႇၸၢင်ႊတွပ်ႇသင်ၶိုၼ်းသေဢိတ်း။ ၵူၺ်းၵႃႈ ယူႇၵႅပ်ႉၼိုင်ႈၸင်ႇၶိုၼ်းတွပ်ႇလၢတ်ႈလွႆးလွႆး ႁႂ်ႈ သၢင်ႇထုၵ်ႇဝႃႈ “ဢၼ်ပူဝ်ႇမူးၶျႃၵ်ႈလၢတ်ႈၼၼ်ႉ ၸိုဝ်ႈၸႂ်ႈၵူႊၶေႃႈယဝ်ႉ။ ၵဝ်ၶႃႈၵေႃႈ ယွမ်းႁပ်ႉလႆႈယူႇ။ ၵူၺ်းၼႃႇ ဢမ်ႇၸဝ်ႉၼႃႇၶႃႈႁႃႉ၊ ဢမ်ႇပႆႇထိုင်ၶၢဝ်းယၢမ်းမၼ်းယူဝ်ႉ။ လိူဝ်ၼၼ်ႉ တေလႆႈလူင်းလၢႆးမိုဝ်းၽွင်းမဝ်းလဝ်ႈမဝ်းၵႅပ်ႇၼၼ်ႉ တေဢမ်ႇမီးၵႃႊၶၼ်သင်လႆႈ။ ၵွပ်ႈ ၼႆ ဝၢႆးလင်မႃးၸင်ႇသိုပ်ႇၵုမ်ၵၼ် ဢမ်ႇလီႁႃႉ”ၼႆယဝ်ႉ။ ၵႅမ်ၸွမ်ႁၢၼ်ဢွင်ႇၵျီးၵေႃႈ တူၺ်းၼႃႈၸဝ်ႈမၢၼ်ႇၾႃႉလီလီသေ လၢတ်ႈဝႃႈ “လီယဝ်ႉၸဝ်ႈၾႃႉလူင်၊ ပေႃးၼၼ် ၶႃႈၵေႃႈတေမိူဝ်းၵွၼ်ႇ။ ၶႅၵ်ႇၶႃႈသွင်ၵေႃႉၼၼ်ႉတႄႉ ပွႆႇဝႆႉတီႈၼႆႉၵွၺ်းယဝ်ႉ။ ယႃႇပေႁဵတ်းႁႂ်ႈၶဝ်ၶၢၼ်ႉၼႃႉ။ ၵုတ်ႉၼၢႆႉၸဝ်ႈၾႃႉလူင်”ၼႆသေ ဢွၵ်ႇမိူဝ်းၵႂႃႇၵမ်းလဵဝ်။ မိူဝ်ႈလဵဝ် ၸဝ်ႈမၢၼ်ႇၾႃႉ မႃးမီးယူႇၼႂ်းၶွၵ်ႈၶင်ယေႇၵျီႇဢႅင်ႇ တီႈမိင်ႇၵလႃႇတူင်ႇၼႆႉ ၼပ်ႉဢၢၼ်ႇတူၺ်း ပေႃးထူၼ်ႈမႃးသၢဝ်း
ဝၼ်းယူႇယဝ်ႉ။ ၶဝ်တေသိုပ်ႇဝႆႉမၼ်း တီႈၼႆႉႁႃႉ၊ ဢမ်ႇၼၼ် တေမွတ်ႇႁၢႆမၼ်းပႅတ်ႈႁႃႉ ဢမ်ႇၸၢင်ႊလၢတ်ႈ။ ၶၢဝ်းတၢင်းသၢဝ်းဝၼ်းၼႆႉ ၸဝ်ႈမၢၼ်ႇၾႃႉ ထၢင်ႇဝႃႈ ၶၢဝ်းတၢင်းသၢဝ်းပီႊၼႆယူႇယဝ်ႉ။ ၽွင်းၼၼ်ႉ ၸၼ်ႉႁူဝ်သိုၵ်းလူင် ၼႂ်းတပ်ႉၸွပ်ႇၶၢဝ်ႇၵၢၼ်သိုၵ်းၵေႃႉၼိုင်ႈ မႃးသူင်ႇၶဝ်ႈပၼ်။ ၸဝ်ႈမၢၼ်ႇၾႃႉၵေႃႈ ၶတ်းၸႂ် သူၼ်းႁူၺ်း ႁူဝ်သိုၵ်းလူင်ၼၼ်ႉ တႃႇတေၵပ်းသိုပ်ႇပၼ် တင်းၵူၼ်းၵႃႈႁိူၼ်း။ ၸဝ်ႈမၢၼ်ႇၾႃႉ လၢတ်ႈဝႃႈ ပေႃးၵပ်းသိုပ်ႇလႆႈၼိုင်ႈပွၵ်ႈ တေပၼ်ငိုၼ်းၼိုင်ႈႁဵင်ၼႆယဝ်ႉ။ ႁူဝ်သိုၵ်းလူင်ၼၼ်ႉၵေႃး ၶိုၼ်းသွပ်ႉသႅပ်ႉ တွပ်ႇလၢတ်ႈၼႄဝႃႈ “ၸဝ်ႈၾႃႉလူင်၊ ယႃႇဝႃႈတေၸၢင်ႊ ၵပ်းသိုပ်ႇပၼ် ၵူၼ်းၵႃႈႁိူၼ်းၼၼ်ႉ၊ ႁဝ်းၶႃႈၼႆႉ ယင်းဢမ်ႇမီးသုၼ်ႇလၢတ်ႈတေႃႇ ၸဝ်ႈၾႃႉလူင်ၶဝ်ဢေႃႈ။ မၢႆမီႈၶဝ် ႁၢဝ်ႈႁႅင်းၼႃႇၶႃႈ။ ၵူၺ်းၼႃႇ တႃႇၸဝ်ႈၾႃႉလူင်တႄႉ မီးၶၢဝ်ႇငၢဝ်းလီဢၼ်ၼိုင်ႈၼင်ႇၵဝ်ႇ။ ပေႃးမိူဝ်ႈၽူၵ်ႈ တေဢွၼ်ၸဝ်ႈၾႃႉလူင် ၶၢႆႉၵႂႃႇတီႈၶွၵ်ႈဢိၼ်း ၸိင်ႇသေ ယူႇၸွမ်းၸဝ်ႈၾႃႉလူင် တၢင်ႇၸိူဝ်းၼၼ်ႉၼႆဝႃႇ”ၼႆယဝ်ႉ။ ပေႃးၶၢဝ်ႇၼႆႉၵွၺ်းၵေႃႈ ၸဝ်ႈမၢၼ်ႇၾႃႉလူင် ဢိုၼ်းသဵင်လမ်ႇၵႂၢမ်းၵျႃႇပၢၼ်ႇ ဢၼ်ၸိုဝ်ႈဝႃႈ ၶေႃႇၶေႃးၼိသ ၶျိဢႃရိ(တၢင်းသိူဝ်း ၸႂ်ၼႆႉ မီးၵႃႈၼႆႉ Here is the happiness) Here Is The Happiness I am a Geisha,
I have no lover,
I have no family, And I have no money,
Yet I am happy,
Because I am right here, Singing a happy song for you.ယိင်းၵျႃႇပၢၼ်ႇ မီႇၶျီႇၵူဝ်ႇၼႆႉ ဢမ်ႇၸႂ်ႈၵေႃႉႁၵ်ႉငဝ်ႈသေတႃႉ ယၢမ်ႈပဵၼ်ၵေႃႉႁၵ်ႉၵၼ်မႃး ပွၵ်ႈၼိုင်ႈ ယၢမ်ႈႁွင်ႉၼေ ၽဵင်းႁူဝ်ၼႆႉလႄႈ ၸဝ်ႈမၢၼ်ႇၾႃႉ ၸင်ႇဢိုၼ်းသဵင်ဢွၵ်ႇတူၺ်းၸိူင်ႉၼႆ။ ယွၼ်ႉပိူဝ်ႈဝႃႈ လွတ်ႈၽႄးပိူၼ်ႈတေၶႃႈတၢႆသေ တေလႆႈၺႃးၶင်ၶွၵ်ႈ ၵွၺ်းလႄႈ ၸူမ်းႁွင်ႉၽဵင်းႁိုဝ် ဢမ်ႇၼၼ်ၵေႃႈ ထိုင်မိူဝ်ႈ ယၢမ်းၸိူင်ႉႁိုဝ်ၵေႃႈယဝ်ႉ ဢမ်ႇလႆႈယွမ်းတေႃႇ ပူဝ်ႇဢွင်ႇၵျီးၶဝ်လႄႈ ဢဝ် ၵုင်ႇဢဝ်မုၼ်ႁင်းမၼ်းသေ ႁွင်ႉၽဵင်းႁိုဝ် ၼႆတႄႉ တၢမ်တူဝ်ၸဝ်ႈမၢၼ်ႇၾႃႉၵွၺ်းတေႁူႉလႆႈ။ ႁူဝ်သိုၵ်းလူင်ၾၢႆႇၸွပ်ႇၶၢဝ်ႇ ၵေႃႉပႂ်ႉယၢမ်းယူႇတႄႉ လႆႈငိၼ်းသဵင်ၽဵင်းၸဝ်ႈၾႃႉလူင် ႁွင်ႉလႄႈ ၼႂ်းၸႂ်မၼ်းၵေႃႈ ၸူမ်းမႃးလူဝ် လူဝ်၊ မွင်မႃးလူဝ်လူဝ်။
1962 လိူၼ်မၢၶျ်ႉ 2 ဝၼ်း မိူဝ်ႈၸုမ်းပူဝ်ႇၼေႇဝိၼ်းၶဝ် သိမ်းဢႃႇၼႃႇၼၼ်ႉ ၶဝ်ၺွပ်းဢဝ် ၸဝ်ႈၾႃႉတႆးတင်းသဵင်ႈသေ တႃႉ ဝႆႉၵိုတ်းဝႆႉသီႇၵေႃႉ။ ၶဝ်ၸိူဝ်းၼႆႉၸမ်း- (1)ၸဝ်ႈၾႃႉလူင်တွင်ႇပႅင်ႇ(လွႆလူင်ၼမ်ႉသၼ်ႇ)ၸဝ်ႈၶုၼ်ပၢၼ်းၸိင်ႇ၊
(2)ၸဝ်ႈၾႃႉလူင်သီႇပေႃႉ ၸဝ်ႈၵျႃႇသႅင်ႇ၊
(3)ၸဝ်ႈၾႃႉလူင်သႅၼ်ဝီႁွင်ႇ ၸဝ်ႈႁူမ်ႇၾႃႉ၊ ႁူဝ်ပဝ်ႈၵဝ်ႇလူင်ပွင်ၸိုင်ႈမိူင်းတႆး၊
(4)ၸဝ်ႈၾႃႉလူင်မိူင်းသူႈ ၸဝ်ႈမၢၼ်ႇၾႃႉ၊ ၵႅမ်ႁူဝ်ပဝ်ႈၵဝ်ႇလႄႈ ၶုၼ်ၽွင်းၵဝ်ႇၾၢႆႇၼႂ်းမိူင်း မိူင်းတႆး ၼႆယဝ်ႉ။ ၼႂ်းၼၼ်သီႇၵေႃႉၼႆႉ တပ်ႉသိုပ်းမၢၼ်ႊႁွင်ႉလွၵ်ႇငိူတ်ႈတီႈၸဝ်ႈၾႃႉသီႇပေႃႉ ၸဝ်ႈၵျႃႇသႅင်ႇ လႄႈ ၸဝ်ႈၾႃႉမိူင်းသူႈ ၸဝ်ႈ
မၢၼ်ႇၾႃႉ ၶႃသွင်ၵေႃႉသေ တဵၵ်းႁႂ်ႈလူင်းလၢႆးမိုဝ်း တႃႇၶၢႆၵိၼ်မိူင်းတႆး။ ၵူၺ်းၵႃႈ ၶႃသွင်ၵေႃႉဢမ်ႇလႆႈလူင်းလၢႆးမိုဝ်းမႃး။ ၸုမ်းပူဝ်ႇၼေႇ ဝိၼ်းၶဝ် ၶႃႈတၢႆ ၸဝ်ႈၵျႃႇသႅင်ႇသေ ဢဝ်ႁၢႆပႅတ်ႈ။ ယဝ်ႉၵေႃႈ မိူဝ်ႈ 1962 လိူၼ်မၢၶျ်ႉ 5 ဝၼ်းၼၼ်ႉ ဢဝ်ၸဝ်ႈမၢၼ်ႇၾႃႉယဵတ်ႈ သႂ်ႇၼႂ်းၶွၵ်ႈ။ ၸဝ်ႈၾႃႉလူင်သွင်ၵေႃႉ ဢၼ်ၵိုတ်းထႅင်ႈယူႇၼၼ်ႉတႄႉ ဢမ်ႇၺႃးတၢမ်ႇဢီႈသင်။ သဵင်ႈၵၢမ်ႇၼွၼ်းၽႄးၵႂႃႇ တီႈႁေႃႁိူၼ်းၶဝ် ၼႂ်းဝဵင်းယၼ်ႇၵုင်ႇၼၼ်ႉၵွၺ်း။
မိူဝ်းၼႃႈထႃႈပၢႆမႃး လွၵ်းသိူင်ႇလပ်ႉပိုၼ်း ဝၼ်းလိုၼ်းသုတ်း ၶွင်ၸဝ်ႈၾႃႉလူင်သီႇၵေႃႉၼၼ်ႉ တေမီးၽႂ်မႃးပိုတ်ႇၼေ ႁႂ်ႈပိူၼ်ႈ တင်းလၢႆႁူႉၸွမ်းလႆႈ။
ၸဝ်ႈမၢၼ်ႇၾႃႉတႄႉ လႆႈလွတ်ႈဢွၵ်ႇၶွၵ်ႈၶင်မႃး မိူဝ်ႈပီႊ 1968 သေ သဵင်ႈၵၢမ်ႇၼွၼ်းၽႄးၵႂႃႇ တီႈႁေႃမိူင်းသူႈ ဝဵင်းတွင်ႇ ၵျီး မိူဝ်ႈ 1977 လိူၼ်ဢေႃးၵၢသ်ႉ 7 ဝၼ်းယူႇယဝ်ႉ။ (သုတ်းယဝ်ႉ) ၽိုၼ်ဢိင် ¶ သႅၼ်ပၢႆး သွႆႉ(2) မၢႆ(8,9,10) 2014 ၼီႊ။ (TNT=The Notorious Tai) ၶိုၼ်းႁဵတ်းပဵၼ်ပပ်ႉ ။
(ပိၼ်ႇတႅမ်ႈပဵၼ် Unicode) မိူဝ်ႈ 1/July/2017


text:
မိူဝ်ႈၸုမ်းဢူၺ်းလီပွတ်းႁွင်ႇၶဝ်ႈယိုဝ်းပၢင်လွင်း ၼႂ်းဝဵင်းမူႇၸေႊၼၼ်ႉ ႁၢၼ်ႉတေႃႇဝၼ်းမိူဝ်ႈၼႆႉ ၵူၼ်းလူႉတၢႆၵႂႃႇ တင်းမူတ်း မီး 20 ၵေႃႉ၊ မၢတ်ႇၸဵပ်းႁိမ်း 30 ၵေႃႉ ဝႃႈၼႆ။
ဝၼ်းတီႈ 12/05/2018 တပ်ႉသိုၵ်း TNLA ၶဝ်ႈလူမ်ႇယိုဝ်း သိုၵ်းလူင်ပွင်ၸိုင်ႈမၢၼ်ႈ၊ ပလိၵ်ႈ လႄႈ တပ်ႉ ပျီႇတူႉ ၸိတ်ႉ တီႈၶူဝ်ၼမ်ႉပေႃႈ၊ တႃႈႁိူဝ်းၼွင်ယၢင်း လႄႈ ဢိၵ်ႇထႅင်ႈလၢႆတီႈ ၼႂ်းၸႄႈဝဵင်းမူႇၸေႊ ၸိုင်ႈတႆး ပွတ်းႁွင်ႇ။ ၼႂ်းဝၼ်းလဵဝ်ၵူၺ်း မီးၵူၼ်းလူႉတၢႆ 19 ၵေႃႉ မၢတ်ႇၸဵပ်း 27 ၵေႃႉ တၢႆထႅင်ႈၵေႃႉၼိုင်ႈလႄႈ ၵူၼ်းတၢႆမီးထိုင် 20 ၵေႃႉယဝ်ႉ ဝႃႈၼႆ။
ၸၢႆးမၢဝ်း ၵူၼ်းပိုၼ်ႉတီႈ ၼႂ်းၸႄႈဝဵင်းမူႇၸေႊ လၢတ်ႈတီႈၽူႈတွႆႇႁွၵ်ႈဝႃႈ “ လႆႈႁူႉဝႃႈ ၵူၼ်းမၢတ်ႇၸဵပ်းၼၼ်ႉ လႆႈလူႉ တၢႆထႅင်ႈၵေႃႉၼိုင်ႈ။ တေႃႈလဵဝ် ၵူၼ်းမိူင်းၸႄႈဝဵင်းမူႇၸေႊႁဝ်းၶႃႈ တိုၵ်ႉဢွၼ်ၵၼ် တိုၼ်ႇသၢၼ်ႈၵၼ်ဝႆႉယူႇ။ ၵမ်ႈ ၽွင်ႈလႆႈငိၼ်းၶၢဝ်ႇၵၢင်လၢႆသေဝႃႈ သိုၵ်းၸုမ်းၼႆႉ ၸုမ်းၼၼ်ႉ ႁွတ်ႈၽႅဝ်ဝႆႉ တၢင်းပွတ်းတွၼ်ႈၼၼ်ႉ တွၼ်ႈၼႆႉ ႁဵတ်းၼႆသေ ၵူၼ်းမိူင်းႁဝ်းၶႃႈ ဢွၼ်ၵၼ်ၵူဝ်။ မွၵ်ႈ 7-8 မူင်း ၵၢင်ၶမ်ႈၵေႃႈ ၵူၼ်းမိူင်း ဢွၼ်ၵၼ် ပိၵ်ႉၾႆးသေ ၼွၼ်းၶႃႈယဝ်ႉ။ ၸွမ်းၵိဝ်ႇၵေႃႈ မီးယေး(ပလိၵ်ႈ/သိုၵ်း) ၶဝ်ၵူၺ်းယဝ်ႉ” ဝႃႈၼႆ။
ၵဵဝ်ႇလူၺ်ႈလွင်ႈပၢင်တိုၵ်းၼႆႉသေ တီႈသိုဝ်ႇၶၢဝ်ႇမိတ်ႊၸီႊမ ဢွၵ်ႇဝႆႉဝႃႈ ယူႇတီႈတၢင်းၾၢႆႇလူင်ပွင်ၸိုင်ႈ ပိုၼ်ၽၢဝ်ႇ ဢွၵ်ႇဝႆႉ လွင်ႈၵူၼ်းလူႉတၢႆလႄႈ မၢတ်ႇၸဵပ်း။ ၵူၼ်းဢၼ်လႆႈလူႉတၢႆ တင်းမူတ်း 19 ၵေႃႉ၊ မၢတ်ႇၸဵပ်း 27 ၵေႃႉ။
ဢူးတွင်းထုၼ်း ၽူႈၸွႆႈထႅမ်ၵူၼ်းထူပ်းၽေးၵိုင်ႉၵၢင်ႉ ၼႂ်းၸႄႈဝဵင်းမူႇၸေႊ လၢတ်ႈတီႈသိုဝ်ႇၶၢဝ်ႇမိတ်ႊၸီႊမဝႃႈ “ မိူဝ်ႈဢွၼ်တၢင်းတႄႉ ၵူၼ်းလူႉတၢႆ တင်းမူတ်းမီး 19 ၵေႃႉ။ ၽိူဝ်ႇသူင်ႇၵူၼ်းပဵၼ်ႁွတ်ႈၽႅဝ်တီႈႁူင်းယႃ ဝဵင်းလိူဝ်ႇၵေႃႈ လႆႈလူႉတၢႆထႅင်ႈၵေႃႉၼိုင်ႈ။ တေႃႈလဵဝ် ၵူၼ်းလႆႈလူႉတၢႆၵႂႃႇ ၽူႈၸၢႆး 18 ၵေႃႉ၊ ၼၢင်းယိင်း 2 ၵေႃႉ ႁူမ်ႈၵၼ်တင်း မူတ်း 20 ၵေႃႉ” ဝႃႈၼႆ။


text:
ၵူၼ်းယဵၼ်းပဵၼ်မႃၸွင်ႇမီးတႄႉ
ၵူၼ်းယဵၼ်းပဵၼ်မႃၵႂႃႇ ဢမ်ႇၼၼ် တူဝ်သတ်းဢၼ်မိူၼ်ၵူၼ်းၶိုင်ႈၼိုင်ႈ မႃၶိုင်ႈၼိုင်ႈၼၼ်ႉ ၸွင်ႇမီးတႄႉ?
ၶႅပ်းႁၢင်ႈမၢင်ၸိူဝ်းၼႆႉ ၽႄႈၸွတ်ႈၵႂႃႇၼိူဝ်ဢိၼ်ႇတႃႇၼႅတ်ႉဝႆႉတႄႉယဝ်ႉ။ ၶႅပ်းႁၢင်ႈမၢင်ၸိူဝ်းၼႆႉ ယွၼ်ႉပိူဝ်ႈမၼ်း ၽႄႈဝႆးပူၼ်ႉတီႈၼႃႇလႄႈ မၢင်ပွၵ်ႈပွၵ်ႈမႃး မၼ်းလုၵ်ႉတီႈလႂ်မႃးတႄႉတႄႉၼႆ သမ်ႉပေႃးဢမ်ႇၵိုင်ႉၵၢင်ႉလၢမ်းႁူႉလႆႈယဝ်ႉ။ ပိူင်လူင်မၼ်းတႄႉ ၶႅပ်းႁၢင်ႈလၢၵ်ႇလၢၵ်ႇလၢႆးလၢႆး၊ ဢၼ်လီၼိူဝ်ႉၽၢၼ်ႈသၢၼ်ႈတိုၼ်ႇၸွမ်းမၼ်းၼၼ်ႉ ၽႄႈဝႆးၼႃႇ သမ်ႉပေႃးတၢၼ်ႇၽႆးမႆႈပႃႇယဝ်ႉ။ မိူၼ်ၼင်ႇၶႅပ်းႁၢင်ႈတၢင်းၼိူဝ်ၼႆႉ ဢၼ်မိူၼ်မႃၶိုင်ႈၼိုင်ႈ ၵူၼ်းၶိုင်ႈၼိုင်ႈၼႆႉ ၽႄႈဝႆးတႄႉယဝ်ႉ။ ၶႅပ်းႁၢင်ႈမၼ်းၵေႃႈ ပဵၼ်ၶႅပ်းႁၢင်ႈတႄႉယဝ်ႉ၊ ၵူၺ်းၵႃႈ တူဝ်ဢၼ်မီးၼႂ်းၶႅပ်းႁၢင်ႈၼၼ်ႉ ပဵၼ်တူဝ်မီးၸႂ်တႄႉႁိုဝ် ဢမ်ႇၸႂ်ႈၼႆၼၼ်ႉ ပေႃးဢမ်ႇႁူႉငဝ်ႈႁူႉပၢႆမၼ်းၸိုင် ၸႅၵ်ႇၽႄလႆႈယၢပ်ႇတႄႉၼၼ်ႉယဝ်ႉ။
ပဵၼ်ၶႅပ်းႁၢင်ႈသင်?
ၶႅပ်းႁၢင်ႈတႄႉ တိုၼ်းဝႃႈ ပဵၼ်ၶႅပ်းႁၢင်ႈဢၼ်ထႆႇမႃးတီႈ ႁွင်ႈၼႄၽၢင်သေတီႈတီႈယဝ်ႉ။ ပဵၼ်ၶႅပ်းႁၢင်ႈဢၼ် တူဝ်သတ်းမႄႈ ဢၼ်မိူၼ်ၵူၼ်းၵေႃႈလူဝ်လူဝ် သတ်းၵေႃႈလူဝ်လူဝ်ၼၼ်ႉ တူဝ်ၼိုင်ႈ ပွႆႇပူၺ်ဝႆႉ (ဢမ်ႇၼုင်ႈၶူဝ်းသင်)။ မီးမၢၼ်ႇႁူယၢဝ်းယၢဝ်း မိူၼ်မူၵေႃႈလူဝ်လူဝ် မႃၵေႃႈလူဝ်လူဝ်ဝႆႉ။ ႁဝ်းဝႃႈ မိူၼ်ၵူၼ်းၶိုင်ႈၼိုင်ႈ မႃၶိုင်ႈၼိုင်ႈ ၼႆၵွၼ်လႃႈ။ ပဵၼ်ႁုၼ်ႇႁၢင်ႈ ဢၼ်မႄႈမၼ်းတိုၵ်ႉတိုၵ်းၼူမ်းလုၵ်ႈဢွၼ်ႇမၼ်းယူႇ။ ပေႃးတူၺ်းၸိုင် ၶူၼ်ၼိူဝ်ႉသၢၼ်ႈသၢၼ်ႈဝႆႉသႄႈ ၵွပ်ႈပိူဝ်ႈမိူၼ်တူဝ်တႄႉမၼ်းၵမ်းလဵဝ်ၼၼ်ႉယဝ်ႈ။
ဢပုမ်ႇဢၼ်ၵႆႉလႆႈငိၼ်း
ဢပုမ်ႇမၢႆၼိုင်ႈ
ၼႂ်းမိူင်းဢိတ်ႉသရေးၼၼ်ႉ မီးၽူႈၶူၼ်ႉၶႂႃႉပၢႆးသၢႆႊၶဝ်ၸုမ်းၼိုင်ႈ ႁႃႁၼ်ၸိူဝ်ႉသတ်းမႂ်ႇမႂ်ႇထႅင်ႈမဵဝ်းၼိုင်ႈ ၼႆယဝ်ႉ။ တူဝ်သတ်းၼၼ်ႉ မိူၼ်မႃၶိုင်ႈၼိုင်ႈ ၵူၼ်းၶိုင်ႈၼိုင်ႈ။ တီႈမိူင်းၶဝ်ၼၼ်ႉ သမ်ႉမီးၽူႈၵူၼ်းၸၢႆး ဢၼ်ပဵၼ်လုၵ်ႈၸၢႆးၽူႈႁဵတ်းၵၢၼ်မိူင်းၵေႃႉၼိုင်ႈ ၵႂႃႇၸွမ်းၽွၵ်ႇၸွမ်းတူဝ်သတ်းၼၼ်ႉလႄႈ ၸင်ႇလႆႈၵိူတ်ႇလုၵ်ႈမႃးၸိူင်ႉၼႆ ၼႆယဝ်ႉ။ တူဝ်သတ်းၼၼ်ႉ ၶဝ်တၢင်ႇၸိုဝ်ႈမၼ်းမၼ်း ၶျီႇမေႇရႃႇ ၼႆသေ ဢႃႇယုမၼ်းမီးမွၵ်ႈ သိပ်းၶူပ်ႇယဝ်ႉ။ မိူဝ်လဵဝ် ၽူႈၶူၼ်ႉၶႂႃႉၽၢႆႇပၢႆးသၢႆႊၶဝ် ဢဝ်တူဝ်သတ်းၸိူဝ်းၼႆႉ ၶင်ဝႆႉၼႂ်းႁွင်ႈႁူမ်ႇလူမ်ႈတီႈၼိုင်ႈ ၼႂ်းမိူင်းဢိတ်ႉသရေး ၼႆယဝ်ႉ။
ဢပုမ်ႇမၢႆသွင်
တီႈၼႂ်းမိူင်းမၢၼ်ႈတီႈၼိုင်ႈၼၼ်ႉ မီးလုၵ်ႈယိင်းသၢဝ်ၵေႃႉၼိုင်ႈ။ ၵွပ်ႈပိူဝ်ႈပေႃႈမႄႈ ၸွမ်းၸႂ်မၼ်းမႃးၸဵမ်လဵၵ်ႉလႄႈ မိူဝ်ႈယႂ်ႇမႃႈၵႃႈသုင်မႃးၼၼ်ႉ လုၵ်ႈယိင်းသၢဝ်ၵေႃႉၼႆႉ ဢမ်ႇမေႃထွမ်ႇၵႂၢမ်းပေႃႈမႄႈ၊ ဢမ်ႇႁူႉၵုင်ႇၵေးၸူးပေႃႈမႄႈ၊ ဢမ်ႇၼပ်ႉယမ်ပေႃႈမႄႈ၊ ၵႆႉလႃႇၵႆႉပွင်ႉ၊ ပၢၵ်ႇၸႃႉသဵင်ၸၢင်၊ သူပ်းၸႃးငႃးၽၢႆ၊ ၵႆႉတွပ်ႇၵႆႉထဵင်၊ ၵႆႉပေႃႉၵႆႉႁႅမ်ပေႃႈမႄႈမၼ်းၶိုၼ်းယဝ်ႉ။ ၵွပ်ႈပိူဝ်ႈၵၢမ်ႇဢၵုသူဝ်ႇဢၼ်ၼႆႉလႄႈ မီးဝၼ်းၼိုင်ႈ မၼ်းလႆႈယဵၼ်းပဵၼ်မႃၵႂႃႇၸၢတ်ႈၼႆႉတင်းလိပ်း ၼႆယဝ်ႉ။
ၸွင်ႇၸႂ်ႈလွင်ႈတႄႉႁိုဝ်?
ၶႅပ်ႈႁၢင်ႈၵေႃႈ ပဵၼ်ၶႅပ်းႁၢင်ႈဢၼ်တႄႉယဝ်ႉ။ ၼင်ႇဢၼ်လႆႈႁၼ်ယူႇၼၼ်ႉၵေႃႈ မီးတႄႉယဝ်ႉ။ ၵူၺ်းၵႃႈ ဢပုမ်ႇဢၼ်လႆႈငိၼ်းယူႇလႄႈ တင်းဢၼ်ၶႅပ်းႁၢင်ႈလႆႈႁၼ်ယူႇၼၼ်ႉတႄႉ ဢမ်ႇၵဵဝ်ႇသင်ၵၼ်သေဢိတ်း။ မၢင်ပွၵ်ႈပွၵ်ႈမႃးၵေႃႈ ၶႃႈယင်းလီၶႂ်ႈၶူဝ်ယူႇႁင်းၵူၺ်းလႃႈ။ ၽႂ်တၼ်းၵႂႃႇၶုၵ်းၸႂ်လႆႈမၼ်းသေ ဢဝ်ၶႅပ်းႁၢင်ႈၸိူဝ်းၼႆႉ မႃႈလွၵ်ႇၵၼ်မိူဝ်ႈလႂ်ၵေႃႈဢမ်ႇႁူႉယဝ်ႈ။ ၵေႃႉလႅၼ်ၵေႃႈ လႅၼ်တႄႉလႅၼ်ဝႃႈ ၵေႃႉယုမ်ႇၵေႃႈ ယုမ်ႇတႄႉယုမ်ႇဝႃႈ။ တီႈတႄႉတႄႉမၼ်းၸိုင် ၶႅပ်းႁၢင်ႈၼႆႉ ပဵၼ်ၶႅပ်းႁၢင်ႈႁုၼ်ႇႁၢင်ႈ ဢၼ်မေႃၶႅၵ်းႁုၼ်ႁၢင်ႈ ၸၢဝ်းၶိူဝ်းဢေႃႉသ်တြေးလီးယိူဝ်း ဢၼ်ၸိုဝ်ႈ Patricia Piccinini (ၵိူတ်ႇမိူဝ်ႈ 1965) ၼၼ်ႉ ၶႅၵ်းႁဵတ်းဝႆႉၼၼ်ႉယဝ်ႈ။ ႁုၼ်ႇႁၢင်ႈဢၼ်ၼႆႉတႄႉ မၼ်းၼၢင်း ၸႂ်ႉတိုဝ်း ဢၶရီႇလိၵ်ႉ (acrylic)၊ ၼင်သတ်း၊ ၶူၼ်ႁူဝ်ၵူၼ်း လႄႈ မႆႉသေ ၶႅၵ်းႁဵတ်းဝႆႉယဝ်ႉ။ မၼ်းၼၢင်းတၢင်ႇၸိုဝ်ႈ ႁုၼ်ႇၼႆႉဝႃႈ “The Young Family” ၼႆယဝ်ႉ။
ႁုၼ်ႇႁၢင်ႈၼႆႉ မၼ်းမၢႆထိုင်တီႈပွင်ႇသင်?
ႁုၼ်ႁၢင်ႈဢၼ်ၼႆႉ ၽႂ်ႁၼ်ၵေႃႈ လၢတ်ႈလႆႈၵမ်းလဵဝ်ယဝ်ႉ လွင်ႈဝႃႈမၼ်းပဵၼ်ႁုၼ်ႇႁၢင်ႈသတ်းၶိုင်ႈၼိုင်ႈ ၵူၼ်းၶိုင်ႈၼိုင်ႈ။ ဢၼ်မေႃၶႅၵ်းၶႂ်ႈမၢႆထိုင်ၼၼ်ႉတႄႉ သင်ၸိူဝ်ႉဝႃႈ ၸႂ်ႉတိုဝ်း DNA ၶွင်ၵူၼ်းသေ ၶူင်ဢွၵ်ႇသတ်းမႂ်ႇမႂ်ႇမႃးထႅင်ႈမဵဝ်းၼိုင်ႈ ၼႆၸိုင် ၸၢင်ႈတေပဵၼ်လႆႈယူႇ။ ၵူၺ်းၵႃႈ ၽၢင်ႁၢင်ႈဢၼ်တေဢွၵ်ႇမႃးၼၼ်ႉတႄႉ တေမိူၼ်ၼႆယဝ်ႉ ၽႂ်ႁၼ်ၵေႃႈ ၶူၼ်ၼိူဝ်ႉၶႂ်ႈသၢၼ်ႈသၢၼ်ႈ၊ ၼိူဝ်ႉၼင်ၶႂ်ႈၽၢၼ်ႈၽၢၼ်ႈဝႆႉ။ မေႃၶႅၵ်ႈၶႂ်ႈဢဝ် တၢင်းဝူၼ်ႉ လႄႈ တၢင်းႁူႉသိုၵ်ႇ ဢၼ်လႆႈႁၼ်ႁုၼ်ႇႁၢင်ႈဢၼ်ၼႆႉ ႁဵတ်းပဵၼ်ၶွင်ၾၢၵ်ႇ တွၼ်ႈတႃႇၶိူဝ်းၵူၼ်းၼႂ်းပၢၼ်မိူဝ်းၼႃႈ ၼႆၵေႃႈ ပဵၼ်လႆႈယူႇ။
ႁဵတ်းသင် ႁုၼ်ႇႁၢင်ႈၼႆႉ ၸိုဝ်ႈသဵင်လိုဝ်းလင်?
ဢၼ်ႁုၼ်ႇႁၢင်ႈၼႆႉ လႆႈၸိုဝ်ႈသဵင်ယႂ်ႇၵႂႃႇၼႆႉ ပိူင်ၼိုင်ႈၵေႃႈ ၵွပ်ႈပိူဝ်ႈမၼ်းမီးဝႆႉၼမ်ႉၼၵ်း ဢၼ်ႁဵတ်းႁႂ်ႈႁဝ်းၵူဝ်ၼၼ်ႉယဝ်ႈ။ ၼႆႉၸိုင် ပဵၼ်လွၵ်းလၢႆးပၢႆးမွၼ်းၼႂ်းပၢၼ်မႂ်ႇမဵဝ်းၼိုင်ႈၼႆၵေႃႈဝႃႈလႆႈ၊ မၼ်းၶူင်သၢင်ႈဢွၵ်ႇ လွင်ႈမႂ်ႇမႂ်ႇ ဢၼ်ၵူၼ်းတင်းလၢႆဢမ်ႇတွၼ်ႉဝူၼ်ႉဝႃႈမၼ်းမီးၼၼ်ႉယဝ်ႈ။ ၼမ်ႉၵတ်ႉပၢႆးမွၼ်းၼႆႉ ၶဝ်ႈပႃး 1) လုၵ်ႉတီႈသုၼ်သေ ႁဵတ်းႁႂ်ႈပဵၼ်မႃးသေလွင်ႈလွင်ႈ၊ 2) လုၵ်ႉတီႈသေလွင်ႈလွင်ႈသေ ႁဵတ်းႁႂ်ႈပဵၼ်ၵႂႃႇသုၼ် ၸိူဝ်းၼႆႉယဝ်။ တီႈၼႆႈၼႆႉ ပဵၼ်ၼမ်ႉၵတ်ႉ ဢၼ်ႁဵတ်းႁႂ်ႈသုၼ် ပဵၼ်မႃးသေလွင်ႈလွင်ႈၼၼ်ႉယဝ်ႈ။ မိူၼ်ၼင်ႇ ၸိူင်းငဝ်းတူင်ႉ Avatar ၸိူဝ်ႈၼႆႉၼၼ်ႉယဝ်ႈ။ ထႅင်ႈပိူင်ၼိုင်ႈၵေႃႈ ၵွပ်ႈပိူဝ်ႈႁုၼ်ႇႁၢင်ႈၼႆႉ မိူၼ်တူဝ်တႄႉမၼ်းၼႃႇၼၼ်ႉယဝ်ႈ။ ပေႃးဢမ်ႇႁူႉငဝ်ႈႁူႉပၢႆမၼ်းၸိုင် ပဵၼ်တူဝ်တႄႉႁႃႉ ပဵၼ်ႁုၼ်ႇၵူၺ်းႁႃႉၼႆ ၸႅၵ်ႇၽႄ သမ်ႉပေႃးဢမ်ႇလႆႈၼၼ်ႉယဝ်ႈ။
လူပ်းလင်
တူဝ်သတ်းဢၼ်မိူၼ်သတ်းၶိုင်ႈၼိုင်ႈ ၵူၼ်းၶိုင်ႈၼိုင်ႈၼၼ်ႉ ဢမ်ႇမီးတႄႉ။ ၶႅပ်းႁၢင်ႈတႄႉ ပဵၼ်ၶႅပ်းႁၢင်ႈတႄႉယူႇ။ ထႆႇမႃးဝႆႉတႄႉတႄႉယူႇ။ ၵူၺ်းၵႃႈ ၵႂႃႇထႆႇမႃးတီႈၼႂ်းႁွင်ႈၼႄႁုၼ်ႇႁၢင်ႈပၢႆးမွၼ်းတီႈၼိုင်ႈၵူၺ်း။ ၶႅပ်းႁၢင်ႈၸိူဝ်းၼႆႉ လုၵ်ႈတီႈၼႂ်းၵွင်ႈထႆႇသေ ဢဝ်တၢင်ႇၶိုၼ်ႈၼိူဝ်ဢိၼ်ႇတႃႇၼႅတ်ႉ၊ ၵေႃႉတၢင်ႇမၼ်းသမ်ႉ တၢင်ႇၶႅပ်းႁၢင်ႈလၢႆလၢႆၵူၺ်း သမ်ႉဢမ်ႇတႅမ်ႈလွင်ႈတၢင်းမၼ်းသႂ်ႇၸွမ်းလီလီ၊ ဢမ်ႇၼၼ် တႅမ်ႈလွင်ႈတၢင်းမၼ်းသႂ်ႇၸွမ်းလီလီယူႇသေတႃႉ ၵေႃႉတူၺ်းမၼ်း ဢမ်ႇမေႃလူႁႂ်ႈပွင်ႇၸႂ်လီလီလႄႈ ၸင်ႇလႆႈပဵၼ်ဢပုမ်ႇႁူဝ်ၼိုင်ႈယဝ်ႉႁူဝ်သွင်သေ လွၵ်ႇၵၼ်ယူႇတီႈၼိုင်ႈယဝ်ႉတီႈၼိုင်ႈႁဵတ်းၼႆယူႇ။
ႁၢင်ႈပႃႈတႂ်ႈၸိူဝ်ႉၼႆႉ ပဵၼ်ၼမ်ႉတိၼ်လၢႆးမိုဝ်း ၶွင် Patricia Piccinini ၵမ်ႈၽွင်ႈယဝ်ႉ


text:
သႅင်ၼုမ်ႇ- ၽူႈသိုဝ်ႇၶၢဝ်ႇ လၢတ်ႈဝႃႈ ပေႃးၵူၼ်းလူင်တႆး ၶႂ်ႈလႆႈလွင်ႈၽွမ်ႉႁူမ်ႈ တႄႉ လီလႆႈဝၢင်းပႅတ်ႈၸႂ်မႃႇၼ — ဝႃႈၼႆ။
“ ၽူႈၼမ်း Korea ႁွင်ႇလႄႈ ၽူႈၼမ်း USA ၼႆႉ ပဵၼ်ၽူႈၶဵၼ်လူင်ၵၼ်မႃး ၸဵမ်ပၢၼ်ၵွၼ်ႇပၢၼ်ဢွၼ်။ ယၢမ်း လဵဝ်ၶဝ်လႆႈမႃးႁူပ်ႉထူပ်းၵၼ်သေ တေသၢင်ႈလွင်ႈငမ်းယဵၼ်ၼႆ ၵေႃႈပဵၼ်ၼမ်ႉတွၼ်းဢၼ်လီဢၼ်ၼိုင်ႈ။ တွၼ်ႈတႃႇၵူၼ်းၶိူဝ်းတႆးႁဝ်းၶႃႈပဵၼ်ဢၼ်လီယိူင်ႈ။
တေႃႈၼင်ႇၽူႈၼမ်းႁဝ်းၶဝ်ယင်းတိုၵ်ႉမီးၸႂ်ႁၼ်ပုၼ်ႈလီသုၼ်ႇတူဝ်သေ ၶေႉၶဵင်ႇၵၼ်ယူႇၼႆတႄႉ တႃႇတေသၢင်ႈလႆႈ လွင်ႈၽွမ်ႉႁူမ်ႈတင်းၸၢဝ်းၶိူဝ်းၼႂ်းမိူင်းတႆးတႄႉတေဢမ်ႇငၢႆႈငၢႆႈ။ ၽူႈၶဵၼ်လုမ်ႈၾႃႉပေႃးပၢၵ်ႈပႅတ်ႈၸႂ်ပုၼ်ႈသုၼ်ႇတူဝ်ၽႂ်မၼ်းယဝ်ႉ ႁဵတ်းသင် ႁဝ်းၶႃႈၼင်ႇၵၼ်သမ်ႉ ဢမ်ႇပၢၵ်ႈပႅတ်ႈၸႂ်ပုၼ်ႈသုၼ်ႇတူဝ်ၽႂ်မၼ်းလႆႈ။
ပေႃးၵူၼ်းလူင်တိုၵ်ႉမီးၸႂ်ဢတ်ႉတ ၵူၼ်းဢွၼ်ႇၵေႃႈမီးၸႂ်ဢတ်ႉတ ႁင်းၽႂ်မၼ်းတႄႉ ယင်းတိုၵ်ႉႁၢင်ႇၵႆလွင်ႈၽွမ်ႉ ႁူမ်ႈယူႇ။ ပေႃးၶႂ်ႈလႆႈလွင်ႈၽွမ်ႉႁူမ်ႈလႄႈ လွင်ႈၽဵင်ႇပဵင်း ၼင်ႇၵူႈၵေႃႉမုင်ႈမွင်းၼၼ်ႉတႄႉ တေလႆႈတမ်းဝၢင်းပႅတ်ႈ ၸႂ်မႃႇၼ ၸႂ်ဢတ်ႉတ ၸင်ႇႁဝ်းၶႃႈတေႁွတ်ႈထိုင်လႆႈတီႈယိူင်းမၢႆ ၾႅတ်ႇတရႄႊ”။


text:
Tuesday, December 13, 2011
ဝၢႆးၼမ်ႉထူမ်ႈသေ ပိူတ်ႇၽုၺ်ႇၵၢၼ်ႁဵၼ်း
ၼမ်ႉလႆႈထူမ်ႈမိူင်းထႆး တွၼ်ႈၵၢင်သေ ဢၼ်ပဵၼ်ႁူင်းႁဵၼ်း လႄႈၸၼ်ႉၸွမ် လႆႈလူႉထုၵ်ႇၵိုတ်းလိုဝ်ႈဝႆႉ လွင်ႈၵၢၼ်ႁဵၼ်းၵၢၼ်သွၼ် ၸူဝ်ႈၶၢဝ်းဢေႃႈ။ ၸွမ်းလူၺ်ႈ ႁူင်းႁဵၼ်းလႄႈၸၼ်ႉၸွမ် ၵူႈတီႈတီႈ လႆႈပိူတ်ႇ ႁဵၼ်းၶိုၼ်းသေ ဢၼ်ပဵၼ်ၸၼ်ႉၸွမ် မႁႃၸူးလႃးႁဝ်းၶႃႈၼႆၵေႃႈ လႆႈတေႇပိူတ်ႇ ၵၢၼ်ႁဵၼ်းၵၢၼ်သွၼ်ၵႂႃႇ မိူဝ်ႈၼႆႉ ဝၼ်းထိ ႑႓/ ႑႒ / ႒႐႑႑ ၼႆႉၶႃႈဢေႃႈ။ ၸၼ်ႉၸွမ်မႁႃၸူလႃးၼႆႉ လႆႈထုၵ်ႇၼမ်ႉထူမ်ႈမႃး ၶၢဝ်းတၢင်း သွင်လိူၼ်ပၢႆသေထိုင်ဝၼ်းၼႆႉ ၼမ်ႉၵေႃႈလူတ်းႁႅင်ႈ လီငၢမ်းယဝ်ႉလႄႈ ဢၼ်ပဵၼ်သင်ၶတႆးၶဝ်ၸဝ်ႈ ၸိူဝ်းလႆႈၶိုၼ်ႈႁဵၼ်း တီႈၸၼ်ႉၸွမ်ၼႆႉၵေႃႈ လႆႈၵႂႃႇၸွႆႈထႅမ်၊ ပတ်းၽဵဝ်ႈ ၊ လၢင်ႉထူ ၊ၵဵပ်းသိမ်း ၶူဝ်းၶွင် ၸိူဝ်းဢၼ်လႆႈ ထုၵ်ႇၼမ်ႉထူမ်ႈ ၵႂႃႇၸိူဝ်းၼၼ်ႉၶႃႈဢေႃႈ။
လိူဝ်သေၼႆႉ ဢွၼ်ၵၼ်သိုပ်ႇတူၺ်းၶႅပ်းႁၢင်ႈ ဝၢႆးၽေးၼမ်ႉထူမ်ႈယဝ်ႉၵႂႃႇၼၼ်ႉသေၵမ်းၶႃႈĳ
Posted by T.S.A
Subscribe to: Post Comments (Atom)


text:
ပၢႆးယူႇလီ
လွင်ႈဢၼ်ႁဵတ်းႁႂ်ႈ ၵူၼ်းႁဝ်းပေႃးလႆႈယူႇလီႁႅင်းၼႆႉ ငဝ်ႈမၼ်းပဵၼ်(ဢႃႇႁႃႇရ)တၢင်းၵိၼ်ထၢတ်ႈ လဵင်ႉၸႂ်ယဝ်ႉ။ ပိူဝ်ႈၼႆ မိူဝ်ႈၵိၼ်တၢင်းၵိၼ်ၼၼ်ႉ ထုၵ်ႇၵဵဝ်ႉဢွၼ်ႇဢွၼ်ႇသေ ၸင်ႇဢိုၼ်။ (ဢႃႇႁႃႇရ) တၢင်းၵိၼ် ဢၼ်မႅၼ်းမုၼ်းတွမ်လႄႈ ၽုၼ်ႇမုၵ်ႉၽွင်လိၼ် ၽုၵ်းတိူဝ်ႉသႂ်ႇၼၼ်ႉ ဢမ်ႇထုၵ်ႇလီၵိၼ်။ ပေႃးၵိၼ်မႅၼ်ႈ တၵ်းပဵၼ်တၢင်းပဵၼ်ယဝ်ႉ။
ဢႃႇႁႃႇရဢၼ်ၸၢင်ႊပၼ် ပဵၼ်ဢဵၼ်ပဵၼ်ႁႅင်းၸမ်း - ၼမ်ႉၼူမ်းဝူဝ်း၊ ၶႆႇၵႆႇ၊ ၽၵ်းယိူဝ်ႈၼၢင်း ၶဵဝ်၊ လုၵ်ႈမၢၵ်ႇလုၵ်ႈတႅင်၊ ႁူဝ်ထူဝ်ႇႁူဝ်မၼ်း တႄႇဢဝ်ၸိူဝ်းၼႆႉၵႂႃႇယဝ်ႉ။ၼမ်ႉသႂ်ၼမ်ႉလီၼမ်ႉသႅၼ်ႈၼမ်ႉမုတ်းၼႆႉပဵၼ်ပုၼ်ႈပၢင်ႈၵူၼ်းႁဝ်း တႃႇယူႇလီမီးႁႅင်းတေႉတေႉ။ ပေႃးဢမ်ႇလႆႈၵိၼ်ၼမ်ႉၸိုင် ၸူဝ်ႊသၢၵ်ႈၵေႃႈတၵ်းတေဢမ်ႇယၢဝ်းလႆႈ။ ပေႃးလႅတ်ႇမႆႈမႃးထၢတ်ႈၼမ်ႉ ၼႂ်း တူဝ် ၵူၼ်းႁဝ်းၼၼ်ႉ ၸိူမ်ႈပဵၼ်ႁိူဝ်ႇဢွၵ်ႇၵႂႃႇ။ ပိူဝ်ႈၼႆလႄႈၵူၼ်းႁဝ်းၼိူင်ႈဝၼ်းထုၵ်ႇလီၵိၼ်ၼမ်ႉ တီႈ ဢေႇသုတ်းမၼ်း သၢမ်ၵွၵ်း သီႇၵွၵ်းယူႇယဝ်ႉ။
လူမ်းၵတ်းလူမ်းယဵၼ်ၼႆၵေႃႈ ထႅမ်ပၼ်လွင်ႈယူႇလီပိူင်ၼိူင်ႈ။ ပေႃးဢမ်ႇမီးလူမ်း ဢမ်ႇၸၢင်ႊ ထူၺ်ႈၸႂ်။ ဢသၢၵ်ႈၵေႃႈတၵ်းတေဢမ်ႇယၢဝ်းလႆႈ။ ၼႂ်းလူမ်းၼၼ်ႉ မၼ်းပႃးထၢတ်ႈလူမ်းလဵင်ႉၸႂ်‘ဢွၵ်ႉသီႇ ၵျိၼ်ႇ’။ ပဵၼ်ထၢတ်ႈႁဵတ်းႁႂ်ႈလိူတ်ႈလူမ်းၼႂ်းတူဝ်ႁဝ်းၸိူဝ်းၼၼ်ႉ ၶိုၼ်းလီမႃးတေႉတေႉ။
သၢႆလႅတ်ႇဝၼ်းၼႆၵေႃႈထႅမ်ပၼ်လွင်ႈယူႇလီပိူင်ၼိူင်ႈ။ တူၺ်းဢဝ်တူၼ်ႈမႆႉတူၼ်ႈမွၵ်ႇၶဝ်ၵေႃႈႁူႉလႆႈ ယူႇ။ တူၼ်ႈဢွၼ်ႇတူၼ်ႈယႂ်ႇ လႂေ် ၵႃႈ ဝၢႆႇၸူးတႃဝၼ်းၵမ်ႈၼမ်။ ပေႃးဢမ်ႇလႆႈသၢႆလႅတ်ႇလႅင်းဝၼ်း ၶဝ် ဢမ်ႇယႂ်ႇလႆႈ။ ထၢတ်ႈဢၼ်မီးၼႂ်းသၢႆလႅတ်ႇတင်းလၢႆၼၼ်ႉ မၼ်းၸၢင်ႊႁဵတ်းႁႂ်ႈၼိူဝ်ႉၼင်ႁဝ်း ၵႅၼ်ႇၶႅင်မီး ႁႅင်းယဝ်ႉ။
ၽူႈလႂ်ၽႂ်သေဢမ်ႇဝႃႈ လီၼွၼ်းႁမ်ႉၸဝ်ႉ၊ လုၵ်ႉႁမ်ႉၸဝ်ႉယူႇယဝ်ႉ။ ၵူၼ်းလူင်ၼႆႉယေႈဝၼ်း ထုၵ်ႇလီၼွၼ်း ၸဵတ်းမူင်းတေႃႇပႅတ်ႇမူင်း။ လုၵ်ႈဢွၼ်ႇၸိုင်ၸွမ်းလူၺ်ႈၸူဝ်ႊၶူပ်ႇၶဝ်သေ ယိုင်ႈလဵၵ်ႉယိုင်ႈ ၶႅၼ်းလီၼွၼ်းႁိုင်ႁိုင်ယဝ်ႉ။ လုၵ်ႈဢွၼ်ႇၸူဝ်ႊၶူပ်ႇ(ဢသၢၵ်ႈ)12 ၶူပ်ႇထုၵ်ႇလီၼွၼ်း 10 ၸူဝ်ႊမူင်း၊ 2 ၶူပ်ႇ 12 ၸူဝ်ႊမူင်း၊ ၼိူင်ႈၶူပ်ႇ 14 ၸူဝ်ႊမူင်း၊ ႁူၵ်းလိူၼ် 16 ၸူဝ်ႊမူင်း၊ လုၵ်ႈဢွၼ်ႇလႅင်ၶဝ် 18 တေႃႇ 20 ၸူဝ်ႊမူင်းယဝ်ႉ။ သင်ႁဝ်းလႆႈၼွၼ်းဢိမ်ႇၸိုင်တၵ်းတေ ယူႇလီမီးႁႅင်းယဝ်ႉ။
ၽိုၼ်ဢိင်- ပပ်ႉလူႁဵၼ်း(မၢႆ-႑) ၼႃႈလိၵ်ႈ4


text:
ၶၢဝ်ႇၵၢၼ်မိူင်း
သင်ငူပ်ႉငီႉၵႄႈၶႆလႆႈပၼ်ႁႃ ၵၢၼ်ၶတ်းၶႂၢင်ႁႄႉႁၢမ်ႈ ပၢင်ႁူပ်ႉထူပ်းၵူၼ်းမိူင်း ဢွၼ်တၢင်းလႆႈယဝ်ႉ ၸင်ႇတေ သိုပ်ႇၸတ်း ပၢင်ၵုမ်လူင် ပၢင်လူင်ၼႆ ၽူႈၼမ်းၸၢဝ်းၶိူဝ်း 8-ၸုမ်းတႅပ်းတတ်း
- Details
- Created on 13 January 2018
- Written by တႆးလွတ်ႈလႅဝ်း
ယူႇတီႈပၢင်ၵုမ်ၶိုၵ်ႉ ၸုမ်းဢွၼ်ႁူဝ်ၼႃႈၵၢၼ်ငမ်းယဵၼ် (PPST) ဢၼ်ပဵၼ်ၸုမ်းၽူႈၼမ်း ၸုမ်းယိပ်းၵွင်ႈၵၢင်ႇၸၢဝ်းၶိူဝ်း 8-ၸုမ်း လူင်းလၢႆးမိုဝ်း NCA (EAOs-8 NCA) သေ လႆႈတႅပ်းတတ်းၵႂႃႇဝႃႈ ပိူဝ်ႈတႃႇတေၸတ်းႁဵတ်း ပၢင်ၵုမ်လူင် လွင်ႈငမ်းယဵၼ်မိူင်းႁူမ်ႈတုမ် ဢၼ်ပဵၼ် ပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ပွၵ်ႈၵမ်း-3 ႁႂ်ႈၶွတ်ႇယွတ်ႈ ထိုင်တီႈလႆႈၼၼ်ႉ ၽၢႆႇ EAOs-8 NCA တေသိုပ်ႇဢုပ်ႇဢူဝ်းငူပ်ႉငီႉ ၸွမ်းၽူႈမီးပုၼ်ႈၽွၼ်း ၸိုင်ႈမိူင်းၵႂႃႇထႅင်ႈ ၼႆယဝ်ႉ။
ပိူင်ၼိုင်ႈသွင်တၢင်း ၸွမ်းၼင်ႇၶၵ်ႉၵၢၼ် ၽေႃႇၼမ်ႉၽေႃႇတူဝ် လိၵ်ႈႁူမ်ႈမၢႆ NCA မီးၼၼ်ႉသေ တီႈဢၼ်မီးသုၼ်ႇ တေလႆႈႁဵတ်း ပၢင်ဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈ လႄႈ ပၢင်ႁူပ်ႉထူပ်းၵူၼ်းမိူင်းၼၼ်ႉ သမ်ႉဢမ်ႇမီးသုၼ်ႇ လႆႈၸတ်းႁဵတ်းလွတ်ႈလႅဝ်းသေ လႆႈထုၵ်ႇၶတ်းၶႂၢင်ႁႄႉႁၢမ်ႈပႃးလႄႈ တႃႇၵႄႈၶႆပၼ်ႁႃလွင်ႈၼႆႉၼႆႉ ၽၢႆႇ EAOs-8 NCA တေဢုပ်ႇဢူဝ်းငူပ်ႉငီႉ ၵႄႈၶႆႁႃၶေႃႈတွပ်ႇၵၼ်တင်း ၽူႈမီးပုၼ်ႈၽွၼ်းၸိုင်ႈမိူင်း ၵႂႃႇဢွၼ်တၢင်းယဝ်ႉၵွၼ်ႇ ပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ၼၼ်ႉၸင်ႇတေသိုပ်ႇၸတ်းႁဵတ်းဝၢႆးလင် ဝႃႈၼႆ။
မိူဝ်ႈၼႂ်းလိူၼ်-December ပီႊ-2017 ပူၼ်ႉမႃးၼၼ်ႉ ၽၢႆႇၶွင်ႇသီႇဢဝ်ၶိုၼ်းၸိုင်ႈတႆး (RCSS) လႆႈလူင်းႁူပ်ႉထူပ်းသပ်းလႅင်း လူင်ႈၼႃႈၼႄ ပေႃႈမႄႈၵူၼ်းမိူင်း ၸိူဝ်ႉၶိူဝ်းတႆး ၼႂ်းမိူင်းတႆး လႄႈ ၼႂ်းမိူင်းႁူမ်ႈ လၢႆလၢႆၸႄႈဝဵင်း ၸွမ်းၼင်ႇလိၵ်ႈႁူမ်ႈမၢႆ NCA မီးလႄႈ ၶေႃႈပၼ်ၶႂၢင်ႉလူင်ပွင်ၸိုင်ႈ သေတႃႉ ၵူၺ်းၵႃႈ မိူၼ်ၼင်ႇတီႈတူၼ်ႈတီး၊ ပၢင်လူင်၊ တႃႈၶီႈလဵၵ်း၊ ၵႃႇလိ လႄႈ ၵျွၵ်းမႄး ၸဵမ်ၵႂႃႇၸိူဝ်းၼႆ သမ်ႉလႆႈထုၵ်ႇတပ်ႉသိုၵ်းမၢၼ်ႈ ႁၢင်ႈသိုၵ်းၶဝ်ႈၶတ်းၶႂၢင်ႁႄႉႁၢမ်ႈ ဢမ်ႇၵႃး ဝၢႆးမႃးလူင်ပွင်ၸိုင်ႈၵေႃႈ လႆႈႁုပ်ႈယိုတ်းၶိုၼ်း ၶေႃႈပၼ်ၶႂၢင်ႉသေ ႁဵတ်းႁႂ်ႈလႆႈၵိုတ်းယင်ႉပႅတ်ႈ ၵၢၼ်ႁူပ်ႉထူပ်းၵူၼ်းမိူင်း ၵဵဝ်ႇလွင်ႈတႃႇပွင်ပဵၼ် ပၢင်ဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈ ၸိူဝ်ႉၶိူဝ်းတႆးၵႂႃႇယူႇယဝ်ႉ။
တႃႇဢုပ်ႇဢူဝ်းၵႄႈၶႆလွင်ႈၼႆႉ ၽၢႆႇၶွင်ႇသီႇဢဝ်ၶိုၼ်းၸိုင်ႈတႆး (RCSS) လႆႈတႅမ်ႈလိၵ်ႈယိုၼ်ႈၸူး ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇ လႄႈ ၽူႈၵွၼ်းသိုၵ်းမၢၼ်ႈသုင်သုတ်း ၸွမ်ၸိၵ်းသိုၵ်း မိၼ်းဢွင်ႇလၢႆႇ ဝႆႉသေတႃႉ ၵူၺ်းၵႃႈ ဢမ်ႇလႆႈႁပ်ႉၶေႃႈတွပ်ႇသင်ၶိုၼ်း တေႃႇထိုင်ဝၼ်း RCSS ပိုၼ်ၽၢဝ်ႇၶၢႆႉဝၼ်းပၢင်ဢုပ်ႇဢူဝ်း တီႈဝဵင်းလၢင်းၶိူဝ်း၊ ဝၼ်းၸတ်းႁဵတ်း ပၢင်ၵုမ်ၶိုၵ်ႉၶၢၵ်ႉ PPST လႄႈ တေႃႇဝၼ်းမိူဝ်ႈၼႆႉ၊ ယွၼ်ႉၼၼ် တႃႇတေႁပ်ႉဢဝ်ၶေႃႈသဵင် ၵၢင်ၸႂ်ၵူၼ်းမိူင်း တီႈပၢင်ႁူပ်ႉထူပ်းၵူၼ်းမိူင်း လႄႈ ပၢင်ဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈ ၸိူဝ်ႉၶိူဝ်းတႆးသေ သိုပ်ႇဢဝ်ဢုပ်ႇဢူဝ်းတၢင်ႇၼႄ ၼႂ်းပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ပွၵ်ႈၵမ်း-3 ၼၼ်ႉၵေႃႈ ဢမ်ႇၸၢင်ႈ။
ၸွမ်းၼင်ႇ ၶေႃႈတႅပ်းတတ်း ပၢင်ၵုမ် ၵဵပ်ႇၵပ်းလွင်ႈၼႃႈၵၢၼ် ၶေႃႈလႆႈၸႂ်လိၵ်ႈႁူမ်ႈမၢႆ ၵၢၼ်ၵိုတ်းယိုဝ်း ၸိုင်ႈမိူင်းပတ်းပိုၼ်ႉ (JICM) ပွၵ်ႈၵမ်း-6 မီးၼၼ်ႉသေ ပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ပွၵ်ႈၵမ်း-3 ၼႆႉ လႆႈတႅပ်းတတ်းမၵ်းမၼ်ႈ တေၸတ်းႁဵတ်း ၼႂ်းႁၢင်လိူၼ်-January 2018 ၼႆသေတႃႉ ၵူၺ်းၵႃႈ ၵဵဝ်ႇၶၵ်ႉတွၼ်ႈ ၵၢၼ်တေလႆႈ ၽေႃႇၼမ်ႉၽေႃႇတူဝ် လိၵ်ႈႁူမ်ႈမၢႆ NCA ဢၼ်ပဵၼ် ပၢင်ဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈ ၵူႈၸၼ်ႉၸၼ်ႉၼၼ်ႉ သမ်ႉတိုၵ်ႉၵိုတ်းဝႆႉယူႇထႅင်ႈလႄႈ ယူႇတီႈပၢင်ၵုမ်ၶိုၵ်ႉၶၢၵ်ႉ PPST ဢၼ်ၸတ်းႁဵတ်း ၼႂ်းဝၼ်းထီႉ 11-12 January 2018 တီႈဝဵင်းၵဵင်းမႆႇ ၸိုင်ႈထႆးသေ ၸင်ႇလႆႈတႅပ်းတတ်း တေသိုပ်ႇဢုပ်ႇဢူဝ်းငူပ်ႉငီႉ ၸွမ်းၽူႈမီးပုၼ်ႈၽွၼ်း ၸိုင်ႈမိူင်းၵႂႃႇထႅင်ႈ လူၺ်ႈဢမ်ႇပဵၼ်တၢင်းၵၢၼ် ၼႆယူႇယဝ်ႉ။
ပေႃးဢုပ်ႇဢူဝ်းငူပ်ႉငီႉၵၼ်သေ လႆႈၶေႃႈတွပ်ႇၵႄႈၶႆလႆႈပၼ်ႁႃ ဢၼ်ၶွင်ႉၶမ်ၼၼ်ႉ ဢွၼ်တၢင်းယဝ်ႉၵွၼ်ႇ ၸင်ႇတေၸတ်းႁဵတ်း ပၢင်ၵုမ်လူင် လွင်ႈငမ်းယဵၼ်မိူင်းႁူမ်ႈတုမ် ဢၼ်ပဵၼ် ပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ပွၵ်ႈၵမ်း-3 ဝၢႆးလင် ဝႃႈၼႆ။
ၸုမ်းယိပ်းၵွင်ႈၵၢင်ႇၸၢဝ်းၶိူဝ်း 8-ၸုမ်း ဢၼ်လူင်းလၢႆးမိုဝ်း လိၵ်ႈႁူမ်ႈမၢႆ ၵိုတ်းယိုတ်း လွင်ႈတိုၵ်းယိုဝ်း ၸိုင်ႈမိူင်းပတ်းပိုၼ်ႉ (NCA) မိူဝ်ႈဝၼ်းထီႉ 15 October 2015 ၸွမ်းၸုမ်းလူင်ပွင်ၸိုင်ႈ ပၢၼ်ၸွမ်ၸိုင်ႈၵဝ်ႇ ဢူးတဵင်းၸဵင်ႇဢွၼ်ႁူဝ်ၼၼ်ႉပႃး- ႁူမ်ႈတုမ်ၸိူဝ်ႉၸၢတ်ႈယၢင်း (KNU)၊ ၶွင်ႇသီႇဢဝ်ၶိုၼ်းၸိုင်ႈတႆး (RCSS)၊ မုၵ်ႉၸုမ်းပူတ်းပွႆႇ ၸိူဝ်ႉၸၢတ်ႈပဢူဝ်း (PNLO)၊ တပ်ႉသိုၵ်းယၢင်းၽိူၵ်ႇ ပွင်ၽွၼ်းပၢင် တီႇမူဝ်ႇၶရေႇသီႇ (DKBA)၊ တႅဝ်းႁူမ်ႈၸိူဝ်ႉၸၢတ်ႈၶျၢင်း (CNF)၊ ပႃႇတီႇပူတ်းပွႆႇ မိူင်းရၶႅင်ႇ (ALP)၊ ၸုမ်းၶွင်ႇသီႇငမ်းယဵၼ်ယၢင်းၽိူၵ်ႇ (KNU/KNLA-PC) လႄႈ တႅဝ်းႁူမ်ႈတီႇမူဝ်ႇၶရေႇသီႇ လုၵ်ႈႁဵၼ်းမိူင်းမၢၼ်ႈပတ်းပိုၼ်ႉ (ABSDF)။
တႆးလွတ်ႈလႅဝ်း


text:
ၸုမ်းၸၢဝ်းၶိူဝ်းယိပ်းၵွင်ႈၵၢင်ႇ EAO ဢၼ်လူင်းလၢႆးမိုဝ်းလိၵ်ႈႁူမ်ႈမၢႆၵိုတ်းတိုၵ်း NCA ဝႆႉၼၼ်ႉ တေပိုတ်ႇလုမ်း NCAS-EAO တီႈဝဵင်းလူင်တႃႈၵုင်ႈ။
ဝၼ်းသဝ်တီႈ 18/11/2017 ၶၢဝ်းယၢမ်း 3:45 မိၼိတ်ႉ၊ ယူႇတီႈ ၸုမ်းလူင်းလၢႆးမိုဝ်း NCA 8 ၸုမ်းသေ တေပိုတ်ႇလုမ်း ၼႂ်းဝဵင်းလူင်တႃႈၵုင်ႈ။ ဢွင်ႈတီႈပၵ်းလုမ်းၼႆႉ မီးႁိမ်းၸမ် လုမ်းၾၢႆႇသၢင်ႈလွင်ႈငမ်းယဵၼ် (NRPC) ၊ ပဵၼ်တိူၵ်ႈၶွင်လူင်ပွင်ၸိုင်ႈၵဝ်ႇ မၢႆ-6 သဵၼ်ႈတၢင်းသူၺ်ႇလီႇ၊ ၸႄႈဝဵင်းၵမ်ႇမႃႇယုတ်ႉ-ၼႆယဝ်ႉ။
“ပိူဝ်ႈတႃႇၶဝ်ႈႁူမ်ႈပၢင်ၵႅဝ်ႈပိုတ်ႇလုမ်းပွၵ်ႈၼႆႉ လႆႈၽိတ်ႈမွၵ်ႇ/ႁွင်ႉမွၵ်ႇထိုင်ဝႆႉ ၸုမ်းၽွင်းတၢင်လၢႆလၢႆမိူင်း။ ပိူင်လူင်မၼ်း 6 မိူင်းလူင် ဢၼ်ႁဵတ်းပဵၼ်လၵ်းထၢၼ် ၽူႈႁူႉႁၼ်ၸွမ်း မိူဝ်ႈလူင်းလၢႆးမိုဝ်း လိၵ်ႈၵိၼ်ၵႅၼ်ႇၵၢၼ်ၵိုတ်းယိုဝ်းတူဝ်ႈမိူင်း (NCA) ၊ မိူၼ်ၼင်ႇၸၢတ်ႈၸိုင်ႈလုမ်ႈၾႃႉ UN ၊ ၸိုင်ႈမိူင်းယူႊရွပ်ႊ EU ၊ မိူင်းၶႄႇ၊ ဢိၼ်ႊၻီႊယိူဝ်ႊ၊ ထႆး၊ ၵျပၢၼ်ႇ ၸိူဝ်းၼႆႉ”-ၸဝ်ႈၶိုၼ်းသႂ် ၸႂ်ယဵၼ် ၽူႈၵွၼ်းလုမ်း PI ဢၼ်ႁၢပ်ႇၵိုတ်ႉၼႃႈၵၢၼ် ၵမ်ႉထႅမ်လွင်ႈငမ်းယဵၼ်ၼႂ်းမိူင်း လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။
ၵဵဝ်ႇၵပ်းလွင်ႈၼႆႉ ပူၼ်ႉမႃးမိူဝ်ႈဝၼ်းတီႈ 14-15/11/2017 ၸုမ်းႁူမ်ႈသၢင်ႈၶၵ်ႉၵၢၼ်ငမ်းယဵၼ် (PPST) ၸတ်းပၢင်ဢုပ်ႇၵုမ် (ၵမ်းတီႈ 16) တီႈႁူင်းႁႅမ်းဢမူဝ်းရႃး တီႈၼႂ်းဝဵင်းၵဵင်းမႆႇ ၸိုင်ႈထႆး။ ပၢင်ၵုမ်ပွၵ်ႈၵမ်းၼႆႉ ၵူၼ်းၶိုၼ်ႈတင်းမူတ်းမီး 33 ၵေႃႉ၊ လႆႈၶေႃႈတႅပ်းတတ်း 15 ၶေႃႈ။ ၼႂ်း 15 ၶေႃႈၼႆႉ ၶေႃႈတီႈၼိုင်ႈ တႅပ်းတတ်းတေပိုတ်ႇလုမ်း EAO တီႈဝဵင်းတႃႈၵုင်ႈ။
လိူဝ်သေၼၼ်ႉ ၶေႃႈတႅပ်းတတ်းတၢင်ႇၶေႃႈ ပႃးဝႆႉမိူၼ်ၼင်ႇ- တေထတ်းသၢင်ၶိုၼ်း ၵဵဝ်ႇၵပ်းလွင်ႈ ၵၢၼ်ၽေႃႇၼမ်ႉၽေႃႇတူဝ် NCA ။ လွင်ႈၶေႃႈတူၵ်းလူင်း 37 ၶေႃႈ ဢၼ်တူၵ်းလူင်းမႃးၼၼ်ႉၵေႃႈ တေလႆႈတၢင်ႇလၢတ်ႈသပ်းလႅင်းၼႄၵူၼ်းမိူင်း ႁႂ်ႈၵူၼ်းမိူင်းလႆႈႁူႉၸွမ်းၵႂၢင်ႈၵႂၢင်ႈၶႂၢင်ၶႂၢင်သေ တုမ်ႉတွပ်ႇပၼ်ၵၢင်ၸႂ်ၶိုၼ်း။ ၵဵဝ်ႇၵပ်းလွင်ႈႁၢင်ႈႁႅင်းဝႆႉ တႃႇတေသိုပ်ႇတၢင်ႇၼႄ တီႈပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ၵမ်းထူၼ်ႈ 3 ဢၼ်တေၸတ်းတၢင်းၼႃႈၼႆႉ တင်းမူတ်းမီး 9 ႁူဝ်ၶေႃႈ-ၼႆယဝ်ႉ။
ၼႂ်း 9 ၶေႃႈၼၼ်ႉ- 1.လၵ်းၵၢၼ်ၵဵဝ်ႇလူၺ်ႈၸိုင်ႈမိူင်းႁူမ်ႈတုမ်။ 2.ဢႃႇၼႃႇၸိၵ်းၸွမ်။ 3.လွင်ႈၽဵင်ႇပဵင်းၵၼ်တင်း ၸိူဝ်ႉၶိူဝ်း။ 4.သုၼ်ႇလႆႈတႅပ်းတတ်းတူဝ်ၵဝ်ႇၶွင်ၸႄႈမိူင်း။ 5.လွင်ႈၶွတ်ႇၽွတ်ႈမိူင်းႁူမ်ႈတုမ်လႄႈၸႄႈမိူင်း။ 6.လွင်ႈၸႅၵ်ႇၽႄဢႃႇၼႃႇၼႂ်းၵႄႈၵၢင်ၸိုင်ႈမိူင်းႁူမ်ႈတုမ်လႄႈၸႄႈမိူင်း။ 7.သုၼ်ႇလႆႈၶဵၼ်ႇတႅမ်ႈပိူင်ငဝ်ႈပိုင်း ၸႄႈမိူင်း။ 8.လွင်ႈၵႅတ်ႇၶႄႁႄႉၵင်ႈသုၼ်ႇလႆႈၵူၼ်းၸုမ်းဢေႇ။ 9.လွင်ႈၶွတ်ႇၽွတ်ႈတပ်ႉ/ယႄးၸႄႈမိူင်း ၸိူဝ်းၼႆႉ-ၼႆယဝ်ႉ။
ၼႂ်း 9 ၶေႃႈၼႆႉ မိူဝ်ႈပၢင်ၵုမ်လူင်ပၢင်လူင်ပွၵ်ႈၵမ်း 2 ဢၼ်ၸတ်းႁဵတ်းၽွင်းႁၢင်လိူၼ်မေႊ 2017 ၼၼ်ႉၵေႃႈ လႆႈဢုပ်ႇဢၼ်မႃးၽွင်ႈယဝ်ႉ။ ၵူၺ်းၵႃႈ ဢၼ်ပႆႇယဝ်ႉတူဝ်ႈယင်းမီးၼမ်သေ တေသိုပ်ႇဢုပ်ႇထႅင်ႈ- လႆႈႁူႉၼင်ႇၼႆ။
ၼွၵ်ႈသေၼၼ်ႉ ၶေႃႈတႅပ်းတတ်းပၢင်ၵုမ် PPST ထႅင်ႈၶေႃႈၼိုင်ႈ ယင်းပၼ်ႁႅင်းၵမ်ႉထႅမ် UNFC, DPN လူင်းလၢႆးမိုဝ်း NCA ။ လၢတ်ႈဝႃႈ ပေႃးဝႃႈတေဢဝ်လၢႆးၵၢၼ်မိူင်းသေၵႄႈလိတ်ႈ ပၼ်ႁႃၵၢၼ်မိူင်း၊ သမ်ႉတေၶႂ်ႈတႄႇတင်ႈပူၵ်းပွင်ၸိုင်ႈမိူင်းႁူမ်ႈတုမ်ၾႅတ်ႊၻရႄႊၼႆၸိုင် ထိုင်ၶၢဝ်းယၢမ်းဢၼ်လီတီႈသုတ်းယဝ်ႉ တႃႇတေလူင်းလၢႆးမိုဝ်း NCA – ၼႆယဝ်ႉ။
ၶေႃႈမုၼ်း / ပၢင်လူင်


text:
ဝၼ်းတီႈ 15/11/2017 ယၢမ်းၵၢင်ၼႂ် ၽႅၼ်ႇလိၼ်ဝႆ ႁိမ်းၸႄႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇ တၢင်းႁႅင်း 4.2 ရိၵ်ႊတိူဝ်ႊ လွင်ႈလူႉသုမ်းမၢတ်ႇဢမ်ႇမီး။
ယူႇတီႈႁွင်ႈၵၢၼ်ၽွင်းလူင် တမ်းဝၢင်းတီႈယူႇလႄႈ ၸွႆႈထႅမ်ၵူၼ်းထူပ်းၽေး ပိုၼ်ၽၢဝ်ႇဢွၵ်ႇမႃး ၵဵဝ်ႇၵပ်းလွင်ႈ ၽႅၼ်ႇလိၼ်ဝႆၼႆႉ လွင်ႈလူႉသုမ်းမၢတ်ႇၸဵပ်းတၢႆ ဢမ်ႇမီးသင် ဝႃႈၼႆ။
လိူဝ်သေၼၼ်ႉ တၢင်းၾၢႆႇၸဵင်ႇႁွင်ႇဝၼ်းတူၵ်း ယၢၼ်ႇၵႆဝဵင်းၵဵင်းတုင် 27 လၵ်းၼၼ်ႉၵေႃႈ ယၢမ်းၵၢင်ၼႂ် 5:06 မူင်း ၽႅၼ်ႇလိၼ်ဝႆထႅင်ႈၵမ်းၼိုင်ႈ ဝႃႈၼႆ။
ၼႂ်းဝၼ်းတီႈ 09/11/2017 ၼႂ်းၸိုင်ႈတႆးပွတ်းဢွၵ်ႇ ၸႄႈဝဵင်းတႃႈၶီႈလဵၵ်း တင်း ၼႂ်းတိူင်းၸႄႈၵႅင်း ၸႄႈဝဵင်း မူင်ႇယႂႃႇ ယၢၼ်ၵႆ ၶၢဝ်းယၢမ်း လၢႆၸူဝ်ႈမူင်း ၽႅၼ်ႇလိၼ်ဝႆသွင်တီႈ။ ထိုင်မႃး ဝၼ်းတီႈ 12/11/2017 ယၢမ်းၵၢင်ၼႂ် ၽႅၼ်ႇလိၼ်ဝႆ တၢင်းႁႅင်း 3.9 ရိၵ်ႊတိူဝ်ႊ ၼႂ်းတိူင်းဢေႊရႃႇဝႃႇတီႇ ဝႃႈၼႆ။
ၶေႃႈမုၼ်း / ပၢင်လူင်


text:
ၶၢဝ်ႇသုၼ်ႇလႆႈသုၼ်ႇပဵၼ်ၵူၼ်း
TNLA ၸႂ်ႉဢႃႇၼႃႇသိုၵ်း လွၵ်ႇငိူတ်ႈႁိမ်တီႈလိၼ် ၵူၼ်းမိူင်းဝုၺ်း ဢၢင်ႈသိမ်းဢဝ်တႄႇဝၢၼ်ႈမႂ်ႇ
- Details
- Created on 12 January 2018
- Written by တႆးလွတ်ႈလႅဝ်း
ႁူဝ်ပဝ်ႈ ဝၢၼ်ႈပၢင်ႁၢင်ႇ ဢၼ်ပဵၼ်ၽူႈမီးပုၼ်ႈၽွၼ်း ၼႂ်းၸုမ်းသိုၵ်းပလွင်ႈ (TNLA) ႁွင်ႉဢဝ်ႁႅင်းၵူၼ်း 10-ၵေႃႉပၢႆ ၶဝ်ႈၵႂႃႇၼႂ်းဝၢၼ်ႈမိူင်းဝုၺ်း ၸႄႈဝဵင်းၼမ်ႉၶမ်းသေ ဢထမ်ႇမတဵင်းယွၼ်းၵႃႈၶွၼ်ႇ တီႈလိၼ်သူၼ်ႁႆႈၼႃးၵူၼ်းဝၢၼ်ႈ ၼိုင်ႈဢေႇၵလႂ် ၼပ်ႉဢၢၼ်ႇႁူဝ်သႅၼ်ပျႃး တေႃႇပီႊ ပေႃးဢမ်ႇပၼ်လႆႈ တေႁုပ်ႈသိမ်းဢဝ်လၢႆသေ ႁဵတ်းတီႈတႄႇတင်ႈဝၢၼ်ႈမႂ်ႇ ၼႆယဝ်ႉ။
ၼႂ်းဝၼ်းထီႉ 09 January 2018 ၼၼ်ႉ ႁူဝ်ပဝ်ႈ ဝၢၼ်ႈပၢင်ႁၢင်ႇ ဢၢႆႈထုၼ်း (ႁွင်ႉ) ၵုၼ်ႉပီး ႁွင်ႉဢဝ်ႁႅင်းၵူၼ်း 10-ၵေႃႉပၢႆ လုၵ်ႉဝၢၼ်ႈပၢင်ႁၢင်ႇ လူင်းၵႂႃႇၼႂ်းဝၢၼ်ႈမိူင်းဝုၺ်း ၵႂႃႇၵဵပ်းယွၼ်းၶွၼ်ႇ တီႈလိၼ်သူၼ်ႁႆႈၼႃး ၸိူဝ်းမီးဝႆႉတီႈ ႁူဝ်ဝၢၼ်ႈမိူင်းဝုၺ်း-ၽၢႆႇတူၵ်းဝၢၼ်ႈပၢင်ႁၢင်ႇ၊ လွၵ်ႇငိူတ်ႈလၢတ်ႈဝႃႈ ၸဝ်ႈသူၼ် ၸိူဝ်းမီးဝႂ်တီႈလိၼ် တေလႆႈသႂ်ႇၶွၼ်ႇ တေႃႇပီႊ ၼိုင်ႈဢေႇၵလႂ် 70,000-ပျႃး၊ ၸိူဝ်းဢမ်ႇမီးဝႂ်တီႈလိၼ် တေလႆႈသႂ်ႇၶွၼ်ႇ 150,000-ပျႃး ၼႆသေ ႁဵတ်းပၢႆႉပုၵ်းၸပ်း တီႈႁိမ်းႁူဝ်ဝၢၼ်ႈမိူင်းဝုၺ်း ပႃးထႅင်ႈဝႃႈ ပဵၼ်တီႈလိၼ်ပၢင်ႁၢင်ႇပိူင်ႇ ၼႆယူႇယဝ်ႉ။
ၵူၼ်းမိူင်း ၼႂ်းပိုၼ်ႉတီႈ ဢမ်ႇၶႂ်ႈဢွၵ်ႇၸိုဝ်ႈ လၢတ်ႈဝႃႈ- ဢွၼ်ၼႃႈ ဢၢႆႈထုၼ်း ၽူႈၶဝ်ႈၸုမ်းသိုၵ်းလွႆ(ပလွင်ႈ) ပႆႇၵႂႃႇတီႈမိူင်းဝုၺ်းၼၼ်ႉ လႆႈသူင်ႇလိၵ်ႈ လွင်ႈတၢင်းယွၼ်းၶွၼ်ႇၵႂႃႇ မိူဝ်ႈဝၼ်းထီႉ 22 December 2017 ၼၼ်ႉဢွၼ်တၢင်း၊ ဝၢႆးၼၼ်ႉဝၼ်းထီႉ 05 January 2018 ၵႂႃႇလွၵ်ႇငိူတ်ႈယွၼ်းၶွၼ်ႇသူၼ်ၼဵင်ႈ တီႈၵူၼ်းဝၢၼ်ႈထႅင်ႈ၊ ဝၼ်းထီႉ-07 ၼၼ်ႉသမ်ႉ ၵႂႃႇၸၢင်ႈဢဝ် ၵႃးထုၺ်လိၼ် ၼႂ်းဝဵင်းၼမ်ႉၶမ်းသေ လူင်းၵႂႃႇထုၺ်ပႅတ်ႈ တီႈလိၼ်သူၼ် ၵူၼ်းဝၢၼ်ႈမိူင်းဝုၺ်းထႅင်ႈ၊ လွင်ႈၼႆႉ ၵူၼ်းမိူင်းလႆႈၵႂႃႇတိူင်ႇထိုင်တီႈ ၽၢႆႇတပ်ႉသိုၵ်းမၢၼ်ႈသေ ၸုမ်းသိုၵ်းပလွင်ႈၶဝ် ၸင်ႇၵိုတ်းၵႂႃႇၵမ်းၼိုင်ႈ။
ဝၼ်းထီႉ-09 ၼႆႉၶိုၼ်းမႃးလွၵ်ႇငိူတ်ႈထႅင်ႈယဝ်ႉ၊ ယိူင်းဢၢၼ်ႈၶဝ်တႄႉ ဢၢင်ႈၶႂ်ႈႁုပ်ႈသိမ်းဢဝ် တီႈလိၼ်သူၼ်ႁႆႈၼႃး ၵူၼ်းမိူင်း ၸိူဝ်းမီးႁိမ်းၸမ် ႁူဝ်ဝၢၼ်ႈမိူင်းဝုၺ်း မူတ်းမူတ်း၊ ၶႂ်ႈႁႂ်ႈပဵၼ်တီႈလိၼ်ၶဝ်ပိူင်ႇယိပ်း၊ လႆႈငိၼ်းဝႃႈ ၶဝ်ဢၢင်ႈဢဝ်တႄႇတင်ႈႁဵတ်းဝၢၼ်ႈမႂ်ႇ၊ လွင်ႈၼႆႉ ႁဵတ်းႁႂ်ႈၵူၼ်းမိူင်းဝုၺ်း ၸိူဝ်းပဵၼ်ၸဝ်ႈသူၼ်ၸဝ်ႈၼႃး လႆႈဢွၼ်ၵၼ်မႆႈၸႂ်ဝႆႉတေႉတေႉၶႃႈ၊ ပေႃးတေတေႃႇသူႈထဵင် ပဵၼ်တႄႉပဵၼ်ဝႃႈသမ်ႉ ၵွပ်ႈၵူၼ်းဝၢၼ်ႈ ဢမ်ႇမီးၵွင်ႈၵၢင်ႇလႄႈ လႆႈမႆႈၸႂ်ပႃးလွင်ႈႁူမ်ႇလူမ်ႈၽႂ်မၼ်း မိူဝ်ႈတေၵႂႃႇႁဵတ်းၵိၼ်ၵၢၼ်၊ ပၼ်ႁႃလွင်ႈၼႆႉ ၶႂ်ႈႁႂ်ႈၽၢႆႇၵဵဝ်ႇၶွင်ႈၶဝ် ၸွႆႈထႅမ်ၵႄႈလိတ်ႈပၼ် ဢိတ်းၼိုင်ႈ ဝႃႈၼႆ။
တီႈလိၼ်သူၼ်ႁႆႈၼႃး ဢၼ်မီးႁိမ်းႁူဝ်ဝၢၼ်ႈ မိူင်းဝုၺ်း ၸိူဝ်းၼႆႉ ပဵၼ်တီႈလိၼ်ၶွင်ၵူၼ်းဝၢၼ်ႈ မိူင်းဝုၺ်းမႃး ၸဵမ်မိူဝ်ႈပၢၼ်ပူႇပၢၼ်ယႃႈ လႆႈၽုၵ်ႇသွမ်ႈႁဵတ်းၵိၼ်ႁႃလဵင်ႉတွင်ႉမႃး ပီႊယၢဝ်းၶၢဝ်းႁိုင် ယဝ်ႉသေတႃႉ ၵူၺ်းၵႃႈထိုင်မႃး ၼႂ်းပီႊ-2012 ၽွင်းလူင်ပွင်ၸိုင်ႈမိူင်းၶႄႇ တႅၵ်ႈတီႈလိၼ် တႃႇၽင် တေႃႈလွတ်ႇၵႅတ်ႉသ် လႄႈ ၼမ်ႉမၼ်း ၼၼ်ႉ ႁူဝ်ပဝ်ႈ ဝၢၼ်ႈပၢင်ႁၢင်ႇ ဢၢႆႈထုၼ်း ဢၼ်ပဵၼ်ၽူႈမီးပုၼ်ႈၽွၼ်း ၸုမ်းသိုၵ်းပလွင်ႈ (TNLA) သမ်ႉၶႂ်ႈလႆႈၵႃႈသၢႆႈတႅၼ်းသေ လႆႈႁိမ်ၸိင်းမႃးတင်ႈတႄႇမိူဝ်ႈၼၼ်ႉလႄႈ ယၢမ်ႈလၢတ်ႈဝႃႈပဵၼ်တီႈလိၼ်ၶွင်မၼ်း ယဝ်ႉပွၵ်ႈၼိုင်ႈ ၵူၺ်းၵႃႈ ဝၢႆးၼၼ်ႉ ၽၢႆႇၵဵဝ်ႇၶွင်ႈ ၸုမ်းလူင်ပွင်ၸိုင်ႈ ၶိုၼ်းၵႂႃႇၵူတ်ႇထတ်းတူၺ်း ပိုၼ်းတီႈလိၼ်သေ ၸင်ႇလႆႈတႅပ်းတတ်းပၼ် ၸဝ်ႈၶွင်တႄႉ ဢၼ်ပဵၼ်ၵူၼ်းဝၢၼ်ႈမိူင်းဝုၺ်းၵႂႃႇသေ ပၼ်ႁႃလွင်ႈၼႆႉ လႆႈၵိုတ်းယင်ႉၵႂႃႇႁိုင်ယဝ်ႉသေတႃႉ ၵူၺ်းၵႃႈမိူဝ်ႈလဵဝ် ႁူဝ်ပဝ်ႈ ဝၢၼ်ႈပၢင်ႁၢင်ႇ ဢၢႆႈထုၼ်း ၶိုၼ်းၸႂ်ႉဢႃႇၼႃႇသိုၵ်း TNLA သေ သိုပ်ႇႁိမ်ၸိင်းဝႆႉထႅင်ႈ ၼႆယူႇယဝ်ႉ။
တႆးလွတ်ႈလႅဝ်း


text:
တပ်ႉသိုၵ်းမၢၼ်ႈ လႄႈတင်း ၸုမ်းသိုၵ်းရၶႅင်ႇ (AA) ပဵၼ်ပၢင်တိုၵ်းၵၼ် တီႈၼႂ်းၸႄႈဝဵင်းပူးတီးတွင်ႇ ၸႄႈမိူင်းရၶႅင်ႇ ထပ်းၵၼ်သွင်ဝၼ်း၊ ၽၢႆႇတပ်ႉသိုၵ်းမၢၼ်ႈ ၸႂ်ႉၶိူင်ႈမိၼ်တိုၵ်း Helicopter ပွႆႇမၢၵ်ႇယိုဝ်းၸွႆႈၼႆ AA ပိုၼ်ၽၢဝ်ႇၵၢဝ်ႇလၢတ်ႈ။
ပၢင်တိုၵ်း တပ်ႉသိုၵ်းမၢၼ်ႈ လႄႈ AA တႄႇပဵၼ်ၼႂ်းဝၼ်းထီႉ 18 November 2017 ယၢမ်းႁူဝ်ၶမ်ႈမွၵ်ႈ 16:00-မူင်း ၼႂ်းၼႃႈတီႈမၢႆ-1 AA ၸႄႈဝဵင်းပူးတီးတွင်ႇ၊ ဝၼ်းထီႉ-19 ယၢမ်းၵၢင်ၼႂ် 10:50-မူင်း တီႈဝၢၼ်ႈၼႁမ်း ၸႄႈဝဵင်းပူးတီးတွင်ႇ၊ ၽၢႆႇသိုၵ်းမၢၼ်ႈၸႂ်ႉပႃး ၶိူင်ႈမိၼ်တိုၵ်း Helicopter 2-လမ်း ပွႆႇမၢၵ်ႇယိုဝ်းၸွႆႈ တင်းႁိုင်မွၵ်ႈ ၶိုင်ႈၸူဝ်ႈမူင်းၼႆ ၽူႈတၢင်လၢတ်ႈ AA ၶၢႆႇသုၶ လၢတ်ႈတီႈသိုဝ်ႇၶၢဝ်ႇမၢၼ်ႈ။
လွင်ႈသွင်ၽၢႆႇပဵၼ်ပၢင်တိုၵ်းႁၢဝ်ႈႁႅင်းၶိုၼ်ႈၼႆႉ ၽၢႆႇ AA လၢတ်ႈဝႃႈ ယွၼ်ႉတပ်ႉသိုၵ်းမၢၼ်ႈ သိုပ်ႇၽိူမ်ႉထႅမ်ႁႅင်းသိုၵ်းၼမ်လၢႆ ၶဝ်ႈၼႂ်းပိုၼ်ႉတီႈ ပူးတီးတွင်ႇၼႆ၊ ၽၢႆႇၼိုင်ႈၵေႃႈ ယွၼ်ႉသိုၵ်းမၢၼ်ႈ ၶမ်ဝႆႉၼႂ်းပိုၼ်ႉတီႈၸိူဝ်းၼၼ်ႉလႄႈ ၸင်ႇၸႂ်ႉၶိူင်ႈမိၼ်ယိုဝ်းၸွႆႈ၊ ၵဵပ်ႇၵပ်းလွင်ႈတုမ်ႉတိူဝ်ႉ လႄႈ လွင်ႈတူၵ်းသုမ်းသွင်ၽၢႆႇတႄႉ မီးယူႇသေတႃႉ ၵူၺ်းၵႃႈ ၽၢႆႇလႂ်ၵေႃႈ ဢမ်ႇပႆႇပိုၼ်ၽၢဝ်ႇဢွၵ်ႇ သၢႆမၢႆႁႂ်ႈတႅတ်ႈတေႃး။
ၵဵဝ်ႇၵပ်းလွင်ႈ AA ၵၢဝ်ႇလၢတ်ႈဝႆႉဝႃႈ တပ်ႉသိုၵ်းမၢၼ်ႈ မီးလွင်ႈၸႂ်ႉၶိူင်ႈမိၼ် တိုၵ်းယိုဝ်းၸွႆႈၼႆၼၼ်ႉ ၸွမ်းၼင်ႇၵူၼ်းမိူင်းၼႂ်းပိုၼ်ႉတီႈ လၢတ်ႈတီႈသိုဝ်ႇၶၢဝ်ႇတႄႉဝႃႈ ၸွင်ႇသိုၵ်းမၢၼ်ႈ ၸႂ်ႉၶိူင်ႈမိၼ်ယိုဝ်းၸွႆႈ ဢမ်ႇယိုဝ်းၸွႆႈၼၼ်ႉတႄႉ ဢမ်ႇလႆႈႁူႉတႅတ်ႈတေႃး ၵူၺ်းၵႃႈ ယူႇတီႈၵႆတူၺ်းတႄႉ လႆႈႁၼ်ၶိူင်ႈမိၼ် ၽၢႆႇသိုၵ်းမၢၼ်ႈ မိၼ်ပၼ်ႇၸိူဝ်းၼၼ်ႉ ဝႆႉယူႇၼႆယဝ်ႉ။
ပၼ်ႁႃၵၢၼ်သိုၵ်း ၼႂ်းၵႄႈၵၢင် တပ်ႉသိုၵ်းမၢၼ်ႈ လႄႈ AA ဢၼ်လႆႈပဵၼ်ႁၢဝ်ႈႁႅင်းဝႆႉယူႇ ယၢမ်းလဵဝ်ၼႆႉ ယွၼ်ႉဝႃႈ မိူဝ်ႈဝၼ်းထီႉ 31 August 2017 ပူၼ်ႉမႃး ၽွင်းသိုၵ်းမၢၼ်ႈ သူင်ႇသၢႆသိုၵ်းၶဝ်ႈၼႂ်းပိုၼ်ႉတီႈ မိူင်းရၶႅင်ႇယူႇၼၼ်ႉ သမ်ႉလႆႈထုၵ်ႇ AA ၶဝ်ႈတိုၵ်းယိုဝ်း ၸွမ်းတၢင်းလႄႈ ႁဵတ်းႁႂ်ႈၽူႈမီးၸၼ်ႉ လႄႈ သိုၵ်းႁၢၼ် ၽၢႆႇသိုၵ်းမၢၼ်ႈၵမ်ႈၽွင်ႈ လႆႈလူႉတၢႆၵႂႃႇ ဝၢႆးၼၼ်ႉၽၢႆႇသိုၵ်းမၢၼ်ႈၵေႃႈ လႆႈပိုၼ်ၽၢဝ်ႇဝႆႉဝႃႈ တေၶိုၼ်းတုမ်ႉတွပ်ႇတိုၵ်းယိုဝ်း AA ၵႂႃႇ ႁႂ်ႈထိုင်တီႈၼႆသေ တႄႇၼၼ်ႉမႃး သွင်ၽၢႆႇလႆႈပဵၼ်ပၢင်တိုၵ်းၵၼ်ၶိူဝ်းယႂ်းၶိုၼ်ႈ။
ၸုမ်းသိုၵ်းရၶႅင်ႇ (AA) ၼႆႉ လႆႈမီးလွင်ႈတူင်ႉၼိုင်ဝႆႉ ၼႂ်းၸႄႈမိူင်းရၶႅင်ႇ ၵမ်ႈၽွင်ႈ လႄႈ တီႈၼႂ်းၸႄႈမိူင်းၶျၢင်း ၵမ်ႈၽွင်ႈ ႁူမ်ႈပႃးၼႂ်းၸႄႈဝဵင်းပလႅတ်ႉဝ သေယဝ်ႉ ၶဝ်ႈပႃးပဵၼ်လုၵ်ႈၸုမ်း ဢူၺ်းလီပွတ်းႁွင်ႇ 7-ၸုမ်းဝႆႉ ၸုမ်းၼိုင်ႈသေ ႁူမ်ႈၵၼ်ၶွတ်ႇၽွတ်ႈ ၶိုၼ်ႈမႃး ၶွမ်ႇမတီႇ ဢုပ်ႇဢူဝ်းငူပ်ႉငီႉၵၢၼ်မိူင်း မိူင်းႁူမ်ႈတုမ် (FPNCC) ဢၼ်လူင်ပွင်ၸိုင်ႈမၢၼ်ႈ လႄႈ တပ်ႉသိုၵ်းမၢၼ်ႈ ဢမ်ႇယွမ်းႁပ်ႉ ၼၼ်ႉယူႇယဝ်ႉ။
ၶေႃႈမုၼ်း / တႆးလွတ်ႈလႅဝ်း


text:
ပၢင်ၵုမ်ၽွင်းလူင်ၽၢႆႇၼွၵ်ႈမိူင်း ဢေးသျႃး-ယူးရူပ်ႉ ပွၵ်ႈၵမ်း-13 (13th ASEM Foreign Ministers' Meeting) ၼႆႉ မိူင်းႁူမ်ႈတုမ်မျၢၼ်ႇမႃႇ ႁပ်ႉႁဵတ်းၸဝ်ႈႁိူၼ်းသေ လႆႈၸတ်းႁဵတ်းၵႂႃႇတီႈ MICC-1 ၼေႇပျီႇတေႃႇ မိူဝ်ႈၼႆႉ၊ မီးၽူႈၼမ်း/ၽွင်းလူင်ၼႂ်း 51-မိူင်း ဢိၵ်ႇၽူႈၼမ်း ၸုမ်းၽူႈၼမ်းၼႂ်း ASEAN လႄႈ ၶွမ်ႇမသျိၼ်ႇမိူင်းယူးရူပ်ႉ ၶဝ်ႈႁူမ်ႈ။
ပၢင်ၵုမ် ASEM (Asia–Europe Meeting) ပွၵ်ႈၵမ်း-13 ၼႆႉ တႄႇၸတ်းႁဵတ်းၵႂႃႇ မိူဝ်ႈၼႆႉ ဝၼ်းထီႉ 20 November 2017 ယၢမ်းၵၢင်ၼႂ်သေ တေၸတ်းႁိုင်သွင်ဝၼ်း တေႃႇထိုင်ဝၼ်းထီႉ-21 ဢုပ်ႇဢူဝ်းၵၼ်ၵဵဝ်ႇၵပ်း လွင်ႈတေႁူမ်ႈၵၼ်ပွင်သၢင်ႈ ၵၢၼ်မိူင်း၊ ပၢႆးမၢၵ်ႈမီး၊ တူင်ႇဝူင်းၵူၼ်း၊ လွင်ႈၾိင်ႈငႄႈၾိင်ႈထုင်း လႄႈ လွင်ႈပၢႆးပၺ်ႇၺႃႇ ၼႂ်းၵႄႈၵၢင် ဢႃႇသျႃႉ-ယူးရူပ်ႉ ၼႆယဝ်ႉ။
ၼႂ်းပၢင်ၵုမ်ၼၼ်ႉ မီးၽူႈၶဝ်ႈၸုမ်း ASEAN(ဢႃႇသီႇယႅၼ်ႇ) 10-မိူင်း၊ ၽူႈၶဝ်ႈၸုမ်း ၸၢတ်ႈၸိုင်ႈယူးရူပ်ႉ 28-မိူင်း၊ ၽူႈၶဝ်ႈၸုမ်း ဢေးသျႃးပွတ်းႁွင်ႇ-ပွတ်းၸၢၼ်း 11-မိူင်း လႄႈထႅင်ႈ 2-ၸိုင်ႈမိူင်း ႁူမ်ႈတင်းမူတ်း 51-မိူင်း ၶဝ်ႈႁူမ်ႈဢုပ်ႇဢူဝ်း၊ ၼွၵ်ႈသေၼၼ်ႉ မီးၽူႈၼမ်း ၼႂ်းလုမ်းၽူႈၼမ်းၼႂ်း ASEAN လႄႈ ၶွမ်ႇမသျိၼ်ႇမိူင်းယူးရူပ်ႉ ဢၼ်ပဵၼ်ၸုမ်းၵဵဝ်ႇလွင်ႈ တူင်ႇဝူင်းပိုၼ်ႉတီႈ ၵေႃႈၶဝ်ႈႁူမ်ႈၸွမ်းမိူၼ်ၵၼ် ဝႃႈၼႆ။
မိူၼ်ၼင်ႇ ၼႂ်းဝၼ်းထီႉ 17-19 November 2017 ပူၼ်ႉမႃးၼၼ်ႉၵေႃႈ မိူင်းႁူမ်ႈတုမ်မျၢၼ်ႇမႃႇ လႆႈႁပ်ႉႁဵတ်းၸဝ်ႈႁိူၼ်း ပွၵ်ႈထီႉၼိုင်ႈသေ ၸတ်းပဵၼ်ပၢင်ၵုမ် ၽူႈၼမ်းၸိၵ်းၸွမ်တၢင်းၵၢၼ် (ASEM Senior Official’s Meeting) ဢၼ်ၵဵဝ်ႇၶွင်ႈၵၼ်တင်း ပၢင်ၵုမ်ၽွင်းလူင်ၽၢႆႇၼွၵ်ႈမိူင်း ဢေးသျႃး-ယူးရူပ်ႉ (ASEM Foreign Ministers' Meeting) ၼႆႉၵႂႃႇ တီႈ MICC-2 ၼေႇပျီႇတေႃႇ မိူၼ်ၵၼ်။
တီႈပၢင်ၵုမ် ၽူႈၼမ်းၸိၵ်းၸွမ်တၢင်းၵၢၼ် ၼၼ်ႉၵေႃႈ မီးၽူႈၼမ်း ၼႂ်းလုမ်းၽူႈၼမ်းၼႂ်း ASEAN လႄႈ ၶွမ်ႇမသျိၼ်ႇမိူင်းယူးရူပ်ႉ ဢၼ်ပဵၼ်ၸုမ်းၵဵဝ်ႇလွင်ႈ တူင်ႇဝူင်းပိုၼ်ႉတီႈ မိူၼ်ၼင်ႇ မိူင်းဢေႃးသတြေးလျ၊ ပင်းၵလႃးတိတ်ႉသ်၊ ပူႇၵေးရီးယႃး၊ တဵၼ်းမၢၵ်ႉ၊ ၾိၼ်ႇလႅၼ်၊ ဢိၼ်ႇတူဝ်ႇၼီးသျႃး၊ လၢဝ်း၊ ပႃႇၵိသ်ႉတၢၼ်ႇ၊ ပူဝ်ႇလႅၼ်၊ ၾိလိပ်းပိၼ်း၊ ဢိင်ႇၵလႅၼ်၊ ရၢတ်ႉသျႃး လႄႈ ၽူႈၼမ်းၸိၵ်းၸွမ် တၢင်ႇၸိုင်ႈမိူင်း ၸိူဝ်းၼႆႉ ၶဝ်ႈႁူမ်ႈမိူၼ်ၵၼ်ၼႆ လႆႈႁၼ်ၸွမ်းၶၢဝ်ႇ DVB ဢွၵ်ႇဝႆႉၼင်ႇၼႆ။
ၶေႃႈမုၼ်း / တႆးလွတ်ႈလႅဝ်း


text:
ပီႈၼွင်ႉတႆးလႅင် ၸတ်းႁဵတ်းပၢင်ႁူပ်ႉထူပ်း ၵူၼ်းၼုမ်ႇ တီႈ ဝၢၼ်ႈၵုင်းမၢၵ်ႇၼ ထုင်ႉဢိၼ်းတေႃႇၵျီး (ၼွင်လူင်ၸေႊၶမ်း ဢမ်ႇၼၼ် ၼွင်လူင် မႄႈမၢႆႈ) ဝဵင်းမိူင်းယၢင်း မိူဝ်ႈဝၼ်းထီႉ 1.12.2013 တေႃႇထိုင် 2.12.2013 ၶၢဝ်းတၢင်းသွင်ဝၼ်း။
ၼႂ်းပၢင်ႁူပ်ႉထူပ်းၼၼ်ႉ ၵူၼ်းၼုမ်ႇ ပီႈၼွင်ႉတႆးလႅင် ၶိုၼ်ႈႁွတ်ႈ ၶဝ်ႈႁူမ်ႈ ဢုပ်ႇဢူဝ်း ၼမ်လၢႆ တွၼ်ႊတႃႇ ၶွတ်ႇၽွတ်ႈ ၸုမ်းၵူၼ်းၼုမ်ႇတႆးလႅင် ၊ တၢင်ႇၼေ လွင်ႈတၢင်း ဢၼ်ပဵၼ် ယူႇ ၼႂ်းဢိူင်ႇ ၼႂ်းဝၢၼ်ႈ ၽႂ်မၼ်း။
ပၢင်ႁူပ်ႉထူပ်း ဝၼ်းထူၼ်ႈသွင် ၼၼ်ႉ ၶိုၼ်းမႄးလိူၵ်ႈဢဝ် ႁူဝ်ၶေႃႈ ဢၼ်တၢင်ႇၼေမႃးၼၼ်ႉ လွင်ႈတၢင်း 4 ဢၼ်သေ သိုပ်ႇဢုပ်ႇဢူဝ်း ၵၼ်ၵႂႃႇ ထႅင်ႈ ဝႃႈၼႆ။
ၽူႈၶိုၼ်ႈႁွတ်ႈ ပၢင်ႁူပ်ႉထူပ်း ၵေႃႉၼိူင်ႈ လၢတ်ႈၼေဝႃႈ “ယွၼ်ႉၵူၼ်းၼုမ်ႇ ပႆႇၶိုၼ်ႈႁွတ်ႈမႃးမူတ်း လႄႈ တွၼ်ႊတႃႇတေၶွတ်ႇၽွတ်ႈ ၸုမ်းၵူၼ်းၼုမ်ႇ တႆးလႅင် ၼၼ်ႉ လႆႈလိူၵ်ႈဝႆႉ ႁူဝ်ၼႃႈၵူၼ်းၼုမ်ႇ (ၸူဝ်ႊၶၢဝ်း) 11 ၵေႃႉ၊ တွၼ်ႊတႃႇတေ ၸတ်းႁဵတ်းပၢင်ႁူပ်ႉထူပ်း ပွၵ်ႈၵမ်းသွင် ၼႂ်းဝၼ်းထီႉ 1.1.2014 ၼၼ်ႉ လႆႈၶေႃႈတူၵ်းလူင်းယဝ်ႉသေတႃႉ ဢွင်ႈတီႈတေၸတ်းႁဵတ်းတႄႉ ပႆႇလႆႈ မၵ်းမၼ်ႈ” ဝႃႈၼႆ။
မိူဝ်ႈဝၼ်းထီႉ 3.12.2013 ၼႂ်းဝၼ်းပီႊမႂ်ႇတႆး ဢၼ်လႆႈၸတ်းႁဵတ်း ၵႂႃႇတီႈ ဝၢၼ်ႈၵုင်းမၢၵ်ႇၼ ၼွင်လူင်ၸေႊၶမ်း ဢမ်ႇၼၼ် ၼွင်လူင်မႄႈမၢႆႈ ဝဵင်းမိူင်းယၢင်း ၼၼ်ႉ ၵေႃႈ ဢွၵ်ႇၶေႃႈပိုၼ်ႊၽၢဝ်ႇ ၵၢင်ၸႂ်ၵူၼ်းၼုမ်ႇ 5 ၶေႃႈ။
(1) မုင်ႈမွင်း ၸဝ်ႈၼႃႈတီႈၶဝ် ၽဵဝ်ႈမူၺ်ႉ ယႃႈမဝ်းၵမ်ႊ ၼႂ်းပိုၼ်ႉတီႈ တႆးလႅင် ႁႂ်ႈမူတ်းႁၢႆ
(2) တေၵမ်ႉၵႅမ်ထႅမ်ၸွႆႈ ၶိုင်သၢင်ႈႁၢင်ႈပွင် ႁႂ်ႈၸုမ်းတူင်ႇဝူင်းၵူၼ်း မၼ်ႈၵိုမ်း
(3) မုင်ႈမွင်း ၵူၼ်းၼုမ်ႇ တႆးလႅင် ႁႂ်ႈလႆႈၶဝ်ႈပႃး ၼႂ်းၽႅၼ်ၵၢၼ် လွင်ႈၵၢၼ်မိူင်း လွင်ႈငမ်းယဵၼ်
(4) မုင်ႈမွင်း ႁႂ်ႈၵိုတ်းယိုတ်း ပၢင်တိုၵ်းၼႂ်းမိူင်းၶၢင် ဝႆးဝႆးသေ ၵေႃႇသၢင်ႈ လွင်ႈငမ်းယဵၼ်
(5) ၼႂ်းသဵၼ်ႈမၢႆႁူဝ်ႁိူၼ်း ဢၼ်တေၵဵပ်း ပတ်ႉပိုၼ်ႉၸိုင်ႈမိူင်း ၼႂ်းပီႊ 2014 ဢၼ်တေမႃးၼၼ်ႉ တူၵ်းလူင်လႆႈၸႂ် တႃႇသႂ်ႇၸိုဝ်ႈသဵင် ၸၢဝ်းတႆးလႅင် ပဵၼ်တႆးလႅင်
မိူဝ်ႈၶမ်ႈပီႊမႂ်ႇတႆး ၼၼ်ႉ လႆႈၵဵပ်းငိုၼ်းတၢင်းလူႇ တွၼ်ႊတႃႇၵမ်ႉၵႅမ်ထႅမ်ၸွႆႈ ၵူၼ်းပၢႆႊၽေးသိုၵ်း ၸၢဝ်းတႆး လႆႈငိုၼ်းႁွမ်းလူႇ 357,700 ထႅပ်ႇ (ပျႃး)၊ လႆႈလွႆးဢၢပ်ႈပၼ်တီႈ ပႃႇတီႇၸိူဝ်ႉၸၢတ်ႈတႆးလႅင်(TNDP) ဝဵင်းမၢၼ်ႈမေႃႇ ၼႆယဝ်ႉ။


text:
ပၢင်ၶွၼ်ႈတုမ်ႁူဝ်ႁုပ်ႈ တီႈတူၼ်ႈတီး ဝၼ်းတီႈ 7-8-9 ၼၼ်ႉ သင်ဝႃႈၾၢႆႇတပ်ႉမတေႃႇယင်းမႃးႁႃလိူင်ႈႁႃလၢဝ်း ႁႄႉႁၢမ်ႈပေႃးၼႆၸိုင် တေဢမ်ႇပဵၼ်ပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆး၊ ပေႃးဢမ်ႇပဵၼ်ၵေႃႈ ဢမ်ႇၸၢင်ႈၶိုၼ်ႈႁွတ်ႈၶဝ်ႈႁူမ်ႈ ပၢင်ၵုမ်လူင်လွင်ႈငမ်းယဵၼ်မိူင်းႁူမ်ႈတုမ် ႁိုဝ် ပၢင်ၵုမ်လူင်ပၢင်လူင်။ လွင်ႈၼႆႉ ၸုမ်းၶၢဝ်ႇၽူႈတွႆႇႁွၵ်ႈ လႆႈႁူပ်ႉထူပ်းတွင်ႈထၢမ် ၸွမ်သိုၵ်းလူင်ယွတ်ႈသိုၵ်း ႁူဝ်ပဝ်ႈလူင် RCSS ဝႆႉၼင်ႇၼႆ။
ထၢမ်-ၸုမ်းဢၼ်ႁဵတ်းလွင်ႈငမ်းယဵၼ်ၼႆႉ မီးသုၼ်ႇလႆႈလူင်းႁူပ်ႉထူပ်းၵူၼ်းမိူင်းလွတ်ႈလွတ်ႈလႅဝ်းလႅဝ်း၊ တေႃႈလဵဝ်ၼႆႉ ပွင်ႇဝႃႈမၼ်းဢမ်ႇလွတ်ႈလႅဝ်းယဝ်ႉ။ ၶဝ်ဢဝ်သိုၵ်းသေဝႅတ်ႉဝႆႉ၊ ဢဝ်သိုၵ်းဢဝ်ၽူႈၸွပ်ႇၶၢဝ်ႇ မႃးၼင်ႈၼႂ်းၵၢင်ၵူၼ်းမိူင်းသေဢတ်းသဵင်၊ ထၢႆႇႁၢင်ႈ၊ ပွင်ႇဝႃႈမၼ်းဢမ်ႇလွတ်ႈလႅဝ်းယဝ်ႉ။ ၸွမ်းၼင်ႇဢၼ်ၽႅၼ်ၵၢၼ်တမ်းဝၢင်းဝႆႉၼၼ်ႉ ၸွင်ႇတေသိုပ်ႇႁဵတ်းႁႃႉ ဢမ်ႇၼၼ် ၸွင်ႇတေၵိုတ်းပႅတ်ႈၶႃႈႁႃႉ ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈတႆး ဢၼ်တေၸတ်းတီႈလၢင်းၶိူဝ်းၼႆႉ?။
တွပ်ႇ-လွင်ႈၼႆႉ ၽႅၼ်ၵၢၼ်ႁဝ်းမီးဝႆႉ ႁဝ်းဢမ်ႇၵိုတ်း(ယုၵ်ႉလိူၵ်ႈ)သေတီႈ။ ဢၼ်လူင်းႁူပ်ႉထူပ်းၵူၼ်းမိူင်း ယူႇၼႆႉၵေႃႈ တိုၵ်ႉလူင်းယူႇတိၵ်းတိၵ်း၊ တႃႇတေႁူပ်ႉထူပ်းၵူၼ်းမိူင်းၵူႈတီႈၼႆႉ ဝၼ်းလိုၼ်းသုတ်းယဝ်ႉဝၼ်းတီႈ 25 ၊ ပေႃးယဝ်ႉႁဝ်းတေမႃးႁူမ်ႈဢုပ်ႇဢူဝ်းၵၼ်တီႈတူၼ်ႈတီး ဝၼ်းတီႈ 7-8-9 (01/2018) ။ သင်ဝႃႈဝၼ်းတီႈ 7-8-9 ၶဝ်သမ်ႉမႃးႁႃလိူင်ႈႁႃလၢဝ်းယူႇပေႃးၼႆ ပေႃးႁဝ်းဢမ်ႇလႆႈႁဵတ်းႁူဝ်ႁုပ်ႈ ပၢင်ၶွၼ်ႈတုမ်ၼႆႉ ႁဝ်းၵေႃႈဢမ်ႇၸၢင်ႈႁဵတ်း ND ၊ ပေႃးႁဝ်းဢမ်ႇလႆႈႁဵတ်း ND ႁဝ်းဢမ်ႇၸၢင်ႈၶိုၼ်ႈ UPC ၊ ႁဝ်းဢမ်ႇၸၢင်ႈ တၢင်ႇသင်။ ႁဝ်းၶႃႈဝႃႈတႄႉ လွင်ႈၼႆႉတပ်ႉမတေႃႇၶဝ်ၵေႃႈတေဝူၼ်ႉယူႇ၊ လူင်ပွင်ၸိုင်ႈၵေႃႈတေဝူၼ်ႉယူႇ၊ ၵွပ်ႈပိူဝ်ႈဝႃႈပေႃးႁဝ်းဢမ်ႇလႆႈႁဵတ်း ND, UPC ဢမ်ႇပဵၼ်ပေႃးၼႆ ၽႅၼ်ၵၢၼ်ၶႅၼ်းလူႉ။ ပေႃးၽႅၼ်ၵၢၼ်ဢၼ်ၼႆႉလူႉ လူႉပႃးၵၼ်မူတ်း။
ၵၢၼ်လဵၵ်ႉလဵၵ်ႉၵူၺ်း ဢမ်ႇၶႂ်ႈႁႂ်ႈမၼ်းၵိူတ်ႇပဵၼ်ပၼ်ႁႃယႂ်ႇယႂ်ႇ ဢၼ်ႁဝ်းဝူၼ်ႉ။ လွင်ႈတပ်ႉမတေႃႇဝႆႉသတိၼႃႇ ၶဝ်ၵူဝ်ႁဝ်းၵႂႃႇႁူပ်ႉထူပ်းၵူၼ်းမိူင်းႁႅင်းၼႃႇ ဢၼ်ၼႆႉမၼ်းဢမ်ႇပေႃးလီ၊ ႁဝ်းတေႁဵတ်းလွင်ႈငမ်းယဵၼ်ၼႆႉ ႁဝ်းလူဝ်ႇသၢင်ႈလွင်ႈယုမ်ႇယမ်ၼိူဝ်ၵၼ်၊ ဢၼ်ၶဝ်ႁဵတ်းယူႇၼႆႉ ႁၢင်ႈၾၢင်မၼ်းဢွၵ်ႇမႃး ဢမ်ႇၸႂ်ႈလွင်ႈ ယုမ်ႇယမ်ၼိူဝ်ၵၼ်၊ မၼ်းပဵၼ်ၾၢင်ႁၢင်ႈဝႆႉသတိၼိူဝ်ၵၼ်။ ပေႃးမီးၾၢင်ႁၢင်ႈဝႆႉသတိၼိူဝ်ၵၼ်တိၵ်းတိၵ်း ပေႃးၼႆ ၵၢၼ်ငမ်းယဵၼ်မၼ်းဢမ်ႇဢွင်ႇလႆႈ။
ၵဝ်ၶႃႈလၢတ်ႈမႃးယူႇတႃႇသေႇဝႃႈ တႃႇႁဵတ်းလွင်ႈငမ်းယဵၼ်ၼႆႉ လူဝ်ႇလႆႈသၢင်ႈလွင်ႈယုမ်ႇယမ်တေႃႇၵၼ်၊ ၵၢၼ်သၢင်ႈလွင်ႈယုမ်ႇယမ်တေႃႇၵၼ်ၼႆႉ မၼ်းမီးလၢႆပိူင်။ ၸင်ႇဝႃႈပေႃးမီးလွင်ႈယုမ်ႇယမ်တေႃႇၵၼ်ယဝ်ႉ ၵၢၼ်ဢုပ်ႇဢူဝ်းၵေႃႈမၼ်းငၢႆႈ။ မိူဝ်ႈလဵဝ်ၼႆႉ လွင်ႈၸမ်ၸႂ်ႁဝ်းၵေႃႈဢမ်ႇမီး၊ ၸင်ႇဝႃႈႁဵတ်းၵၢၼ်လွင်ႈၽွမ်ႉႁူမ်ႈ ႁဵတ်းၵၢၼ်လွင်ႈငမ်းယဵၼ်ၼႆႉ လူဝ်ႇႁဵတ်းလူၺ်ႈသၽႃႇဝ၊ ယႃႇပေၵႂႃႇၶတ်းသၽႃႇဝ။ မိူဝ်ႈလဵဝ် ဢၼ်ပဵၼ်ယူႇ ဝၼ်းမိူဝ်ႈလဵဝ်ၼႆႉ ၾၢႆႇတပ်ႉမတေႃႇၶဝ်ၼႆႉ ၶိုင်ၶႂ်ႈၶတ်းသၽႃႇဝ။ ၶတ်းသၽႃႇဝၼႆႉ လူဝ်ႇႁဵတ်းဢၼ်ႁဝ်း ၶႂ်ႈႁဵတ်းၵူၺ်း၊ လူဝ်ႇပဵၼ်ဢၼ်ႁဝ်းၶႂ်ႈပဵၼ်ၵူၺ်း ၶဝ်ဝူၼ်ႉၸိူင်ႉၼႆ၊ ဢၼ်ၼႆႉမၼ်းဢမ်ႇလႆႈလွင်ႈငမ်းယဵၼ်၊ ၵွပ်ႈပိူဝ်ႈမၼ်းၶတ်းသၽႃႇဝ။
ဢၼ်ႁဝ်းတေႁဵတ်းဝၢၼ်ႈမိူင်းၾႅတ်ႊၻရႄႊၼႆႉၵေႃႈ လူဝ်ႇပဵၼ်ၸွမ်းသၽႃႇဝ၊ ပဵၼ်ၸွမ်းသၽႃႇဝဢၼ်ဝႃႈၼႆႉ ၼႂ်းမိူင်းႁူမ်ႈတုမ်မိူင်းမၢၼ်ႈၼႆႉ ႁဝ်းမီးဝႆႉမီး 7 မိူင်း 7 တိူင်း။ 7 တိူင်းၼႆႉယင်းပႆႇပဵၼ်ၸွမ်းသၽႃႇဝ၊ မၼ်းလူဝ်ႇပဵၼ် 8 ၸႄႈမိူင်းၵူၺ်း။ တိူင်းၼႆႉဝႆႉသေၵမ်းၼိုင်ႈ ၵွပ်ႈမိူင်းမၢၼ်ႈၼႆႉမၼ်းၵႂၢင်ႈလႄႈ ၶဝ်ႁဵတ်းမႃးၸဵတ်းတိူင်း ၸဵတ်းၸႄႈမိူင်း။ ပိုၼ်ႉထၢၼ်ၾႅတ်ႉၻရႄႊၼႆႉ လူဝ်ႇဢဝ်ၼႆႉပဵၼ်ပိုၼ်ႉထၢၼ်၊ ပေႃးဢဝ်ၼႆႉပဵၼ် ပိုၼ်ႉထၢၼ်ၾႅတ်ႉၻရႄႊပေႃးၼႆ မၼ်းပဵၼ်ၸွမ်းသၽႃႇဝ။
မိူဝ်ႈလဵဝ်ၼႆႉ ၾႅတ်ႉၻရႄႊၵေႃႈဢမ်ႇပႆႇၸႂ်ႈ၊ မိူင်းႁူမ်ႈတုမ်ၼႆၵေႃႈ ယင်းဢမ်ႇပႆႇႁွင်ႉထိူၵ်ႈ၊ ဝၼ်းမိူဝ်ႈၼႆႉ ဢဝ်သင်ဢုပ်ႉပိူင်ႇၽွင်းငမ်း ဢဝ်လူၺ်ႈၾၢႆႇၼိုင်ႈသေႁဵတ်းဢၼ်ၶႂ်ႈပဵၼ်ၵူၺ်း၊ ဢၼ်ၼႆႉမၼ်းၶတ်းသၽႃႇဝ၊ ပေႃးၶတ်းသၽႃႇဝပေႃးၼႆ မၼ်းယူႇလႆႈၵေႃႈမၼ်းဢမ်ႇၵတ်းယဵၼ်၊ မၼ်းဢမ်ႇၵႂႃႇတၢင်းၼႃႈလႆႈ၊ မၼ်းၸၢင်ႈလူႉ။
ၸင်ႇဝႃႈႁဵတ်းဢီႈသင်ၵေႃႈယဝ်ႉ တေလႆႈတူၺ်းပိုၼ်းဝၼ်းလင်၊ ပိုၼ်းၼႆႉမၼ်းပဵၼ်တွၼ်ႈသွၼ်။ မၢင်ၸိူင်ႉမၢင်ပိူင် ဢၼ်ႁဝ်းႁဵတ်းယူႇဝၼ်းမိူဝ်ႈၼႆႉ ပိုၼ်းဢၼ်ပူၼ်ႉမႃးပၢၵ်ႇပီႁဵင်ပီၸိူဝ်းၼၼ်ႉ ႁဝ်းယင်းတိုၵ်ႉဢဝ်မႃးၸႂ်ႉဝၼ်းမိူဝ်ႈၼႆႉယူႇ၊ ပိုၼ်းၼႆႉပဵၼ်သၽႃႇဝ၊ ဝၼ်းမိူဝ်ႈၼႆႉႁဝ်းပဵၼ်ၵူၼ်းသၢင်ႈပိုၼ်းတေႃႇသိုပ်ႇၵႂႃႇ။
(ၶႅၼ်းတေႃႈပႂ်ႉသိုပ်ႇဢၢၼ်ႇ တွၼ်ႈတပ်ႉမတေႃႇသိုၵ်းမၢၼ်ႈ ၸႂ်ႉပူတ်းပၢႆႉၸိုဝ်ႈ CSSU တီႈပၢင်လူင်၊ လွင်ႈၾၢႆႇသိုၵ်းမၢၼ်ႈဝႃႈ ပၢင်လူင်ႈၼႃႈ ႁူပ်ႉထူပ်းၵူၼ်းမိူင်း ဢဝ်ၸိုဝ်ႈ RCSS ႁဵတ်းၵေႃႈဢမ်ႇလႆႈ)။


text:
ၾၢႆႇႁူမ်ႇလူမ်ႈသိုၵ်း ၸယၽ ႁွၼ်ႈထဝ်ႇဢႅဝ်ႇၵဵပ်းသၢႆမၢႆၽူႈၶဝ်ႈၵေႃ – ႁူပ်ႉၵူၼ်းမိူင်း – ၸိူဝ်းၶပ်းၶိုင်တႃႇပၢင်ၵုမ်ၸိူဝ်ႉၸၢတ်ႈတႆးတီႈလၢင်းၶိူဝ်း
ၾၢႆႇႁူမ်ႇလူမ်ႈသိုၵ်း ၸယၽ ႁွၼ်ႈထဝ်ႇႁႃၵဵပ်း/တွင်ႈထၢမ် သဵၼ်ႈသၢႆမၢႆ ၵူၼ်းၸိူဝ်းလူင်းႁူပ်ႉထူပ်း ၵူၼ်းမိူင်းႁၢင်ႈႁႅၼ်းပၢင်ၵုမ်လူင်ႈၼႃႈ တႃႇၸတ်းႁဵတ်းပၢင်ၵုမ် ၸၼ်ႉၸိူဝ်ႉၸၢတ်ႈတႆး တီႈလၢင်းၶိူဝ်း။ ၵႅမ်ၽူႈၼမ်းၼႂ်းပႃႇတီႇႁူဝ်သိူဝ် ၸၢႆးလဵၵ်ႉၵေႃႈလၢတ်ႈဝႃႈ - “ဢၼ်ၶဝ်ထၢမ်ၼႆႉလွင်ႈလုၵ်ႈၸုမ်း CSSU ႁဝ်းၶႃႈၵေႃႈ...
ၶၢဝ်ႇလိုၼ်းသုတ်း
ထၢမ်တွပ်ႇ
ၸဝ်ႈယွတ်ႈသိုၵ်း ၾၢၵ်ႇၵႂၢမ်းတွၼ်ႈထိုင်ၵူၼ်းမိူင်းတႆး ၽွင်းတိုဝ်ႉတၢင်းပီမႂ်ႇလုမ်ႈၾႃႉ 2018
ၵူၼ်းၼုမ်ႇတႆးႁဝ်းၵူႈတီႈတီႈ ႁႂ်ႈမေႃလဵပ်ႈႁဵၼ်း ႁႂ်ႈမီးတၢင်းႁူႉ၊ ပၢႆးဝူၼ်ႉတႆးႁႂ်ႈလႅၵ်ႈလၢႆႈၶိုတ်းတၼ်း ငဝ်းလၢႆး၊ ယႃႇၵဵဝ်ႇၶွင်ႈယႃႈမဝ်းၵမ်။ ၵဵဝ်ႇၵပ်းလွင်ႈၽွမ်ႉႁူမ်ႈ ၵဝ်ၶႃႈႁဝ်းယုမ်ႇယမ်ဝႃႈ ဝၼ်းမိူဝ်ႈၼႆႉ ဝၢၼ်ႈႁႆးလႄႈလွႆတႆးလႅင်းၼႆႉ ႁဝ်းၽွမ်ႉၵၼ်ယဝ်ႉ။ ၵဵဝ်ႇၵပ်းလွင်ႈၼႆႉ ၸွမ်သိုၵ်းလူင်ယွတ်ႈသိုၵ်း တွပ်ႇလၢတ်ႈတီႈ...
လိၵ်ႈတႅမ်ႈၸူး
ထိုင် ၸုမ်းၶၢဝ်ႇၽူႈတွႆႇႁွၵ်ႈ
သိုပ်ႇမွၵ်ႇပၼ် ႁႂ်ႈ RCSS/SSA ၵပ်းသၢၼ် KIA သေ ၸွႆႈထႅမ်ပၼ် တၢင်းယၢပ်ႇၵူၼ်း မိူင်းသေၵမ်းၶႃႈ။ မႂ်ႇသုင်ၶႃႈ ႁူဝ်လိူၼ် November 2017 ၼႆႉ တီႈဝၢၼ်ႈဢၼ်ပီႈၼွင်ႉတႆးယူႇသဝ်း...
ပွင်ႈၵႂၢမ်း
မိူင်းႁူမ်ႈတုမ် ဢဝ်ၸႂ်ၵူဝ်ႁႄသွင်ပိူင်သေ ၵေႃႇတင်ႈမႃး ပေႃးႁဵတ်းၸွမ်းလိၵ်ႈႁူမ်ႈမၢႆပၢင်လူင် ၸင်ႇဝၢၼ်ႈမိူင်းတေငမ်းယဵၼ်
ၵဵဝ်ႇၵပ်းလူၺ်ႈလွင်ႈဝၼ်းလွတ်ႈလႅဝ်းၵွၼ်းၶေႃ မိူင်းႁူမ်ႈတုမ်ႁဝ်း ဢၼ်တေထိုင်မႃးမိူဝ်ႈဝၼ်းတီႈ 4 လိူၼ်ၵျႅၼ်ႊၼိဝ်ႊရီႊၼႆႉ။ တႃႇဝၼ်းၵွၼ်းၶေႃလႄႈၸိုင်ႈမိူင်းႁူမ်ႈတုမ် တေယိုၼ်းယၢဝ်းၵႂႃႇၶၢဝ်းၼႃႈၼႆႉ ယူႇတီႈတၢင်းႁၼ်ႁဝ်းမီးၼင်ႇၼႆ။ မိူင်းႁူမ်ႈတုမ်ႁဝ်းၼႆႉ ဢဝ်ၸႂ်သွင်ပိူင်သေ တႄႇတင်ႈပူၵ်းပွင်မႃး။ 1.ၸႂ်ၵူဝ်သေတႄႇတင်ႈပူၵ်းပွင်မႃး။ 2.ၸႂ်လူမဝ်ထၢင်ႇလဵၵ်ႉၼိူဝ် ၸၢဝ်းၶိူဝ်းဢွၼ်ႇၸိူဝ်းၼႆႉသေ...


text:
မႂ်ႇသုင်ၶႃႈ ဢမ်ႇလႆႈတၢင်ႇသင်ၵေႃႈႁိုင်တေႉတေႉၼႃႈၼႃႈယဝ်ႉၶႃႈလႄႈ ယွၼ်ႉလူၺ်ႈဢမ်ႇတၼ်း ၵေႃႈပႃး လႅင်း ၼႅတ်ႈဢမ်ႇလီၵေႃႈပႃးၶႃႈယဝ်ႉ ၊ ၵမ်းၼႆႉ ၸွင်ႇမီး Media Player လီလီမႃးၽၢၵ်ႇ ပၼ် ဢူၺ်းၵေႃႉၶဝ်ယူႇဢေႃႈ
ၾၢႆမၼ်းတေႉ ႁဵတ်းဝႆႉ Format ၸိူင်ႉႁိုဝ်ၵေႃႈ ၽူၺ်ႇလႆႈၶႃႈယဝ်ႉ မၼ်းဢမ်ႇလိူၵ်ႈ ၾၢႆမၼ်းၶႃႈ သႅၵ်ႉမၼ်းတေႉမီး 46.5 Mb သေ ဢမ်ႇဝႃႈ Windows 7 လႄႈ 8 9 10 ၵေႃႈမၼ်းၸႂ်ႉလႆႈမူတ်းၶႃႈယဝ်ႉ လၢႆးသွင်းမၼ်းတေႉ ပေႃးလူတ်ႇဢဝ်ယဝ်ႉ တႃႇႁဵတ်း register မၼ်းၼၼ်ႉၵႂႃႇ paste C\Program Files\Mac Blu-ray Player ၼႆႉၵေႃႈၸႂ်ႉလႆႈယဝ်ႉၶႃႈ ႁႂ်ႈယူႇလီမၢၵ်ႇမီးၵူႈၵေႃႉသေၵမ်းၶႃႈ


text:
ဢွၼ်ႇၸၢႆး ဢႃယု 8 ၶူပ်ႇ ၵႂႃႇၵဵပ်းၽၵ်းပၵ်ႉ ၼႂ်းသူၼ်ၶဝ်ႈၵၢပ်ႇသေ ယဵပ်ႇၺႃးမၢၵ်ႇ ဢၼ်ၾင်လိၼ်ဝႆႉ ၼႂ်းသူၼ် ၶဝ်သေ တႅၵ်ႇတိူဝ်ႉမၼ်းၸၢႆး လူႉတၢႆထင်တီႈ ၼႂ်းၸႄႈဝဵင်းၼမ်ႉတူႈ ဝႃႈၼႆ။
ဝၼ်းတီႈ 28/11/2017 ယၢမ်းဝၢႆးဝၼ်း 4 မူင်း ၸၢႆးလႃႉႁၢၼ်ႇ(ႁွင်ႉ) ဢၢႆႈလႅင် ဢႃယု 8 ၶူပ်ႇ ပဵၼ်လုၵ်ႈၸၢႆး လုင်း သၢင်ႇၶႅင်ႇ ပႃႈသိုဝ်ႉ မၼ်းၸၢႆးၵႂႃႇၵဵပ်းၽၵ်း ပၵ်ႉၼႂ်းသူၼ်ၶဝ်ႈၵၢပ်ႇ တီႈလဝ်ႇၵွင်းတွႆႇႁွၵ်ႈ ယၢၼ်ၵႆ ဝၢၼ်ႈၼႃးသၢင်း မွၵ်ႈ 3 လၵ်း ၼႂ်းဢိူင်ႇဝၢၼ်ႈသႃႇလူင် ၸႄႈဝဵင်းၼမ်ႉတူႈ ၸႄႈတွၼ်ႈလႃႈသဵဝ်ႈ ၸိုင်ႈတႆးပွတ်းႁွင်ႇ။ ယဵပ်ႇၺႃးမၢၵ်ႇ ဢၼ်ၾင်လိၼ်ဝႆႉၼႂ်းသူၼ်ၶဝ်ၼၼ်ႉ တႅၵ်ႇသႂ်ႇတူဝ်မၼ်းၸၢႆး လႆႈလူႉတၢႆထင်တီႈ ဝႃႈၼႆ။
လုင်းၸၢႆးပႃႉၺၢၼ်ႇ ၵႅမ်ႁူဝ်ပဝ်ႈ ၸုမ်းၸွႆႈထႅမ်ၵူၼ်းပၢႆႈၽေး ၸႄႈဝဵင်းၼမ်ႉတူႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ တူဝ်လုၵ်ႈဢွၼ်ႇၼၼ်ႉမၢတ်ႇၸဵပ်းႁႅင်းတၢႆထင်တီႈၼၼ်ႈ ၵမ်းလဵဝ်။ တႅၵ်ႇၼႂ်းသူၼ်ၶဝ်ႈၵၢပ်ႇ၊ ပဵၼ်သူၼ်ၶဝ် ၵမ်း လဵဝ်ယဝ်ႉ။ လႆႈႁပ်ႉငိၼ်းဝႃႈ မၼ်းၸၢႆးၵႂႃႇၼွၼ်းႁဵတ်းၵၢၼ်ႁႆႈ ၸွမ်းပေႃႈမႄႈမၼ်းၸၢႆး” ဝႃႈၼႆ။
သိုပ်ႇလၢတ်ႈဝႃႈ တီႈဝဵင်းႁဝ်းၶႃႈၼႆႉ ဢမ်ႇမီးလွင်ႈႁူမ်ႇလူမ်ႈသင် ၸုမ်းယိပ်းၵွင်ႈၵၢင်ႇ ဢၼ်တူင်ႉၼိုင်ၵႂႃႇမႃးၸိူဝ်း ၼၼ်ႉ သမ်ႉၾင်မၢၵ်ႇဝႆႉသေ ၶဝ်ၾင်သေၵႂႃႇ။ ၵမ်းလိုၼ်းမႃး ၶဝ်သမ်ႉဢမ်ႇမႃးၶုတ်းဢဝ်ၶိုၼ်း။ ယဝ်ႉၵေႃႈ တီႈဢၼ်ၶဝ်ၾင်မၢၵ်ႇဝႆႉၸိူဝ်းၼၼ်ႉ ၶဝ်သမ်ႉလိုမ်းပႅတ်ႈတီႈၾင်မၼ်းၵေႃႈတေပႃး ပွႆႇပႅတ်ႈႁဵတ်းၼၼ်သေ ၵူၼ်း မိူင်းသမ်ႉဢမ်ႇႁူႉသေယဵပ်ႇၺႃး။ တေလႆႈဝႃႈ ဢၼ်ၺႃးၵိၼ်မၼ်းတႄႉ ပဵၼ်ၵူၼ်းမိူင်းၼၼ်ႉယဝ်ႉ” ဝႃႈၼႆ။
ၵဵဝ်ႇၵပ်းလွင်ႈၼႆႉ ဝၢႆးမၢၵ်ႇတႅၵ်ႇယဝ်ႉၼၼ်ႉ ထူပ်းႁၼ်ထႅင်ႈ မၢၵ်ႇၾင်လိၼ်ၼႂ်းသူၼ်ၶဝ်ႈၵၢပ်ႇၼၼ်ႉထႅင်ႈ 2 လုၵ်ႈ ဝႃႈၼႆ။
ၵူၼ်းၼႂ်းပိုၼ်ႉတီႈ ဢိူင်ႇသႃႇလူင် လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ တီႈၵွင်းလွႆသူၼ်ၶဝ်ႈၵၢပ်ႇၶဝ်ၼၼ်ႉ ၵူႈ ပွၵ်ႈမၼ်းပဵၼ်တီႈတပ်ႉသိုၵ်းမၢၼ်ႈတင်း တပ်ႉသိုၵ်းလွႆ ယၢမ်ႈပဵၼ်ပၢင်တိုၵ်းၵၼ်။ ယွၼ်ႉဢွၼ်ႇၸၢႆးလႃႉႁၢၼ်ႇသမ်ႉ လုၵ်ႉ တီႈထဵင်သူၼ်ၶဝ်ႈၵၢပ်ႇၶဝ်သေ ဢွၵ်ႇၵႂႃႇၵဵပ်းၽၵ်းပၵ်ႉလႄႈ ယဵပ်ႇၺႃးမၢၵ်ႇ တႅၵ်ႇသႂ်ႇမၼ်းၸၢႆး ဝႃႈၼႆ။
ၼႂ်းၸႄႈဝဵင်းၼမ်ႉတူႈၼႆႉ မီးသိုၵ်းလူင်ပွင်ၸိုင်ႈမၢၼ်ႈ၊ သိုၵ်းလွႆ၊ သိုၵ်းၶၢင်လႄႈသိုၵ်းတပ်ႉပလိၵ်ႈမၢၼ်ႈသေဢမ်ႇၵႃး မီးသိုၵ်းတႆး 2 ၸုမ်း ၵႂႃႇမႃးတူင်ႉၼိုင်။
ၶေႃႈမုၼ်း / ၶၢဝ်ႇပၢင်လူင်


text:
Wp/shn/ၸဝ်ႈၼေႃႇၶမ်း မိူင်းၵိုင်
Contents
ပိုၼ်းသုၼ်ႇတူဝ်[edit]
- ၸိုဝ်ႈမိူဝ်ႈလဵၵ်ႉ - ၸၢႆးထုၼ်းလႃႉ။
- ၸိုဝ်ႈဢူႈ - လုင်းၶုၼ်သၢင်ႇပၺ်ႇၺႃႇ(လုင်းႁဵင်ပၺ်ႇၺႃႇ)။
ၵၢၼ်ႁဵၼ်းလႄႈလွင်ႈတူင်ႉၼိုင်[edit]
မိူဝ်ႈဢယုၸဝ်ႈလႆႈ (7) ၶူပ်ႇ၊ မိူဝ်းယူႇဝတ်ႉမိူင်းၼိမ်၊ ပဵၼ်ၵပ်ႉပီႇဝႃႇၼိုင်ႈ သေယဝ်ႉၸင်ႇၼုင်ႈသၢင်ႇ ၵၢၼ်း၊လႆႈၸိုဝ်ႈ ၸဝ်ႈၼၼ်ႇတီးယ။ သိုပ်ႇႁဵၼ်း ၸၼ်ႉငဝ်ႈ၊ ၸၼ်ႉၵၢင်၊ ၸၼ်ႉသုင်၊ ထိုင်ဢယုၸဝ်ႈ ယႂ်ႇမႃး တၢင်းႁူႉတၢင်းႁၼ်ၵေႃႈယႂ်ႇတိူဝ်းမႃး ႁဵၼ်းဢဝ်သတ်ႉတႃႇ သၢင်းၵျူဝ်ႇ လႄႈလွင်ႈလၢႆးလင်ႇ ၵႃႇလၢႆးၸၢပ်ႈၼမ်ႉၵႂၢမ်း လိၵ်ႈယွႆႈ လိၵ်ႈလူင် ၽိုၵ်းတႅမ်ႈလိၵ်ႈလႂ်ၸိူဝ်းၼႆႉယဝ်ႉ။ ၽွင်းၼၼ်ႉၸဝ်ႈသေႃး ၽိင်ႇၼ မိူင်းၼွင်ၵေႃႈၶၢႆႉမႃးယူႇႁူမ်ႈလႄႈ ၶုိၼ်ႈလိၵ်ႈၶိုၼ်ႈၶဵင်ႇ သူႇရသတီႇၸွမ်းၵၼ်ယဝ်ႉ။
မိူဝ်ႈၶိုၼ်ႈသူႇရသတီႇ ၵိၼ်ဢၢင်းလႄႈဝႆႉၵတိသၸ်ႉၸႃႇၼၼ်ႉ ၵၼ်သၢမ်သဵၼ်ႈ ပႅတ်ႈသွင် သဵၼ်ႈ ၸဝ်ႈၼၼ်ႇတိယတႄႉၵမ်တင်းႁႃႈသဵၼ်ႈ ဢမ်ႇဝႆႉဢမ်ႇၽႃႈသေသဵၼ်ႈလႄႈ ၸင်ႇဝႃႈၵျႃႉတိူဝ်း လိူဝ်တွၼ်း၊ ၶုၼ်ႁၵ်ႉ ၼၢင်းႁၵ်ႉ ၸုၵ်ႈလၢပ်ႈႁႅင်း၊ ၼမ်ႉၵႂၢမ်းလီ သဵင်လီ ၸိုဝ်ႈယႂ်ႇႁူင်လိုဝ်း တေႃႇယၢမ်း လဵဝ်ၼႆႉယဝ်ႉ။
ၸဝ်ႈသေႃးၽိၼ်ႇၼ မိူင်းၼွင် ဢွၵ်ႇၼႂ်းသၢင်ႇၵၢၼ်းဢွၼ်တၢင်း၊ ဝၢႆးလိုၼ်း ၸဝ်ႈၼၼ်ႇ တိယ ၸင်ႇဢွၵ်ႇၼႂ်းသၢင်ႇၵၢၼ်းသေၵႂႃႇၶၢႆလိၵ်ႈ တီႈပွႆးလိူၼ်သီႇမိူင်းၵိုင်၊ လုင်းၵျီးလူၼ်း ပုၵ်ႉၸေႃႇဢဝ်လိၵ်ႈၸဝ်ႈမူႇၼိုင်ႈ သေႁဵတ်းႁႂ်ႈၸိုဝ်ႈသဵင်ၸဝ်ႈလင်ထိုင်ႁူၸဝ်ႈၾႃႉမိူင်းၵိုင်လႄႈ ၸဝ်ႈၾႃႉၶုၼ်သၢင်ႇၵွၼ်း ႁွင်ႉဢဝ်ၸဝ်ႈႁဵတ်းၸရေးဢွၼ်ႇၼႂ်းႁေႃ၊ တင်းၸဝ်ႈၵႅမ်မိူင်းၸဝ်ႈၶုၼ်မုင်ႇ ဢဝ်မိုတ်ႈၵိုဝ်းပဵၼ်ၵႂႃႇဢူၺ်းၵေႃႉလီၵၼ်ယဝ်ႉ။ ဢမ်ႇႁိုင်သင် ၶုၼ်ႁေႃၶမ်းမင်းတုင်း ႁွင်ႉဢဝ်ၵႅမ်မိူင်းၸဝ်ႈၶုၼ်မုင်ႇ မိူင်းယူႇၼႂ်းႁေႃၶမ်း တိူင်းတႃႈလိူဝ်ႇ(မၢၼ်းတလေး) ၸင်ႇဢဝ်ၸဝ်ႈၸွမ်းၵႂႃႇႁဵတ်းဢူၺ်းၵေႃႉၵၼ်ယဝ်ႉ။ ၸဝ်ႈၾႃႉၶုၼ် သၢင်ႇၵွၼ်းၼွၼ်းၽႄးၵႂႃႇပႅတ်ႈလႄႈ၊ ၸဝ်ႈႁေႃၶမ်းမင်းတုင်းၶိုၼ်းပၼ်ၸဝ်ႈၵႅမ်မိူင်းမႃးႁဵတ်းၸဝ်ႈ ၾႃႉထႅင်ႈ။ တင်းသွင်ၶိုၼ်းမႃးယူႇၸွမ်းၵၼ်ၼင်ႇၵွၼ်ႇယဝ်ႉ။
ဢမ်ႇပေႃးႁိုင်ၸဝ်ႈသမ်ႉလႆႈပဵၼ်ပီႈၶိူၺ်ၸဝ်ႈၾႃႉၶုၼ်မုင်ႇလႄႈ ၸင်ႇတၢင်ႇၸိုဝ်ႈဝႃႈ-ၸဝ်ႈၼေႃႇ ၶမ်းၼႆယဝ်ႉ။ ပူႇဢွၵ်ႇတင်းသွင်မီးလုၵ်ႈၸၢႆးႁူမ်ႈၵၼ်ၵေႃႉၼိုင်ႈ ၸိုဝ်ႈႁွင်ႉဝႃႈ-ၸဝ်ႈၶုၼ်လူႇၼႆယဝ်ႉ။
သဵင်ႈၵၢမ်ႇသုတ်းမုၼ်[edit]
ထိုင်မႃးဢယုၸဝ်ႈလႆႈ(39)ပီႊတႆး-1990ၼီႈ (ပီႊၶရဵတ်ႈ1915)၊လိူၼ်သိပ်းဢဵတ်းမႂ်ႇ(7)ၶမ်ႈ၊ ဝၼ်းသဝ် သေင်ႈၵၢမ်ႇသုတ်းမုၼ်ၵႂႃႇ တီႈႁိူၼ်းၸဝ်ႈၼႂ်းဝဵင်းမူိင်းၵိုင်ၼၼ်ႉဝ်ႉ။
ၽိုၼ်လိၵ်ႈဢၼ်ၸဝ်ႈတႅမ်ႈဢွၵ်ႇဝႆႉ[edit]
- လေႃးၵၼီႇတိ။
- သီႇလဝိၼိယ်သျ။
- ရႃႇၸႃႇႁီႇတတီႇပၼီႇ။
- ရႃႇၸေႃးဝႃႇတ။
- ၸိၼတ်ႉထပၵႃႇသၼီႇ။(ၽၵ်ႉၵႃႇၼႄးမွၵ်ႇမႆလူႇ)။
- ၸိၼတ်ႉထ ပၵႃႇသၼီႇ သူၺ်ႇပေႇဝၢင်ႇ(ၸဝ်ႈၾႃႉဝၢၼ်ႈၸၢမ် ၵေးသီးလူႇ)။
- ဝူၺ်ႇသၼ်ႇတြႃႇ ၼမ်ႉၵႂၢမ်းပွတ်း။
- ဝူၺ်ႇသၼ်ႇတြႃႇ ၼမ်ႉၵႂၢမ်းယၢဝ်း။
- မႁႃႇၸၼၵ်ႉၵ။
- ၶၼ်ႇထတီႇပေႇတ သရူႇပၵျၢမ်း။
- ၶၼ်ႇထတီႇပၼီႇ မႄႇတေႃႇၶျွတ်ႈၶၢၼ်း။
- ရႃႇႁူႉမႄႇတေႃႇ ယသေႃႇၶျွတ်ႈၶၢၼ်း။
- တေ၊ ၸ၊ သု၊ ၼေ၊ မ ႁႃႈၽိုၼ်ၸပ်းၵၼ်။
ၼႂ်းလိၵ်ႈလူင်ၼႆႉဢၼ်ပႆႇႁႃႁၼ်မီးထႅင်ႈၵွၼ်ႇယဝ်ႉဝႃႈၼႆ။ လိူဝ်ၼႆႉလိၵ်ႈယွႆႈမီးထႅင်ႈ လိၵ်ႈယၢတ်ႇၼမ်ႉ၊ လိၵ်ႈမၢၵ်ႇသၢင်ႇလွင်း၊ လိၵ်ႈမၢၵ်ႇမိူင်း၊ (ႁွင်ႉရႃႇၸႃႇဝၢင်ႇမိူင်းၼၢႆး)၊ လိၵ်ႈၶဵဝ်ၼၢင်းထီးလႃးတင်း-ၸဝ်ႈ ၾႃႉၵဵင်းၶမ်းလဵၼ်ႈၵၼ်၊ လိၵ်ႈၽၢၵ်ႇတွၼ်ႈ ၼၢင်းမေး မိူဝ်ႈယူႇၵေးသီးသေ ၽၢၵ်ႇတွၼ်ႈၸူးမိူင်းၵိုင် ၸိူဝ်ႉၼႆႉယဝ်ႉ။ ၸဝ်ႈတႅမ်ႈလိၵ်ႈယွႆႈဢွၵ်ႇၼမ်လိူဝ်လိၵ်ႈလူင်ယဝ်ႉ။
မၢႆတွင်း[edit]
ထမ်ႇမၽၼ်ႇတႃႇ သၢင်းၶႅင်းၸဝ်ႈ မီးဝႆႉႁူမ်ႈၵၼ်တင်းပႃႇႁဵဝ်ႈ ၸိူဝ်ႉၶိူဝ်းၸဝ်ႈၶဝ် ၽၢႆႇႁွင်ႇၶူဝ် ၼမ်ႉၵု၊ ဝၼ်းဢွၵ်ႇတၢင်းလူင်၊ ၽၢႆႇၸၢၼ်းၵွင်းမူးမိူင်းၵိုင်ၼၼ်ႉယဝ်ႉ။
ၽိုၼ်ဢိင်[edit]
- ပပ်ႉၸဝ်ႈၶူးမေႃတႆး(လုင်းၶုၼ်မႃႇႁႃႇ-တႅမ်ႈ)


text:
ၸုမ်းၵူၼ်းၼုမ်ႇဝဵင်းလၢႆးၶႃႈ ၸတ်းႁဵတ်းပၢင်ယုၵ်ႉမုၼ်း လွင်ႈၵၢၼ်မူႇၸုမ်း ပိူဝ်ႈႁႂ်ႈမီး ၽူႈၵတ်ႉၶႅၼ်ႇၾၢႆႇၸတ်းပွင်ၵၢၼ်ၸုမ်း။
ဝၼ်းတီႈ 12-14/01/2018 ၶၢဝ်းတၢင်း3 ဝၼ်း ၸုမ်းၵူၼ်းၼုမ်ႇဝဵင်းလၢႆးၶႃႈ ၸတ်းႁဵတ်းပၢင်ၾိုၵ်း ၽွၼ်ႉ လွင်ႈယုၵ်ႉမုၼ်းၵၢၼ်ၸုမ်း တီႈဝတ်ႉ(ၵျွင်း)ႁူဝ်လွႆ ဝၢၼ်ႈၼွင်ပၢင်ႇ ဝဵင်းလၢႆးၶႃႈ ၸႄႈတွၼ်ႈ လွႆလႅမ် ၸိုင်ႈတႆးပွတ်းၸၢၼ်း။
ၼႂ်းပၢင်ၼႆႉပူင်သွၼ်ပၼ် လၢႆးတမ်းယူင်ႉၶၢပ်ႈၵၢၼ်ၸုမ်း၊ လၢႆးၸတ်းပွင်ၸုမ်း၊ လၢႆးတမ်းဝၢင်း ပိူင်ႁဵတ်းၵၢၼ်၊ လၢႆးတူၺ်းလွမ်ၵူၼ်းၼႂ်းၸုမ်း၊ လွင်ႈလမ်ႇလွင်ႈၵၢၼ်တင်ႈၸုမ်း ၸိူဝ်းၼႆႉ။ၽူႈပူင် သွၼ်မီး ၶူးၸၢႆးၽူင်းၶွင်ႇ၊ ၸၢႆးမိၼ်ႉဢွင်ႇ၊ ၼၢင်းမူၺ်သႅင် – ၸုမ်းၵေႃတႆး ၽူႈၶဝ်ႈႁူမ်ႈလဵပ်ႈႁဵၼ်းမီး 100 ပၢႆ။
ၸၢႆးလႅင်းႁိူင်း ႁူဝ်ၼႃႈၸုမ်းၵူၼ်းၼုမ်ႇတႆး လၢႆးၶႃႈ လၢတ်ႈဝႃႈ – “ ၵၢၼ်ၸုမ်းၼႆႉလမ်ႇလွင်ႈ မီးလွင်ႈ သင်ၵေႃႈ ၸၢင်ႈၸွႆႈထႅမ်ၵၼ် ၊ ၸၢင်ႈမီးတိုဝ်ႉတၢင်းၼမ်၊ ၸၢင်ႈႁူမ်ႈၵၼ်ႁဵတ်းသၢင်ႈ ၵွပ်ႈၼၼ်လႄႈ ၶႂ်ႈႁႂ်ႈၵူႈတီႈဢွၼ်ၵၼ်ပၼ်ႁႅင်းလႄႈ ၶဝ်ႈပႃးၼႂ်းၵၢၼ် တူင်ႇဝူင်းၵူၼ်း ၼမ်ၼမ်သေၵမ်း။ ၼင်ႇႁိုဝ်ဢိူင်ႇဝၢၼ်ႈပိုၼ်ႉတီႈႁဝ်းတေၶိုၼ်ႈယႂ်ႇ ” ဝႃႈၼႆ။
ၸုမ်းၵူၼ်းၼုမ်ႇတႆး ဝဵင်းလၢႆးၶႃႈၼႆႉ ၵေႃႇတင်ႈမိူဝ်ႈပီ 2013 မီးယိူင်းဢၢၼ်း တႃႇၸွႆႈထႅမ်ၵၢၼ် တူင်ႇဝူင်းၵူၼ်း မိူၼ်ၼင်ႇ ၾၢႆႇပၢႆးပၺ်ၺႃ၊ ပႅင်းမႅတ်ႇၾိင်ႈႁိတ်ႈႁွႆး၊ ပူၵ်းပွင်ၼမ်ႉၵတ်ႉၵူၼ်းၼုမ်ႇ ၊ တႃႇႁႂ်ႈၵူၼ်းၼုမ်ႇၵူၼ်းမိူင်းႁူႉၽွၼ်းၸႃႉယႃႈမဝ်းလႄႈ ၵႆယၢၼ်ယႃႈမဝ်းၵမ်ၸိူဝ်းၼႆႉ ။ ယၢမ်းလဵဝ် ႁူဝ်ၼႃႈပဵၼ်ၸၢႆးလႅင်းႁိူင်း ၽူႈပွင်ၵၢၼ်မီး 25ၵေႃႉ ၼႆယဝ်ႉ။
Photo – Sai Lang Herng LaiKha